
CONSILIUL NATO-RUSIA RELEVĂ „DEZACORDURILE PROFUNDE” ÎNTRE CELE DOUĂ FORŢE MILITARE

Organizaţia Tratatului Atlanticului de Nord, ale cărei relaţii cu Moscova au devenit tensionate în urma crizei ucrainene, a insistat să se organizeze o nouă rundă de dialog cu Rusia înaintea summit-ului Alianţei, preconizat pentru luna iulie la Varşovia, a anunţat secretarul general NATO, Jens Stoltenberg.  „Toţi au fost de acord cu abordarea noastră duală şi anume, de apărare şi de descurajare puternică faţă de Rusia combinată cu dialogul politic” a afirmat Stoltenberg în cadrul unui dineu consacrat Rusiei, la care au participat miniştrii de Externe din cele 28 de ţări membre NATO, reuniţi într-un summit de două zile la Bruxelles. „Pe această bază a existat un acord larg pentru ca NATO să organizeze o nouă reuniune a Consiliului NATO-Rusia înaintea viitorului summit din iulie” a spus el.  Această „platformă”, care reuneşte ambasadorii celor 28 de ţări aliate şi pe omologul lor rus, este necesară pentru a „asigura transparenţa şi predictibilitatea (...) pentru a preveni incidente militare periculoase, care ar putea să scape de sub orice control”, a menţionat secretarul general al NATO. 

La summit-ul din 8-9 iulie de la Varşovia, şefii de stat şi de guvern ai Alianţei Nord-Atlantice urmează să decidă asupra consolidării militare în Est, prin desfăşurarea de trupe şi echipamente suplimentare în ţările baltice. Această întărire de capacităţi, în condiţiile în care Rusia este considerată „tot mai agresivă”
 este fără precedent de la încheierea războiului rece. 

Ca semn de protest împotriva anexării Crimeei şi împotriva ofensivei separatiştilor proruşi în estul Ucrainei în primăvara anului 2014, NATO a suspendat orice formă de cooperare, la nivel practic, cu Moscova. Teoretic, Alianţa a păstrat deschise canalele de dialog politic, dar cu excepţia câtorva întrevederi între Stoltenberg şi ministrul rus de Externe, Serghei Lavrov, timp de peste 20 de luni nu a fost organizată nici o reuniune a Consiliului NATO-Rusia. 

În 20 aprilie, cei 28 de ambasadori ai ţărilor membre NATO şi ambasadorul rus Aleksandr Gruşko au reluat dialogul, dar fără a reglementa „dezacordurile profunde” pe teme precum criza ucraineană. Ţări precum Franţa şi Germania au susţinut organizarea unei noi reuniuni în acest format înaintea summit-ului NATO de la Varşovia, în timp ce aliaţii din Est, începând cu ţările baltice şi Polonia, s-au arătat sceptice.
Analiştii au apreciat că întrunirea Consiliului NATO-Rusia este o încercare de a reface unele căi diplomatice de comunicare între cele două părţi, agenda de discuţii aducând în prim plan teme precum conflictul din Ucraina, activitatea militară a celor două forţe, reducerea riscurilor geopolitice şi ameninţarea teroristă. Comunicarea rămâne o problemă pe care şi secretarul general al Alianţei, Jens Stoltenberg, o ia în considerare, dar revenirea la relaţiile de cooperare dezvoltate anterior pare dificilă pentru moment. "Întâlnirea se înscrie în continuarea dialogului politic cu Moscova. În acelaşi timp, însă, lucrurile nu vor mai fi ca înainte până când Rusia nu va începe să respecte din nou legile internaţionale"
 a precizat Jens Stoltenberg.

În viziunea preşedintelui Vladimir Putin, extinderea NATO în Europa Centrală şi de Est este o ameninţare la adresa sferei de influenţă a Rusiei. "Părţile vor lua în discuţie ameninţări de genul concentrării fără precedent de trupe pe care NATO a efectuat-o în zone învecinate cu Rusia"
 a precizat purtătorul de cuvânt al Ministerului Apărării din Rusia, Maria Zaharova. "Vom stabili viitorul dialog în funcţie de acţiunile NATO şi în strictă concordanţă cu principiul Alianţei de a coopera în vederea asigurării păcii în spaţiul euro-atlantic"
 a afirmat Maria Zaharova. 
Stoltenberg: Consiliul NATO - Rusia confirmă "dezacorduri profunde"

Prima întâlnire oficială dintre NATO şi reprezentantul Rusiei la Alianţa Nord-Atlantică după aproape doi ani a relevat dezacordul profund dintre Est şi Vest privind criza din Ucraina şi viitorul securităţii Europei, a declarat secretarul general  NATO, Jens Stoltenberg. "Au existat dezacorduri profunde", a subliniat Stoltenberg. "În cadrul reuniunii, s-a confirmat că nu suntem de acord în legătură cu evoluţiile şi responsabilităţile din Ucraina" a afirmat secretarul general NATO la finalul întâlnirii.  "Mulţi aliaţi nu sunt de acord atunci când Rusia încearcă să prezinte situaţia din Ucraina ca război civil. Rusia destabilizează Ucraina, oferindu-le separatiştilor sprijin, muniţie, finanţare, echipamente, comandă şi control" a adăugat Jens Stoltenberg. "Aşadar, au existat dezacorduri profunde"
.
Jens Stoltenberg a precizat că NATO nu recunoaşte anexarea Crimeei, Alianţa fiind foarte îngrijorată de încălcările grave ale regimului de încetare a focului în Ucraina. Moscova consideră că anexarea Crimeei a fost legală, argumentând că s-a realizat pe baza unui referendum ale cărui rezultate nu sunt recunoscute în Occident. De asemenea, autorităţile ruse au negat în mod repetat că ar sprijini financiar şi militar miliţiile din Donbas sau că a participa la conflict cu trupe regulate. De asemenea, la reuniunea ambasadorilor, NATO şi-a exprimat profunda îngrijorare în legătură cu incidentele din Marea Baltică. Stoltenberg a declarat că „diviziunile profunde” dintre Rusia şi NATO nu au dispărut în urma întâlnirii. El a descris discuţiile ca fiind „deschise” şi şi-a exprimat speranţa pentru continuarea lor, precizând însă că părţile nu au convenit data unei alte reuniuni.

La rândul sau, reprezentantul permanent al Rusiei la NATO, Alexandr Gruşko, comentând rezultatele reuniunii a declarat că Moscova şi Alianţa încă nu au obţinut o agendă pozitivă, precizând că noi negocieri în cadrul Consiliului NATO-Rusia nu s-au stabilit. Potrivit lui Gruşko, Rusia „nu se simte confortabil” din cauza lipsei unui dialog permanent cu Alianţa. Reprezentantul permanent a subliniat faptul că dialogul privind măsurile de sporire a încrederii între părţi nu este posibil fără o scadere a activităţii militare a NATO la graniţele Rusiei.
Utilitatea Consiliului NATO-Rusia - opinii pro şi contra

Potrivit preşedintelui Conferinţei de Securitate de la München, Wolfgang Ischinger, evenimentele recente din Marea Baltică reprezintă dovada importanţei pe care o are reluarea discuţiilor NATO-Rusia. Prima sarcină a dialogului, a apreciat Wolfgang Ischinger, ar trebui să fie înfiinţarea unui "organism militar comun de prevenire a crizelor", care să funcţioneze non-stop. "Ofiţerii vestici şi cei din Rusia trebuie să lucreze împreună pentru a se asigura că astfel de potenţiale coliziuni vor fi evitate" a declarat ambasadorul Ischinger. Un singur buton greşit ar putea avea consecinţe neprevăzute.

O opinie asemănătoare a exprimat Dmitri Trenin, director al Centrului Carnegie din Moscova. "În cazul în care există probleme foarte serioase între părţi, contactul între ele trebuie menţinut 24 de ore din 24, şapte zile pe săptămână"  a afirmat expertul. Pentru aceasta, Consiliul de la Bruxelles ar trebui să fie "reformatat". Consiliul NATO-Rusia, lansat în cadrul summit-ului de la Roma, există din 2002 şi are la bază actul fondator negociat la mijlocul anilor 1990. În epocă, s-a dorit înfiinţarea unui "comitet de gestionare a crizelor", a declarat Ischinger, care a fost implicat în negocieri. În acest context, suspendarea consiliului de acum doi ani "nu a fost un triumf pentru diplomaţie"
. La rândul său, Dmitri Trenin admite că acest organism şi-a ratat priorităţile de două ori: în 2008, în contextul conflictul armat între Rusia şi Georgia, şi în 2014, când a început criza ucraineană.
În Rusia, reluarea discuţiilor în Consiliul NATO-Rusia este privită ca „un pas înapoi făcut de Alianţă”, respectiv „recunoaşterea indirectă a greşelilor făcute de aceasta în relaţia cu Moscova”. Surse diplomatice ruse au declarat, sub protecţia anonimatului, că „politica NATO în privinţa Rusiei a fost ineficientă în practică”. Moscova doreşte să abordeze preocupările sale cu privire la "politica de izolare"
 a NATO faţă de Rusia, a declarat purtatorul de cuvânt al Ministerului de Externe de la Moscova. La cererea Rusiei a fost discutată şi situaţia din Afganistan. Există, de asemenea, alte probleme care ar trebui discutate urgent de către ambele părţi, susţin observatorii. Rusia a criticat planul concret al SUA, care doresc să staţioneze o brigadă de blindate în Europa de Est ca protecţie împotriva Rusiei. De asemenea,  admiterea Muntenegrului în Alianţă a declanşat o acerbă critică din partea Rusiei. Cu şase luni în urmă, NATO şi Rusia au fost pentru prima dată în ultimele decenii foarte aproape de o confruntare directă, când Turcia, membru NATO, a doborât un avion de luptă rusesc la graniţa turco-siriană.
Ministrul rus al Apărării, Serghei Şoigu, a afirmat că reuniunea Consiliului NATO-Rusia  „nu a inspirat optimism” privitor la viitorul relaţiei Kremlinului cu Alianţa Nord Atlantică şi cu Uniunea Europeană. Şoigu a făcut declaraţia la Moscova, în cadrul unei Conferinţe pe teme de securitate internaţională, găzduită de Ministerul Apărării din Federaţia Rusă. Serghei Şoigu a precizat că „nu din vina Rusiei a fost îngheţată cooperarea militară cu NATO şi cu Uniunea Europeană”, adăugând că, în prezent, împotriva Rusiei se duce un război informaţional „dur şi fără compromis”
.

Preşedintele Statelor Unite, Barack Obama, a declart că „preşedintele Rusiei, Vladimir Putin, încearcă să submineze unitatea Europei, pe care o consideră o ameninţare”
. În replică, purtătorul de cuvânt al Kremlinului, Dmitri Peskov, a precizat  că, dimpotrivă, NATO este cea care priveşte Rusia ca pe o ameninţare, în timp ce Moscova şi-a propus să dezvolte bune relaţii cu toate statele şi organziaţiile internaţionale.
Relaţia Occident-Rusia rămâne problematică

Rusia a arătat în ceea ce priveşte Ucraina o oarecare dorinţă de negociere a situaţiei. Astfel, reprezentanţii din provinciile Doneţ şi Luhansk, teritoriile separatise din Ucraina sprijinite militar şi finaciar de Moscova, au anuţat amânarea alegerilor pentru 24 iulie, amânare care va permite o continuare a negocierilor între aceştia şi Kiev. Occidentul, împreună cu Kievul, solicită ca aceste alegeri să aibă loc după ce componentele de securitate stabilite prin Acordul de pace de la Minsk vor fi fiind complet implementate. De asemenea, preşedintele Petro Poroshenko a anunţat că, în urma unei convorbiri telefonice cu preşedintele rus Vladimir Putin, s-a convenit asupra unui aranjament - eliberarea a doi ruşi încarceraţi în Ucraina - care să permită eliberarea pilotului ucrainean Nadia Savchenko, condamnată la închisoare în Rusia. 

În acelaşi timp, Rusia pune presiune pe aliaţii NATO în două zone de importanţă startegică, Marea Baltică şi Marea Neagră, şi desfăşoară acţiuni de hărţuire împotriva marinei militare a SUA, prezentă în apele internaţionale din cele două zone menţionate sau în alte puncte strategice din Europa. NATO a solicitat, cu prilejul Consiliului, ca Rusia să înceteze astfel de tactici a căror origine se află în timpul Războiului Rece. Rusia continuă să se implice militar în Siria în vederea susţinerii guvernului Assad împotriva grupurilor rebele sprijinite de coaliţia condusă de SUA. Un oficial din administraţia de la Casa Albă a declarat că „ruşii şi-au mutat artileria grea pe zona operaţiilor militare de la Alep”. De asemenea, „Rusia a început construirea unei baze militare în oraşul antic Palmira”
. Moscova susţine că este o situaţie temporară de natură să le permită geniştilor ruşi dezactivarea minele amplasate de Statul Islamic în situl arhelogic. 
Rusia investeşte masiv în forţele nucleare, în special în vectorii de transport ai încărcăturii nucleare. Pentagonul se teme că ruşii vor renunţa la acordurile privind controlul armamentelor, inclusiv Acordul privind Forţele Nucleare cu rază Intermediară şi noul Tratat START. Temerile se referă şi la posibilitatea că, atât timp cât fricţiunile cu Occidentul vor continua, preşedintele Vladimir Putin va permite testarea de noi arme nucleare ca parte a programului de modernizarea a forţelor armate ruseşti. Astfel, „o versiune nouă de mare putere a rachetei balistice SATAN este pregătită pentru a intra în funcţiune în 2018”. Potrivit unor surse militare ruse, „noua rachetă este menită să înlocuiască generaţia de rachete R-36 din vremea Războiului Rece - numită SS-18 Satan de către NATO -  care sunt cele mai mari rachete intercontinentale  existente vreodată”
. Acestă posibilă opţiune ar putea submina două decade de control al armamentelor. 
Extinderea NATO va atrage măsuri de retorsiune din partea Rusiei

Moscova îşi rezervă dreptul să reacţioneze prin anumite măsuri în cazul aderării Suediei la NATO, a declarat ministrul rus de Externe, Serghei Lavrov. "În cazul în care Suedia se va decide să adere la NATO (...) va trebui să luăm măsurile necesare militare şi tehnice la frontiera noastră nordică, în baza faptului că de cealaltă parte a graniţei se află un bloc politico-militar care consideră Rusia o ameninţare şi vrea s-o descurajeze în orice mod posibil" a susţinut şeful diplomaţiei ruse. "Am avertizat întotdeauna că promovând extinderea Alianţei spre Est (...), trebuie să se înţeleagă că, în condiţiile în care infrastructura militară se va apropia de graniţele ruse, noi vom lua măsurile militare şi tehnice necesare" a subliniat Serghei Lavrov, referindu-se la extinderea NATO în estul Europei.

În context, Serghei Lavrov a menţionat ca NATO a dat asigurări Moscovei că nu intenţionează să întreprindă acţiuni în detrimentul securităţii Rusiei, însa cu toate acestea „se poate constata că infrastructura Alianţei a ajuns la uşa noastră". "Cu mult înainte de evenimentele din Ucraina, NATO voia să-şi păstreze mâinile libere pentru a putea să se apropie de graniţele noastre. Dar nici un om politic sau militar normal nu ar trebui să mizeze pe faptul că ruşii vor aplauda o astfel de acţiune"
.


În ultima vreme, a afirmat Serghei Lavrov, Alianţa Nord-Atlantică trece prin schimbări majore. "Acum câţiva ani aveam un parteneriat, încredere şi nu exista nici o încercare de a ne percepe unul pe celălalt drept o „ameninţare”, era vorba de un alt NATO. Acum Alianţa Nord-Atlantică este, evident, altceva" a apreciat şeful diplomaţiei ruse. Rusia nu este interesată de escaladarea activităţii militare de confruntare în Europa, a asigurat Serghei Lavrov. "În general, dacă vorbim despre activitatea militară în Europa, în special în contextul relaţiilor dintre Rusia, NATO şi Suedia, cu un statut neutru, nu suntem interesaţi într-o escaladare a activităţii militare de confruntare"
. 
Peskov: NATO menţine obiectivul confruntării cu Rusia

Moscova şi Alianţa Nord-Atlantică trec printr-o perioadă de "neîncredere totală", a afirmat purtătorul de cuvânt al Kremlinului, Dmitri Peskov, acuzând NATO că menţine obiectivul "confruntării" militare cu Rusia. "În mod evident, relaţiile dintre Rusia şi NATO traversează vremuri care erau uitate, un deficit din ce în ce mai mare de încredere, probabil o neîncredere totală" a declarat Dmitri Peskov. "Dialogul Rusia-NATO  nu va fi uşor, deoarece încrederea se distruge foarte rapid dar este restabilită mult mai greu şi necesită eforturi considerabile".

Dmitri Peskov a făcut aceste declaraţii cu o zi înaintea Consiliului NATO - Rusia, prima reuniune de gen din ultimii doi ani. "Recentele acţiuni ale NATO confirmă că Alianţa Nord-Atlantică nu s-a adaptat condiţiilor moderne, păstrând scopul iniţial - contracararea Federaţiei Ruse şi confruntarea cu Federaţia Rusă"
 a precizat reprezentantul Kremlinului.
Potrivit strategilor militari ruşi, Alianţa Nord-Atlantică caută în mod activ să dobândească spaţiu geopolitic, sporindu-şi constant potenţialul militar în Europa de Est şi apropiindu-se de frontierele Rusiei. Experţii de la Moscova se declară convinşi că o concentrare geografică a manevrelor NATO exclusiv pe flancul estic şi în zona arctică reprezintă o dovadă a orientării lor împotriva Federaţiilor Ruse. Vladimir Putin este convins că se doreşte demonizarea Rusiei. „Este în interesul anumitor state să se creeze "imaginea unui inamic " Şi să se folosească această marotă pentru a-şi mentine rolul dominant în comunitatea occidentală. Rusia nu intenţionează să realizeze nicio politică de expansiune"
.  Decidenţii militari ruşi afirmă că situaţia este, încă, remediabilă, însă avertizează că o nouă cursă a înarmărilor mai ales în momentul de faţă este extrem de periculoasă. Ei militează pentru o reglementare a crizelor actuale prin dialog şi mijloace exclusiv politico - diplomatice.
Rusia va riposta împotriva oricăror încercări ale Statelor Unite de a folosi "forţa militară" a avertizat Administraţia de la Moscova, precizând că distrugătorul american Donald Cook, interceptat de avioane ruse în Marea Baltică, se îndrepta spre enclava rusă Kaliningrad Referindu-se la incidente petrecute în Marea Baltică, unde avioane militare ruse au survolat distrugătorul american Donald Cook, Aleksandr Gruşko, ambasadorul Rusiei la NATO, a declarat: "Avem de a face cu tentative de a exercita presiuni militare asupra Rusiei". "Vom lua toate măsurile necesare, vom trece la precauţii, pentru a compensa aceste tentative de utilizare a forţei militare"
 a afirmat Gruşko la finalul reuniunii Consiliului NATO-Rusia.

Ambasadorul SUA la NATO, Douglas Lute, l-a interpelat pe omologul său rus în legătură cu incidentul din Marea Baltică, precizând că avioanele ruse s-au apropiat periculos. "Ne aflam în apele internaţionale"
, i-a spus Douglas Lute lui Aleksandr Gruşko. Potrivit Washingtonului, două avioane militare ruse s-au apropiat în mod agresiv, în urmă cu o săptămână, de distrugătorul american USS Donald Cook, în Marea Baltică.
NATO: „Nu căutăm confruntarea cu Rusia”

Adjunctul secretarului general al NATO, Alexander Vershbow, a declarat că Alianţa Nord-Atlantică nu caută confruntarea cu Rusia, dar nu poate ignora acţiunile agresive ale Moscovei, cu precizarea că în secolul XXI securitatea nu se poate baza pe sfere de influenţă unde "marile puteri dictează alegerile vecinilor şi schimbă graniţe cu forţa". "Mesajul NATO este foarte clar: suntem o alianţă defensivă şi nu căutăm confruntarea cu Rusia. Un nou război rece nu e în interesul nimănui, dar nu putem ignora pur şi simplu acţiunile Rusiei. Dacă am face acest lucru, nu numai că ne-am trăda principiile şi am încuraja Moscova să continue agresiunile la adresa vecinilor săi, dar ar fi şi o bază instabilă pentru relaţiile viitoare cu Rusia şi cu alţi vecini din est”
 a afirmat Alexander Vershbow.  
Potrivit oficialului NATO, cel mai bun răspuns la atitudinea Rusiei ar fi o abordare care combină forţa cu dialogul. Alexander Vershbow a precizat că Alianţa îşi va consolida apărarea şi capacitatea de a descuraja, astfel încât Rusia sau orice alt potenţial adversar "să nu se gândească măcar să agreseze vreun membru NATO".  
Alexander Vershbow a amintit că, în anii care au urmat Războiului Rece şi până în 2013, relaţiile dintre NATO şi Rusia au fost "din ce în ce mai constructive", cele două părţi împărtăşind interesul comun de creare a unei arhitecturi de securitate bazate pe reguli şi respect pentru suveranitatea tuturor naţiunilor independente, "inclusiv a celor care au apărut după disoluţia paşnică a Uniunii Sovietice". 

Adjunctul secretarului general al Alianţei Nord-Atlantice a menţionat că părţile au cooperat în probleme precum stabilitatea în Balcanii de Vest şi în Afganistan, lupta împotriva pirateriei sau combaterea terorismului. "Ambiţiile NATO pentru un parteneriat mutual avantajos s-au evaporat în momentul în care Rusia a lansat agresiunea asupra Ucrainei, anexând ilegal Crimeea şi organizând o insurgenţă separatistă în regiunea Donbas din estul Ucrainei. Prin acţiunile sale, Kremlinul a încălcat regulile internaţionale.(...) Rusia s-a angajat într-o serie de acţiuni destabilizatoare, folosindu-se de propagandă, subversiune şi atacuri cibernetice, pentru a submina securitatea şi stabilitatea Ucrainei şi pentru a testa NATO"
 a adăugat Alexander Vershbow. 

Moscova: Luăm măsuri pentru contracararea sistemelor antibalistice NATO 

Moscova adoptă toate măsurile militare ca reacţie la suplimentarea capacităţilor Alianţei Nord-Atlantice în apropierea frontierelor vestice ale Rusiei, a afirmat adjunctul ministrului rus al Apărării, Anatoli Antonov, dând ca exemple sistemele antibalistice din România şi Polonia. "Asistăm la acumularea de capabilităţi militare de-a lungul frontierelor vestice ale Federaţiei Ruse. Astfel de planuri sunt implementate în sfera apărării antirachetă. Bugetele alocate apărării în statele membre NATO sunt în creştere. Am observat aceste lucruri şi adoptăm măsurile militare adecvate. Dar vreau să subliniez că suntem împotriva unei curse a înarmării, indiferent cine ne-ar impune-o", a afirmat Anatoli Antonov. Rusia „nu va tolera nici o tentativă de a i se dicta cum să reacţioneze şi va riposta la suplimentarea capacităţilor militare în tari NATO situate în apropierea frontierelor ruse, de exemplu la instalarea de sisteme antirachetă"
 a subliniat Anatoli Antonov. Oficialul rus a făcut declaraţiile în ziua în care la Bruxelles se desfăşura prima reuniune a Consiliului NATO-Rusia din ultimii doi ani.
Planul NATO de instalare a unor elemente antibalistice în România şi Polonia reprezintă o sursă de tensiuni cu Moscova. Rusia consideră că sistemele militare sunt îndreptate împotriva sa, desi Alianţa Nord-Atlantică a dat asigurări că sunt vizate capacităţile balistice ale unor ţări precum Iranul şi Coreea de Nord. După inaugurarea sistemului din România, Ministerul rus de Externe a transmis: "Am exprimat în mod repetat poziţia şi evaluările privind planul sistemului antirachetă al SUA şi am notat că proiectul intra în contradicţie cu măsurile de consolidare a securităţii şi stabilităţii internaţionale. Cu toate acestea, Statele Unite şi aliaţii continuă să lucreze la acest program destabilizator şi periculos, iar argumentele pe care le aduc devin tot mai putin credibile”
.

Înalţi oficiali ruşi au sugerat că Statele Unite vor instala ogive nucleare la baza militară de la Deveselu, ceea ce reprezintă o ameninţare la adresa Moscovei. Subsecretarul de stat pentru politică de apărare, Brian McKeon, a dat însă asigurări în Congres că aceste speculaţii sunt false. "Au existat speculaţii făcute de unii înalţi oficiali ruşi că vom instala focoase nucleare pe rachetele de la baza din România şi că vom ameninţa Rusia, ceea ce nu are sens"
 a afirmat Brian McKeon în cursul unei audieri în Comisia pentru apărare a Camerei Reprezentanţilor, fără a preciza despre ce oficiali este vorba.
Memento

În 18 decembrie 2015 au fost finalizate lucrările de construcţie la Deveselu, în România. După fixarea şi testarea echipamentelor, baza va intra în faza de pregătire operaţională în prima jumătate a anului 2016. Instalaţii de lansare MK 41 (Aegis) sunt utilizate pentru acest sistem antirachetă. (...) Acest lucru ne permite sa considerăm prezenţa lor o încălcare a prevederilor Tratatului INF de către Statele Unite". Pe fondul acuzaţiilor formulate de Rusia de nenumărate ori în ultimul an, Preşedinţia Statelor Unite a dat asigurări că sistemul american de apărare antirachetă care va fi amplasat în România nu încalcă Tratatul Forţelor Nucleare Intermediare. 

Preşedintele rus, Vladimir Putin, nu s-a declarat convins de argumentele NATO. Vladimir Putin a avertizat că Rusia va consolida capacităţile nucleare strategice ca reacţie la sistemele antirachetă instalate de Statele Unite în Europa de Est, precizând că armata rusă a dezvoltat armament care poate distruge orice instalaţie antibalistică.  "Rusia va lua măsuri de retorsiune în sensul consolidării capacităţilor forţelor nucleare. De asemenea, vom dezvolta propriile sisteme antirachetă. Am spus de la început că vom dezvolta sisteme de atac pentru distrugerea oricăror instalaţii antibalistice"
 declara Vladimir Putin în 10 noiembrie 2015.

Potrivit liderului de la Kremlin, „pretextele” potrivit cărora sistemele antirachetă din Europa de Est ar viza ameninţările balistice din partea Iranului şi Coreei de Nord ascund adevăratele intenţii ale Statelor Unite, de a dobândi superioritate militară. "Adevăratul scop este neutralizarea potenţialului nuclear al altor state, inclusiv al Rusiei şi al aliaţilor ei" a subliniat Vladimir Putin. Preşedintele Rusiei a atras atenţia ca extinderea sistemului antirachetă al Statelor Unite în Europa de Est reprezintă o ameninţare la adresa capacităţilor nucleare ruse, exprimând preocupare ca infrastructura ofensivă a NATO se apropie de frontierele ruse şi evocând un scenariu "foarte periculos"
.
Şeful Statului Major General al Armatei ruse, generalul Valeri Gerasimov, a acuzat SUA de încălcarea tratatului privind rachetele cu rază medie şi scurtă, fiind îngrijorat de faptul că arsenalele terestre ale SUA din România şi Polonia, precum şi rachetele instalate pe nave sunt capabile sa distrugă întreaga parte europeană a Rusiei. „Desfăşurarea de catre SUA a mijloacelor de apărare antirachetă este însoţită de o încălcare a dispozoţiilor tratatului privind rachetele cu rază medie şi scurtă. (...) Vorbim despre desfăşurarea de sisteme de apărare anti-rachetă terestre în România şi Polonia de tip Aegis-Ashore, sisteme de lansare verticală MK-41 care permit lansarea nu doar a rachetelor „Standard-3″ antirachetă, ci şi a rachetelor de croazieră de tip Tomahawk. Având în vedere că navele de apărare anti-rachetă ale Marinei SUA sunt dotate cu lansatoare similare, zona afectată de rachetele de croazieră americane cuprinde întreaga parte europeana a Federaţiei Ruse”
.
Ample exerciţii militare ruse în Marea Neagră

Federaţia Rusă a derulat exerciţii militare de amploare în Marea Neagră, Acţiunile militare aeriene şi scenariul au putut fi identificate şi au fost expuse public de  Direcţia ucraineană de Intelligence Militar - GUR - şi de către Ministerul ucrainean al Apărării. Astfel, forţele aeriene şi spaţiale ale Rusiei, împreună cu forţele aeriene din cadrul Flotei Mării Negre, au derulat o operaţiune ce a vizat regiunea Krasnodar, litoralul rus al Mării Negre în regiunea Novorosiisk şi arealul Mării Negre până la strâmtori.
Scenariul exerciţiului a vizat recunoaşterea, identificarea ţintelor, ţintirea şi distrugerea ţintelor având ca obiectiv blocarea Mării Negre, interzicerea accesului capabilităţilor navale externe ale statelor NATO în a veni în ajutor, concomitent cu blocarea bazelor navale ale celor trei state NATO - România, Bulgaria şi Turcia. Exerciţiul a utilizat nouă aeronave de diferite tipuri şi cu misiuni aeriene distincte. Recunoaşterea ţintelor din partea de sud-vest a Mării Negre, litoralul României, Bulgariei şi Turcia şi strâmtoarea Bosfor s-a făcut cu un avion de recunoaştere Su-24MR, a cărui misiune a fost de a recunoaşte şi confirma ţintele inamicului convenţional. Apoi, un avion de radiolocaţie cu rază lungă de acţiune tip A- 50U s-a plasat în mijlocul Mării Negre, în zona internaţională, acolo de unde şi-a îndeplinit misiunea de control asupra operaţiunilor aeriene şi supraveghere a telecomunicaţiilor operative în întreg arealul Mării Negre.

Pentru partea de lovire a ţintelor identificate, au fost folosite mai întâi două bombardiere strategice Tu-160 care, din interiorul spaţiului aerian rus de deasupra regiunii Krasnodar Krai, au lansat loviturile convenţionale asupra ţintelor identificate şi convenite prin ordin la nivelul strâmtorii Bosfor. În scenariul exerciţiului, imediat după blocarea strâmtorilor şi a accesului oricărui vas în interiorul Mării Negre, operaţiunile au continuat cu blocarea acţiunilor bazelor navale ale statelor membre NATO litorale Mării Negre, respectiv România, Bulgaria şi Turcia. În cadrul exerciţiului, această misiune a revenit unei escadrile de cinci aparate de atac Su-24M ale Regimentului Aviaţiei Maritime de Atac al Flotei Mării Negre şi s-a derulat direct în spaţiul aerian din partea de Sud-Vest a Mării Negre, în afara spaţiilor aeriene naţionale, fiind simulată distrugerea unor capabilităţi navale şi blocarea ieşirilor din porturi, respectiv crearea unei incapacităţi de acţiune a bazelor navale ale României, Bulgariei şi Turciei.

Exerciţiile de recunoaştere şi blocare a strâmtorilor, respectiv de blocare a capacităţii navale a statelor NATO în Marea Neagră s-au desfăşurat cu câteva zile înaintea reuniunii Consiliului NATO-Rusia la nivel de ambasadori, care va avea loc la Bruxelles, la 20 aprilie. Astfel, potrivit interpretărilor unor asemenea acţiuni, Federaţia Rusă semnalează clar şi arată chiar determinarea în a utiliza forţa militară pentru a preveni desfăşurarea grupului naval al NATO în Marea Neagră pe care îl solicită cu insistenţă România, Bulgaria şi Turcia, pentru a fi amplasat în Marea Neagră şi a proteja din larg frontiera maritimă a zonei sudice a flancului Estic al Alianţei, aflat la 250 mile de peninsula Crimeea, anexată de Federaţia Rusă.

NATO este în alertă în urma faptului că preşedintele Rusiei, Vladimir Putin, a autorizat mai multe acţiuni de amploare ale flotei în Marea Neagră. Ministrul rus al Apărării, Serghei Şoigu, a declarat că regiunile de sud-vest, la frontierele cu state membre NATO, în principal în zona Mării Negre, au fost consolidate din punct de vedere militar.  „Este vorba de o reacţie la încercările unor ţări de a extinde prezenţa militară în apropierea frontierelor Rusiei. Efectivele în districtul militar sudic au fost suplimentate, fiind dotate cu arme având rază lungă de acţiune şi sisteme antiaeriene. În ultimii trei ani, capacităţile militare ruse au crescut cu 32%”
 a declarat Serghei Şoigu. 
Breedlove: „Trebuie să revenim la acţiuni de planificare a războiului”

Generalul Philip Breedlove şi-a prezenta viziunea înaintea summit-ului de la Varşovia, relevând necesitatea de a reveni la activităţile militare uzuale de planificare a războiului, o abilitate care a fost pierdută după încheierea Războiului Rece şi necesară odată cu resurgenţa Rusiei. „Ştiu foarte bine cum cum trebuie să se schimbe EUCOM-ul” - Comandamentul European al NATO - a declarat generalul Philip Breedlove. Acest „comandament subţiat”, a cărui destinaţie „a fost schimbată de la aceea de război la aceea de a construi capacităţi de parteneriat” trebuie „să redevină unul de război”. Transformarea EUCOM într-un comandament de război „necesită mai multe resurse, mai multe trupe şi noi planuri urgente pentru a conduce operaţiunile de luptă în Europa”
. Toate acestea sunt necesare pentru reconcilierea politicii uşilor deschise a Alianţei cu faptul că Rusia rămâne un partener important pentru multe ţări occidentale, în timp ce reprezintă o ameninţare la adresa NATO.
La summit-ul NATO din 8-9 iulie de la Varşovia, şefii de stat şi de guvern ai Alianţei Nord-Atlantice urmează să decidă asupra consolidării militare în Est, prin desfăşurarea de trupe şi echipamente suplimentare în ţările baltice. Această întărire de capacităţi, în condiţiile în care Rusia este considerată ”tot mai agresivă”
 este fără precedent de la încheierea Războiului Rece. Rusia „continuă să fie o ameninţare serioasă pentru NATO şi se pregăteşte pentru declanşarea unor acţiuni agresive”
 a afirmat ministrul polonez al Apărării, Antoni Macierewicz. Polonia se teme că Rusia va încerca să-şi extindă influenţa dincolo de propriile frontiere, după ce Moscova a anexat Crimeea în 2014 şi continuă să susţină forţele separatiste din estul Ucrainei.
Secretarul Apărării din Statele Unite, Ashton Carter, a anuntat că „Alianţa Nord-Atlantică ia în considerare trimiterea, prin rotaţie, a patru batalioane de soldaţi în ţările din Europa de Est”
. Estonia, Letonia, Lituania şi Polonia ar putea beneficia de sprijinul trupelor americane, în urma apelului facut de guvernele celor patru ţări NATO în faţa pericolului reprezentat de Rusia. 
Pentagonul a anuntat că, „începând din februarie 2017, SUA vor avea o brigadă de blindate desfaşurată în Europa de Est. Brigada va fi alcatuită din 4.200 de soldaţi, tancuri (220), tunuri autopropulsate (20) şi vehicule blindate/de transport (1700). Chiar dacă această brigadă va fi desfăşurată pe principiul rotaţiei, fiind o prezenţă permanentă în teatrul estic european, ea ar urma să aibă practic un caracter permanent”. De asemenea, „în caz de conflict, această brigadă ar putea forma o divizie completă împreună cu celelalte două brigazi americane dislocate permanent în Europa”
. 

Generalul Curtis M. Scaparrotti, care îl înlocuieşte, începând cu 4 mai, la comanda forţelor aliate ale NATO din Europa, pe generalul Philip Breedlove, a susţinut că Alianţa este gata să lupte dacă descurajarea nu îşi face efectul. „Ne confruntăm cu o Rusie ce prinde puteri şi are comportament agresiv, care contravine normelor internaţionale”
 a precizat Curtis M. Scaparrotti.  Generalul a promis să obţină de la Washington permisiunea de a desfăşura permanent - nu rotaţional - o a treia brigadă a forţelor armate americane în Europa. Celelalte două sunt în Germania şi Italia. Acum, în Europa sunt desfăşuraţi permanent doar 65.000 de militari americani, faţă de perioada din timpul Războiului Rece, când numărul era de 300.000. Exerciţiul militar codificat Reforger, în care SUA desfăşura anual, pe cale aerului, în Europa, încă două divizii, în Germania, s-a desfăşurat din 1967 şi până în 1993, asigurând securitatea Occidentului în perioada Războiului Rece.  

Forumul Global de Securitate - preambul al summit-ului NATO de la Varşovia


La Bratislava s-a desfăşurat Forumul Global de Securitate (GLOBSEC), eveniment cu tradiţie de 11 ani, care a devenit o importantă platformă central-europeană de politică externă şi securitate, oferind ocazia unor întâlniri între factori politici de nivel înalt şi experţi de renume din Europa şi America de Nord. Reuniunea Globsec a propus dezbaterea următoarele teme:
Summit-ul NATO- deşteptarea! 

Având la orizont summit-ul NATO de la Varşovia, Globsec pune la dispoziţia Aliaţilor platforma pentru stabilirea obiectivelor commune şi pentru implementarea şi dezvoltarea deciziilor luate la summit-ul din Ţara Galilor. 
Viitorul proiectului european. Îngrijorări crescute referitoare la erodarea coeziunii politice în Europa, 
Globsec pune problema unităţii şi militează pentru iniţiative pe termen lung pentru consolidarea proiectului European. 
Rolul Occidentului în Orientul Mijlociu. 
Afluxul de refugiaţi reaminteşte comunităţii transatlantice că Orientul Mijlociu este lipsit de securitate, iar Occidentul este obligat să pregătească şi să aplice strategii de luptă împotriva radicalismului care caracterizează zona. 
Provocarea rusă. 
După anexarea Crimeei, Rusia pare să fi preluat iniţiativa iar Occidentul este nevoit să reacţioneze. Este nevoie de o schimbare de paradigmă, de acţiuni de contracarare a propagandei Moscovei şi de noi abordări active în relaţia cu Rusia. 
Politica externă a SUA- la ce să ne aşteptăm. 
Odată cu apropierea alegerilor din Statele Unite, Europa are nevoie de o analiză a variantelor de securitate şi de politică externă care ar putea fi promovate de o nouă administraţie americană. 
În afara agendei oficiale, Globsec 2016 a oferit şi posibilitatea unor reuniuni bilaterale sau multilaterale ale politicienilor cu grupuri de experţi. Reuniunea Globsec a avut şi un punct special. Unul dintre oaspeţii de onoare a fost Madeleine  Albright, născută în fosta Cehoslovacie, care a fost secretar de Stat al SUA. Madeleine  Albright a primit o distincţie comună, cehă şi slovacă, pentru “contribuţia remarcabilă adusă la consolidarea relaţiilor trans-atlantice”
.
Şeful diplomaţiei de la Varşovia doreşte “prezenţa, prezenţa, prezenţa şi încă o dată prezenţa” trupelor NATO în Polonia

Rusia este mult mai periculoasă decât Statul Islamic, a afirmat ministrul polonez de Externe, Witold Waszczykowski. ”Potrivit tuturor dovezilor, activităţile Rusiei reprezintă o ameninţare existenţială pentru că aceste activităţi pot distruge state” a declarat şeful diplomaţiei poloneze în cadrul forumului anual Globsec de la Bratislava. ”Ne confruntăm, de asemenea, şi cu alt gen de ameninţări, non-existenţiale din punct de vedere statal, precum terorismul sau criza imigraţie” a completat ministrul polonez de Externe. 
Witold Waszczykowski a solicitat NATO să aprobe staţionarea de trupe la graniţele estice ale Alianţei. ”Ar reprezenta un simbol al determinării de a apăra flancul estic al NATO. Sigur, putem discuta despre amploarea amplasării trupelor”
 a afirmat oficialul polonez cu trimitere la deciziile care urmează să fie adoptate la summit-ul NATO de la Varşovia. 
Ministrul de Externe al Poloniei, Witold Waszczykowski, a declarat că doreşte “prezenţa, prezenţa, prezenţa şi încă o dată prezenţa” trupelor NATO pe teritoriul Polonia ca un “simbol al gradului de determinare pentru a apăra flancul estic”. “Ne aşteptăm la decizii care să schimbe starea de securitate a acestei regiuni. Deşi aparţinem aceleeaşi organizaţii, NATO, există statute diferite – unul mai bun în Vest şi unul diferit pe aşa-numitul flanc estic. Nu există trupe dislocate aici permanent şi nici facilităţi militare deţinute de NATO. Ne aşteptăm ca la summit-ul NATO să se schimbe situaţia”
.
Cu menţiunea că Rusia ”nu ar trebui izolată”, ministrul ceh al Apărării, Martin Stropnický, a afirmat în cadrul discuţiilor de la Bratislava că întărirea capacităţii colective de apărare a NATO ar trebui să constituie principalul punct de pe agenda summit-ului de la Varşovia. Martin Stropnický a precizat că Rusia, în mod curent,”testează capacităţile de apărare ale NATO în regiunea Baltică”, unde “un număr de state se află permanent sub presiune”
.
Alianţa Nord-Atlantică nu va avea baze militare în Polonia

În cadrul Globsec, oficiali ai Statelor Unite si Germaniei au declarat  că ”NATO nu va construi baze militare în Polonia”, aducând argumente tactice şi politice. “NATO nu vorbeşte despre stabilirea de baze (…) vom sprijini o prezenţă crescută, dar o putem face fără baze,” a declarat adjunctul asistentului secretarului Apărării pentru politica europeană şi NATO, James Townsend.  Pe de altă parte, adjunctul asistentului secretarului american al Apărării pentru politica europeană şi NATO a respins afirmaţiile Rusiei potrivit cărora ar fi existat o înţelegere după Războiul Rece care prevedea ca NATO să rămână departe de vecinătatea sa. “Nu a existat niciodată o promisiune făcută în afara Actului fondator NATO-Rusia“. Prin Tratatul din 1997, NATO s-a angajat să evite “staţionarea permanentă suplimentară a forţelor de luptă substanţiale” aproape de Rusia, dar numai “în actualul mediu de securitate”
.
Inclusă în conceptul războiului modern, rotaţia forţelor americane în centrul şi estul Europei este apreciată de responsabilul cu planificarea militară a NATO, generalul ceh Petr Pavla,  drept un “factor politic de descurajare”, dar “cu o mică valoare din punct de vedere tactic”. “Modern Warfare nu presupune linii fixe şi depozite uriaşe de oţel (…) este vorba despre mobilitate şi capacitatea de a proiecta puterea în diferite domenii şi la diferite niveluri” a afirmat generalul ceh. Pe de altă parte, Petr Pavla, consideră că NATO face un “efort politic” pentru ca situaţia să nu degenereze. “Păstrăm un profil foarte scăzut. Forţa de reacţie rapidă nu este pentru a ameninţa. (…) Noi nu încercăm să aducem o forţă militară semnificativă la frontieră”
. 
Ministrul german al Apărării, Ursula von der Leyen, a declarat la Globsec că descurajarea Rusiei de către NATO “nu constă în instalarea de baze permanente, ci reprezintă o mişcare inteligentă.” Oficialul german a apreciat că noua forţă de reacţie rapidă a NATO este suficientă pentru ca “Rusia să nu se gândească să încerce să atace Polonia sau (…) statele baltice”. Ursula  Von der Leyen a precizat că Germania a fost “gata pentru dialog” cu Rusia, dar numai în condiţiile în care era dispusă să respecte normele dreptului internaţional. Ministrul german al Apărării a menţionat că “invazia din Ucraina” a fost o “trezire amară” pentru Germania. “Rusia nu este duşmanul nostru, dar nu mai este partenerul nostru”. A considerat corectă decizia Occidentului de a nu acorda Ucrainei sprijin militar întrucât, în caz contrar, “războiul ar fi fost mult mai sângeros”. “Cea mai vulnerabilă parte a Rusiei este economia (…) aşa că răspunsul a fost direcţionat spre punctul cel mai vulnerabil, pentru a o face să înţeleagă”
 a afirmat, cu referire la sancţiunile economice împotriva Moscovei.
Ian Brzezinski, fost oficial al Pentagonului, care în prezent lucrează pentru Atlantic Council, a apreciat că “declaraţiile doamnei von der Leyen sunt demoralizante pentru Ucraina”. Pe de altă parte, a estimat că “Rusia va organiza o provocare militară înaintea summit-ului de la Varşovia”
.  
SCANDALUL PANAMA PAPERS - REŢEA INTERNAŢIONALĂ DE CORUPŢIE

Peste 11 milioane de documente, care dovedesc acţiuni întreprinse de oameni bogaţi şi celebri, precum ascunderea averilor, spălarea de bani, evitarea sancţiunilor ori a taxelor, au fost făcute publice în urma unei scurgeri de documente interne ale firmei panameze de avocatură Mossack Fonseca. Publicaţia Süddeutsche Zeitung  a primit, de la o sursă secretă, „documente interne” aparţinând firmei de avocatură Mossack Fonseca din Panama, „care vinde companii offshore secrete în întreaga lume, ce permit proprietarilor lor să-şi acopere diferite manevre de afaceri, indiferent de cât sunt acestea de suspecte”. În cele din urmă, Süddeutsche Zeitung  a obţinut aproximativ 2,6 terabiţi Documentele furnizate relevă faptul că „o industrie globală, formată din bănci cu influenţă, cabinete de avocatură şi companii de control al gestiunii, administrează în secret bunurile celor mai bogaţi şi mai faimoşi oameni, de la politicieni şi oficiali Fifa până la hoţi şi traficanţi de droguri, celebrităţi şi atleţi”
. 

Süddeutsche Zeitung a decis să analizeze informaţiile în colaborare cu Consorţiul Internaţional al Jurnaliştilor de Investigaţie (ICIJ). Aproximativ 400 de ziarişti din peste 100 de instituţii de presă şi 80 de ţări au participat la analizarea acestor documente. Echipele de cercetare au fost formate din jurnalişti care lucrează pentru instituţii media precum BBC, Le Monde, La Nación, Norddeutsche Rundfunk,  Westdeutsche Rundfunk, Sonntagszeitung, Falter şi ORF. Aceştia s-au întâlnit în Washington, München, Lillehammer şi Londra. Ziarul Suddeutsche Zeitung a anunţat că a primit 11,5 milioane de documente din baza de date a firmei de avocatură. Acestea includeau e-mailuri, documente în format PDF, fotografii şi fragmente dintr-o bază de date internă a companiei Mossack Fonseca. Documentele acoperă perioada 1970 - primăvara anului 2016 şi indica faptul că unele companii cu sediul în paradisuri fiscale ar fi fost folosite pentru spălarea de bani, afaceri cu arme şi evaziune fiscală.
ICIJ a publicat detalii despre sume de miliarde de dolari provenind din tranzacţii financiare obscure care au fost efectuate prin numeroase conturi offshore. The Guardian a precizat că „documentele demonstrează existenţa unei reţele de înţelegeri şi împrumuturi secrete offshore care valorează două miliarde de dolari”
, ce trimit, printre alţii, către apropiaţi ai preşedintelui rus Vladimir Putin şi tatăl premierului britanic, David Cameron. Documentele indică un cerc condus de o bancă din Rusia, responsabilă de spălarea a peste un miliard de dolari, în care sunt implicaţi asociaţi apropiaţi lui Putin. Operaţiunea era condusă de Bank Rossia, care intră sub incidenţa sancţiunilor impuse anexării Crimeei de căre Rusia. Printre cei vizaţi de anchetă se află şi premierul Islandei, Sigmundur David Gunnlaugsson, apropiaţi ai premierului pakistanez, preşedintele chinez, Xi Jinping, preşedintele Ucrainei, Petro Poroşenko. dar şi personalităţi sportive precum Lionel Messi şi Michel Platini. De asemenea, Numele băncilor elveţiene Credit Suisse şi UBS, băncii britanice HSBC şi băncii franceze Société Générale au fost menţionate în scandalul Panama Papers.
Potrivit unor estimări, cel puţin 7600 miliarde de dolari din avuţia financiară a familiilor lumii ar fi ascunse în paradisuri fiscale. Calculul îi aparţine economistului francez Gabriel Zucman. Mossack Fonseca este doar una din multele firme de avocatură care se ocupă cu înfiinţarea de companii offshore.  Cifrele avansate de Gabriel Zucman se concentrează pe active precum acţiuni şi obligaţiuni şi nu iau în considerare proprietăţile imobiliare. Estimarea economistului este este menţionată în publicaţii internaţionale de prestigiu. Revista Quartz s-a referit la Gabriel Zucman numindu-l „unul dintre cei mai influenţi economişti ai momentului”
.  
Sursă cu identitate controversată şi protejată

Potrivit  publicaţiei Carabbean News Now, documentele confidenţiale publicate în scandalul „Panama Papers” nu au fost sustrase de hackeri, aşa cum a susţinut iniţial firma de avocatură Mossack Fonseca, dar de amanta unuia dintre fondatorii acesteia. „Fosta angajată avea acces la toate datele din serverele firmei de avocatură şi a decis să se răzbune pentru despărţire prin publicarea listei de clienţi”
. Anterior, Ramon Fonseca Mora, coacţionarul firmei de avocatură panameze Mossack Fonseca, a precizat că hackerii trebuie să fie învinuiţi pentru scurgerea de informaţii.
După ce Consorţiul Internaţional al Jurnaliştilor de Investigaţie a publicat primele documente, „John Doe” - pseudonimul folosit de sursă în comunicaţiile sale securizate cu Süddeutsche Zeitung - i-a transmis publicaţiei germane un text intitulat „Revoluţia va fi numerică”, în care îşi motivează demersul. Textul a fost analizat de Le Monde. 

„John Doe” nu-şi dezvăluie identitatea reală şi nici naţionalitatea, dar subliniază că nu a lucrat vreodată „pentru un guvern sau un serviciu de informaţii, nici direct şi nici în calitate de consultant”. Motivaţia sa reală a fost subiect de speculaţii, nefiind clar dacă a urmărit un interes financiar personal - o parte a datelor societăţii Fonseca fiind vândută, de exemplu, autorităţilor din SUA, Marea Britanie şi Germania - sau a dorit să servească interesul general. A doua ipoteză a fost avansată după ce a furnizat gratuit documentele către Süddeutsche Zeitung, care a cerut ajutorul ICIJ pentru a le gestiona. În analiza din Le Monde este favorizată a doua variantă, argumentaţia fiind că sursa susţine că a vrut să denunţe sistemul „corupţiei masive şi generalizate”. Acesta „cauzează inegalităţi sociale”, fiind generat de „impunitatea celor înstăriţi şi de responsabilii politici care nu au curajul să atace acest fenomen”. În opinia sursei,, acest sistem „pe care-l numim în continuare capitalist, se apropie, mai degrabă, de sclavia economică”. „Am decis să denunţ Mossack Fonseca pentru că am considerat că fondatorii, angajaţii şi clienţii săi trebuie să răspundă pentru rolul lor în aceste infracţiuni” menţionează  sursa. De asemenea, „John Doe” îşi manifestă disponibilitatea de a coopera cu autorităţile judiciare competente în investigarea actelor de evaziune fiscală scoase la suprafaţă de documentele transmise, cu condiţia garantării protecţiei sale personale. Îşi motivează solicitarea prin aceea că nu doreşte să aibă „viaţa distrusă”
 aşa cum s-a întâmplat cu autorii altor dezvăluiri de anvergură, precum Edward Snowden (NSA), Bradley Birkenfeld (UBS) sau Antoine Deltour (LuxLeaks) .

„John Doe” susţine că a încercat să ofere documentele mai multor instituţii media, care le-ar fi refuzat - motiv pentru care consideră că unele grupuri media au ajuns nişte „caricaturi” sub „controlul unor miliardari” care „fac din presă un hobby personal, în timp ce jurnalismul de investigaţie nu este susţinut financiar”
. Sursa afirmă că ar fi oferit documentele şi Wikileaks, prin intermediul formularului de pe site. 
După izbucnirea scandalului „Panama Papers”, Wikileaks a acuzat ICIJ că publică selectiv datele cu scopul de a servi unele interese şi a solicitat dezvăluirea lor integrală. Wikileaks a susţinut, printre altele, că sunt puţine informaţii despre politicieni sau oameni de afaceri americani care s-au folosit de paradisurile, în schimb se fac referiri ample la afacerile anturajului preşedintelui rus, Vladimir Putin.
Firma Mossack Fonseca, afectată de scandalul Panama Papers

Directorul firmei panameze de avocatură Mossack Fonseca, aflată în centrul scandalului legat de imensa scurgere de documente, a negat orice implicare, afirmând că firma sa a căzut victimă "unei campanii internaţionale împotriva confidenţialităţii". Ramon Fonseca, directorul firmei de avocatură Mossack Fonseca, specializată în creearea de companii offshore, a confirmat scurgerea de informaţii, precizând că este vorba despre una "limitată". Ramon Fonseca Mora, directorul şi cofondatorul companiei de avocatură Mossack Fonseca, aflată la originea scandalului global „Panama Papers”, a susţinut că firma sa este victima unui atac de piraterie operat de pe servere străine şi că a depus o plângere în acest sens. "Avem un raport tehnic care ne spune că am fost piraţi de pe servere străine" a declarat Ramon Fonseca Mora. El a mai precizat că a depus "plângere la Parchet"
 în acest sens.
Avocatul de origine germană Jurgen Mossack, cofondatorul firmei Mossack Fonseca, aflată în centrul scandalului „Panama Papers”, a demisionat din funcţia de consilier pe probleme de politică externă al Guvernului panamez. „Jurgen Mossack a demisionat din funcţia onorifică şi neremunerată de membru al Consiliului National panamez pentru Politică Externă”
, un organism consultativ informal, a anunţat Ministerul panamez de Externe. Jurgen Mossack şi partenerul său, Ramon Fonseca, au fost foarte influenţi în politica panameză până la publicarea dezvaluirilor despre afacerile financiare ale unora dintre cei mai bogaţi şi celebri oameni din lume.  

Kremlinul acuză campania dezvăluirilor de „putinofobie”

Preşedintele rus, Vladimir Putin, „este una din principalele ţinte ale scandalului "Panama Papers", deşi nu este implicat în acest caz” a reacţionat purtătorul de cuvânt al Kremlinului. Dmitri Peskov, a acuzat că este vorba de o campanie contra Rusiei şi de un nou nivel al "putinofobiei". "Este evident că escrocheriile informaţionale au atins noi niveluri în cadrul putinofobiei, fiind practic imposibil să se vorbească de bine despre Rusia, despre activităţile Rusiei sau despre vreun succes al Rusiei. Se vorbeşte urât, se spun lucruri rele din abundenţă". "Publictul-ţintă al acestei campanii este cel din Rusia. Chiar dacă Vladimir Putin nu este menţionat direct în aceste dosare şi chiar dacă sunt menţionaţi liderii altor ţări, pentru noi este clar că obiectivul acestor informaţii este preşedintele Rusiei, mai ales în contextul alegerilor parlamentare şi al scrutinului prezidenţial, de peste doi ani"
 a subliniat Dmitri Peskov.
Agenţi ai serviciilor secrete au apelat la firma Mossack Fonseca

Agenţi secreţi din mai multe ţări, inclusiv intermediari ai CIA, au recurs la serviciile firmei panameze Mossack Fonseca, aflată in centrul scandalului „Panama Papers”. "Agenţi secreţi şi informatorii lor au utilizat în mare măsură serviciile firmei" din Panama. Potrivit Suddeutsche Zeitung, "agenţii au deschis societăţi fictive pentru a-şi ascunde acţiunile. Printre aceştia se număra intermediari apropiaţi CIA".    

În rândul "clientelei" Mossack Fonseca figurează, de asemenea, "unii actori" care „s-au ocupat de vânzări secrete de arme către Iran în anii 1980”. Afacerea, numită "Iran-Contra"  a  implicat „vânzări secrete de arme americane către Teheran, având ca scop eliberarea unor ostatici americani din Liban şi sprijin financiar pentru "Contras" din Nicaragua”. De asemenea, "actuali sau foşti înalţi responsabili ai serviciilor secrete din cel puţin trei ţări, Arabia Saudită, Columbia şi Ruanda" figurează printre „clienţii cabinetului de avocatură din Panama”. Printre aceştia se numără „şeicul Kamal Adham, fostul şef al informaţiilor saudite, decedat în 1999” care, "în anii '70" era considerat "unul dintre principalii interlocutori ai CIA în Orientul Mijlociu”
. 
Scandal politic la Londra: numele tatălui premierului britanic, în Dosarele Panama

Premierul britanic, David Cameron, s-a aflat în centrul unui scandal politic în contextul în care numele tatălui său apare în "Dosarele Panama".  Potrivit The Guardian şi BBC, care au reprezentanţi în Consorţiul Internaţional al Jurnaliştilor de Investigaţie, Ian Cameron, tatăl lui David Cameron, gestiona un fond de investiţii în Bahamas, Blairmore Holding. Profitul generat de acesta nu a fost impozitat de autorităţile britanice timp de treizeci de ani. Ian Cameron a decedat în 2010. „Pentru fondurile de investiţii ale lui Ian Cameron lucrau aproximativ cincizeci de persoane în Bahamas. Aceastea se ocupau cu semnarea documentelor, activităţi de trezorerie şi de secretariat”
.

David Cameron a dat asigurări că nici el, nici familia lui nu obţin  venituri din fonduri offshore, în contextul în care opoziţia a cerut iniţierea unei anchete după ce numele tatălui său a fost menţionat în "Dosarele Panama".  "Nu deţin acţiuni, nu sunt implicat în trusturi sau în fonduri offshore. Acest lucru trebuie să fie foarte clar" a precizat David Cameron. "Soţia premierului, Samantha Cameron, deţine un număr mic de acţiuni asociate terenurilor tatălui ei. Sunt declarate"
 a transmis Downing Street. Scandalul a izbucnit în contextul în care David Cameron urma să prezideze, la Londra, un summit anticorupţie. 

Şeful Partidului Laburist, Jeremy Corbyn, i-a cerut premierului britanic "să înceteze să se învârtă în jurul cozii" şi să acţioneze împotriva evaziunii fiscale. "Nu pot exista două reguli, una pentru elita bogată şi alta pentru noi ceilalţi" a subliniat acesta, cu menţiunea că "bogaţii trebuie să plătească"
.
Premierul Islandei, Sigmundur Gunnlaugsson, implicat în scandalul Panama Papers

Premierul Islandei, Sigmundur Gunnlaugsson, a demisionat pe fondul dezvăluirilor din Scandalul Panama, privind existenţa unor conturi secrete. Mii de islandezi au protestat în Reykjavik solicitând demisia premierului Sigmundur David Gunnlaugsson, după ce ancheta "Dosarele Panama" a dezvăluit că acesta şi-ar fi ascuns investiţiile în paradisuri fiscale.

Iniţial, Sigmundur David Gunnlaugsson, care a ascuns milioane de dolari în trei mari bănci în timpul crizei financiare din ţara sa, a plecat în timp ce era intervievat privind compania offshore pe care a înfiinţat-o în 2007, afirmând că "nu este familiarizat" cu acele lucruri. Jurnalişti care au lucrat în cadrul anchetei privind scurgerea de informaţii de la o firmă de avocatură din Panama i-au pus câteva întrebări despre compania offshore Wintris, pe care a înfiinţat-o în anul 2007 împreună cu soţia sa şi pe care nu a declarat-o când a devenit premier, în 2009. Sigmundur David Gunnlaugsson a vândut jumătatea sa de companie soţiei sale în 2009, pentru suma de un dolar. "Soţia mea a vândut o parte din compania familiei. A fost pusă în grija unei bănci, iar banca a făcut unele aranjamente, iar această companie a fost rezultatul".
Întrebat ce active are compania, a răspuns că este întrebat lucruri "cu care nu s-a familiarizat". "Ce active are compania? Ştim că Wintris a deţinut şi deţine creanţe în băncile care au falimentat. V-aţi vândut acţiunile pe care le aveaţi în companie pentru un dolar în 2009 (...)?" a fost întrebat premierul Islandei. "Mă întrebaţi despre lucruri cu care nu m-am familiarizat (...) Nu, nu, nu, mă întrebaţi lucruri fără sens. Mă păcăliţi în cadrul unui interviu sub pretenţii false" a replicat. "Ceva care nu este suspect este transformat într-un lucru suspect. Ce încercaţi să faceţi aici? Acest lucru este total nepotrivit"
 a menţionat fostul premier islandez înainte de a părăsi locul interviului.
Fost premier de la Chişinău, în Dosarele Panama

Ion Sturza, fost premier al Republicii Moldova, apare în documentele „Panama Papers”, din care reiese că ar fi beneficiat de pe urma a două companii offshore, înregistrate în Insulele Britanice Virgine: Markside Holdings Limited şi Chandler Group Holdings. Ion Sturza a condus Executivul de la Chişinău în perioada februarie - decembrie 1999. Ulterior, s-a retras din politică şi a revenit în mediul de afaceri, punând bazele mai multor companii. 

În anul 2002, împreună cu grupul Rompetrol, a înfiinţat compania Rompetrol Moldova, al cărei preşedinte a fost. În anul 2005, Grupul Rompetrol a anunţat deschiderea reprezentanţei sale la Moscova, în subordinea lui Ion Sturza, care deţinea funcţia de vicepreşedinte de Dezvoltare Rompetrol pentru Rusia şi Comunitatea Statelor Independente. Director al reprezentanţei Rompetrol din Moscova a fost numit Constantin Lutsenko, care lucrase anterior la o serie de companii importante din Rusia, printre care Gazprom şi Novochimtrans, dar şi la alte companii din domeniul petrolier şi petrochimic din Statele Unite ale Americii şi Germania. "La doar câteva luni de la fondarea biroului Rompetrol la Moscova, în august 2005, cei trei devin parteneri de afaceri în offshore-ul Markside Holdings Limited, companie înregistrată în Insulele Virgine Britanice, paradis fiscal care nu oferă acces la informaţiile din registrul companiilor. După şapte ani de activitate, compania este lichidată. Decizia a fost luată la adunarea acţionarilor din 2012, secretar al adunării fiind ales Ion Sturza, care a şi semnat decizia de lichidare". În septembrie 2009 Ion Sturza a părăsit compania Rompetrol şi a înfiinţat Fondul de Investiţii Fribourg Capital care, pe parcursul anilor, a făcut mai multe investiţii în Republica Moldova şi România.

Potrivit documentelor, fostul premier moldovean a mai fost asociat cu Constantin Lutsenko în altă companie înregistrată în Insulele Virgine Britanice, Chandler Group Holdings, de unde Ion Sturza s-a retras după şapte luni de la înfiinţare, cedând partea sa de firmă lui Lutsenko. În 2014, au loc schimbări în rândul acţionarilor, iar pachetele de acţiuni sunt trecute pe trei firme offshore - una înregistrată în Panama şi celelalte două în Insulele Virgine Britanice.. 
"În cadrul grupului Rompetrol existau foarte multe companii unde noi, ca manageri, eram beneficiari, dar nu mai ţin minte nimic despre aceste companii. Dar nu erau companii fondate pentru a face evaziuni sau acoperiri financiare sau de alt gen" le-a declarat Sturza jurnaliştilor Rise Project. Ulterior, a revenit cu precizarea „Companiile au fost create pentru operaţiuni maritime şi care, din păcate, nu au fost niciodată utilizate, pentru că afacerea a eşuat”.

Înainte ca informaţiile care îl vizează să fie date publicităţii, fostul premier moldoveam scria pe contul său de Facebook "Văd unii politicieni moldoveni foarte relaxaţi prin offshor-urile din Dubai. Nu e cazul! O investigaţie gigantică a unui consorţiu internaţional de jurnalişti. Va urma şi cu moldovenii. Atenţie!, offshorurile în sine nu sunt o problemă. Se folosesc în cazul holdingurilor de către foarte multe companii internaţionale. Este un fel de optimizare. Dar ele se declară în cazul tranzacţiilor internaţionale - cine este beneficiarul final. Se plătesc taxele şi bună ziua. În cazul dat, se pare că nimeni dintre cei nominalizaţi, făcând tranzacţii, nu au declarat că sunt beneficiari. Importantă este şi originea fondurilor şi dacă la iniţiere s-au plătit taxele. Poftă bună, politicieni moldoveni, posesori de offshoruri ascunse!"
. Potrivit Forbes, Ion Sturza „are o avere de 90-95 milioane de euro”
. 
Silvio Berlusconi, prezent în scandalul Panama Papers

Numele unor politicieni şi oameni de afaceri italieni, „inclusiv cel al fostului premier Silvio Berlusconi, figurează în documentele dezvăluite în cadrul scandalului Panama Papers”
. Este vorba de "Emanuela Barilla, Adriano Galliani, miliardarul Stefano Pessina. În plus, companii coordonate de Silvio Berlusconi şi Flavio Briatore"
. Revista L'Espresso a publicat  lista persoanelor şi firmelor italiene care deţin fonduri în zone offshore. 

"În total, sunt 100 de oameni de afaceri, politicieni şi manageri din întrega Italie" a precizat redactorul-şef al L'Espresso, Vittorio Malagutti. "În documentele panameze apare numele Sport Image International, o companie administrată de Silvio Berlusconi care acum 20 de ani a făcut obiectul unei anchete pentru plăţi ilegale către jucători de la AC Milan precum Ruud Gullit şi Marco Van Basten"
.
Sportivi de renume şi personalităţi din FIFA, în scandalul Panama Papers

Mai multe personalităţi din sport sunt menţionate în documente Panama Papers, inclusiv fostul preşedinte UEFA, Michel Platini, un membru al Comisiei de Etică al FIFA, actualul preşedinte al FIFA, sau fotbalistul argentinian Lionel Messi, câştigătorul Balonului de Aur. Fotbalul este cel mai invocat sport în cadrul anchetei, dar 11 hocheişti din NHL şi cel puţin 5 jucători de golf au folosit companii off-shore pentru a-şi administra finanţele. 

Potrivit unor documente care provin din arhivele firmei de avocatură panameze Mossack Fonseca, specializată în administrarea companiilor off-shore, a fost identificat cazul lui Juan Pedro Damiani, avocat şi membru al Comisiei de Etică a FIFA din 2006. Potrivit L'Equipe, avocatul uruguayan acorda asistenţă, de asemenea, pentru crearea unor companii-paravan destinate operaţiunilor financiare. Documentele arată că Damiani a lucrat cu trei dintre principalii suspecţi în scandalul de corupţie de la FIFA: Eugenio Figueredo, Hugo Jinkis şi Mariano Jinkis. Într-un document citat de un tribunal din Geneva se menţionează că "Hugo Jinkis şi Mariano Jinkis, tată şi fiu, negociatori de drepturi TV, ar fi plătit milioane de dolari în mod ilegal, pe sub masă, către oficiali FIFA, în scopul de a obţine, la preţuri preferenţiale, drepturile de difuzare a meciurilor de fotbal. Banii ar fi trecut prin compania lor offshore Cross Trading, înregistrată de Mossack Fonseca. Cinci milioane de dolari au fost plătiţi în acest scop, într-un cont bancar elveţian al FIFA, în iunie 2013"
.

Michel Platini, suspendat din orice activitate legată de fotbal după o anchetă amplă a FIFA, a utilizat sistemul offshore, după ce a fost ales preşedinte al UEFA în 2007. Potrivit L'Equipe, Michel Platini a fost ajutat de către casa de avocatură Mossack Fonseca pentru a administra Balney Enterprises Corp, o companie offshore creată în Panama, la 6 decembrie 2007. Prin intermediul unui comunicat oficial, Michel Platini a precizat: "Locuiesc în Elveţia începând din 2007, iar toate conturile mele, toate investiţiile mele şi conturile bancare sunt cunoscute de către autorităţile elveţiene, nu am nimic altceva de spus. În cazul în care cineva doreşte informatii suplimentare, consultaţi banca mea"
. Avocatul lui Platini, Thibaut D’Ales, a dat asigurări că nu are cunoştinţă despre existenţa companiei Balney Enterprises Corp.

Potrivit anchetei „Panama Papers”, Lionel Messi a creat o companie offshore în Panama, Mega Star Enterprises. Lionel Messi apare în arhivele firmei de avocatură Mossack Fonseca, în iunie 2013, la o zi după deschiderea procedurilor de urmărire penală pentru evaziune fiscală, pe numele fotbalistului de către justiţia spaniolă. Lionel Messi a anunţat că va acţiona în judecată un ziar din Spania, pentru defăimare, după ce numele său a apărut în investigaţia Panama Papers. Ziarul spaniol El Confidencial a publicat fotografii cu semnăturile lui Lionel Messi şi tatălui său pe contractul pentru crearea companiei offshore Mega Star Enterprises. 

Lionel Messi şi tatăl său, Jorge Horacio Messi, sunt în prezent urmăriţi penal în Spania pentru evaziune fiscală, prejudiciul calculat fiind de peste 4 milioane de euro. Ei au fost acuzaţi de crearea unor companii fictive din Belize şi Uruguay pentru a se sustrage de la plata impozitului pe venit din drepturile de imagine. În cazul în care jucătorul ar fi disculpat, tatăl său riscă să fie condamnat la închisoare. Amândoi au negat acuzaţiile şi au învinuit un fost consultant financiar. Ulterior, Jorge Messi a făcut o plată voluntară în valoare de 5 milioane de euro drept corecţie morală pentru inadvertenţele apărute, în august 2013. Compania Mega Star nu a fost menţionată în ancheta justiţiei spaniole. "E o practică obişnuită a firmelor registratare să înfiinţeze şi să stocheze companii “de raft” pe care mai apoi le vând doritorilor. Oferta e largă: firme care au deja câţiva ani de activitate în spate şi dau bine la o privatizare unde nu poţi să apari cu firme nou-nouţe, firme cu directori din Panama, firme cu directori din Niue, corporaţii cu acţiuni la purtător şi aşa mai departe arată investigaţia"
. 

Recent ales preşedinte al FIFA, Gianni Infantino are probleme de imagine. Numele său apare în „Dosarele Panama” întrucât, în urmă cu câţiva ani, ar fi semnat un contract cu oamenii de afaceri argentinieni Hugo şi Mariano Jinkis, extrădaţi ulterior în Statele Unite ale Americii. Rapoartele arată că Gianni Infantino, la momentul respectiv oficial al UEFA, a semnat un contract cu firma celor doi, Cross Trading, pentru drepturile de difuzare ale Ligii Campionilor în America de Sud. Ulterior aceştia au vândut drepturile către Teleamazonas pentru un preţ de trei ori mai mare. 

Cross Trading, un offshore înregistrat într-o mica insula din Pacific, Niue, a plătit 111000 de dolari pentru drepturile de difuzare ale Ligii Campionilor şi le-a vândut pentru 311170. Nu este singura afacere făcută de Hugo şi Mariano Jinkis, prin intermediul Cross Trading, cu forul european. Cei doi au plătit 28000 de dolari pentru drepturile de difuzare ale SuperCupei Europei, după care le-au revândut pentru 126200 de dolari, tot către Teleamazonas.

"Numele meu este făcut de râs şi nu accept ca asupra integrităţii mele să planeze vreun fel de dubiu cu atât mai mult cu cât UEFA a explicat în detaliu fiecare contract şi nu există niciun fel de problemă legală” a declarat Gianni Infantino prin intermediul unui comunicat de presă al FIFA. Gianni Infantino a fost ales ca şef al FIFA în luna februarie, după ce predecesorul său, Sepp Blatter, a fost suspendat timp de şase ani din fotbal pentru dare de mită şi corupţie. "Nici eu şi nici UEFA nu am fost vreodată contactaţi de către autorităţi în legătură cu aceste contracte. Mai mult, din toate relatările de presă reiese clar că nici eu şi nici UEFA nu am făcut ceva ilegal”
 a subliniat Gianni Infantino.
Societate de investiţii luxemburgheză, prezidată de Dominique Strauss-Kahn, prezentă în Dosarele Panama

Societatea de investiţii luxemburgheză LSK, prezidată de fostul director al Fondului Monetar Internaţional, Dominique Strauss-Kahn, până în octombrie 2014, a creat 31 de companii în paradisuri fiscale. Potrivit Le Monde, LSK - Leyne Strauss-Kahn & Partners - şi-a ajutat mai mulţi clienţi să deschidă şi să administreze companii în Seychelles, Insulele Virgine Britanice, Panama şi Hong Kong, prin intermediul unei filiale numită Assya Asset Management Luxembourg (AAML). "Majoritatea acestor companii au servit la deschiderea de conturi bancare în Elveţia, Lumxemburg, Panama sau Hong Kong - o manevră utilizată frecvent pentru a disimula identitatea reală a beneficiarilor fondurilor" a precizat publicaţia. Printre beneficiari se numără "bogătaşi francezi, producători asiatici de materiale din domeniul audiovizualului, un important grup parizian de dezvoltare".

Leyne Strauss-Kahn & Partners - acum, în faliment - practica activitatea offshore înainte ca Dominique Strauss-Kahn să ocupe funcţia de preşedinte al societăţii în 2013. Persoane din anturajul lui Dominique Strauss-Kahn au afirmat că acesta "nu a fost implicat în gestiunea cotidiană a fondurilor şi cu atât mai puţin în activităţile de administrare a averii" şi că "nu era la curent cu această activitate de domiciliere offshore"
. Dominique Strauss-Kahn este vizat de mai multe plângeri depuse împotriva sa de foşti acţionari ai Leyne Strauss-Kahn & Partners, care apreciază că li s-a prezentat, în momentul în care au făcut investiţia, o situaţie financiară a fondurilor neconformă cu realitatea.
Sistem offshore pentru a scoate bani din Franţa

Un sistem offshore sofisticat a fost înfiinţat între Hong Kong, Singapore, Insulele Virgine Britanice şi Panama, de către apropiaţii lui Marine Le Pen. Informaţia a fost dată publicităţii de Le Monde, în baza documente aparţinând firmei de avocatură Mossack Fonseca, care fac obiectul unei anchete. Acest sistem "organizat de primul cerc de apropiaţi ai preşedintei Frontului Naţional" a fost folosit pentru „a scoate bani din Franţa, prin intermediul societăţilor-paravan şi facturilor false, cu intenţia de a evita controalele serviciilor franceze pentru prevenirea spălării banilor"
.

Franţa va introduce Panama pe lista paradisurilor fiscale în urma dezvăluirilor şi va solicita statelor membre ale Organizaţiei pentru Cooperare şi Dezvoltare Europeană să-i urmeze exemplul, a declarat ministrul francez de Finanţe, Michel Sapin. Oficialul francez a afirmat că este necesar ca "OCDE să se reunească pentru ca statele implicate să ia aceeaşi decizie"
. 
Raiffeisen Bank International, în Dosarele Panama, în conexiune cu Petro Porosenko

A fost descoperită o conexiune între Raiffeisen Bank International şi o companie deţinută de preşedintele ucrainean, Petro Poroşenko. Raiffeisen Bank International a acordat un împrumut de 115 milioane de dolari companiei de dulciuri Roshen, deţinută de Petro Poroşenko, garantat cu activele unei companii având sediul în Insulele Virgine Britanice, cu numele de Linquist Holdings Limited. „Verificăm dacă cele două bănci” Raiffeisen Bank International şi Hypo Landsebank Vorarlberg „şi-au îndeplinit sarcinile în prealabil” a afirmat purtătorul de cuvânt al Financial Market Autorithy (FMA), autoritatea pentru reglementarea activităţilor financiare din Austria. 

Raiffeisen Bank International a afirmat că a respectat prevederile legale cu privire la combatarea splărării banilor, dar nu a putut comenta cazuri concrete din cauza secretului bancar. „Întrucât nu suntem o instituţie guvernamentală, o selecţie aprofundată a clienţilor şi a tranzacţiilor nu este posibilă” au transmis reprezentanţii Raiffeisen Bank International.  
Michael Grahammer, directorul executiv al băncii austriece Hypo Landesbank Vorarlberg, menţionată în scandalul „Panama Papers”, şi-a dat demisia, devenind unul dintre primii bancheri de top care demisionează pe fondul dezvăluirilor făcute de ancheta respectivă. Michael Grahammer era director executiv al băncii din 2012. Conducerea Hypo Landesbank Vorarlberg a precizat că demisia lui Michael Grahammer este neaşteptată. 
"Rămân convins 100% că banca nu a încălcat în nici un punct legile şi sancţiunile" a menţionat Michael Grahammer într-un comunicat prezentat de bancă. "În cele din urmă, acuzaţiile lansate de mass-media împotriva băncii Hypo Vorarlberg şi împotriva mea au fost decisive pentru mine în luarea acestei decizii"
 a subliniat Michael Grahammer.  
Postul austriac ORF, una dintre instituţiile media care au investigat scurgerea de documente din baza de date a firmei panameze de avocatură Mossack Fonseca, a afirmat că „banca Landesbank Vorarlberg a fost legată de companiile offshore” create de firma Mossack Fonseca „prin mandatari în Liechtenstein”
. 
Cea mai mare bancă scandinavă, în Panama Papers

Nordea Bank este acuzată de faptul că şi-ar fi ajutat clienţi să-şi ascundă averea, în condiţiile unor presiuni politice în creştere. Cea mai mare bancă din Scandinavia „îşi vede acum operaţiunile din sectorul public erodate în contextul în care oficialii îi critică dur codul etic”. Într-un text intitulat Nordea duce lipsă de busolă morală, ministrul danez al Culturii, Bertel Haarder, a afirmat că „Pe viitor, comportamentul etic va reprezenta un parametru competitiv important. Nu va fi suficient ca o tranzacţie să fie legală“
. 
Oficialii Nordea au respins ferm acuzaţiile. Scandinavii, care sunt obişnuiţi să trăiască într-o regiune asociată cu niveluri ridicate de transparenţă şi un nivel scăzut de corupţie, au fost şocaţi să afle că cea mai mare bancă din regiune este implicată în scandalul „Panama Papers”. Autorităţile financiare suedeze investighează Nordea, în timp ce ministrul Afacerilor Financiare, Per Bolund, a declarat că guvernul suedez ar putea înăspri legislaţia în scopul combaterii evaziunii fiscale. Autorităţile din Danemarca desfăşoară de asemenea o anchetă separată cu privire la Nordea şi cu alte bănci menţionate în Dosarele Panama.
Société Générale a creat companii offshore prin intermediul Mossack Fonseca

Société Générale se numără printre primele cinci bănci care au creat număr mare de companii offshore prin intermediul cabinetului de avocatură panamez Mossack Fonseca, de la înfiinţarea acestuia, în 1977, până în 2015.. "În total, Société Générale deţine 979 de companii offshore, înregistrate de firma Mossack Fonseca, clasându-se după grupul bancar britanic HSBC - 2300 de companii, şi grupurile bancare elveţiene UBS - 1100 de companii, şi Crédit Suisse - 1105 companii, toate trei fiind implicate în scandalul fraudei fiscale"
.

Frédéric Oudéa, CEO Société Générale, este suspectat de a fi indus Senatul în eroare în 2012, când a declarat că SocGen şi-a închis operaţiunile din Panama şi alte paradisuri fiscale. La audierea publică, Frédéric Oudéa a reafirmat că, începând din 2012, banca nu mai are în Panama birouri sau angajaţi.  "A face aluzie că Société Générale este în centrul evaziunii fiscale este fals şi nejustificat"
 a precizat Frédéric Oudéa.   
Pe de altă parte, senatorul ce a condus Comitetul Senatului care a analizat, în 2012, relaţiile SocGen cu paradisurile fiscale, Philippe Dominati, a afirmat că nu există motive pentru a-l acuza pe Frédéric Oudéa că ar fi dezinformat Senatul în timpul audierilor din 2012. Şeful Société Générale  le-a spus senatorilor că, din 2012, banca nu a deschis companii offshore înregistrate în Panama pentru a gestiona averile clienţilor, folosind firma Mossack Fonseca. A existat o singură excepţie - a fost înfiinţată o societate pentru un cetăţean belgian, cu rezidenţa fiscală în Elveţia. Compania a fost închisă după trei luni, deoarece clientul a decis să nu o folosească, a precizat Frederic Oudéa. A adăugat că, înainte de 2012, SocGen a deschis o serie de structuri offshore folosind Mossack Fonseca. În prezent, banca are 66 de conturi active de clienţi legate de Mossack Fonseca, dar acestea sunt legale şi transparente din punct de vedere fiscal, a dat asigurări şeful grupului bancar francez. În aprilie, sediul central al Société Générale a fost percheziţionat în cadrul anchetei preliminare demarate de Parchetul francez pentru "fraudă fiscală agravată", ca urmare a dezvăluirilor din scandalul „Panama Papers”, a anunţat purtătorul de cuvânt al băncii. 

Potrivit Le Monde, deşi Société Générale a încetinit ritmul de înfiinţare a societăţilor offshore după 2012 şi o serie de structuri au fost închise, "aproximativ 100 dintre entităţile înfiinţate de Société Générale prin intermediul Mossack rămân active". Un număr similar de structuri au fost cedate altor gestionari şi îşi continuă activităţile.   
În replică, Société Générale a afirmat că, începând din 2012, nu mai deţine, direct sau indirect, nici o societate activă în statele sau teritoriile non-cooperante. "Structurile la care se face referire în media nu sunt deţinute de Société Générale, ci de clienţii săi. Chiar dacă legislaţia franceză nu prevede restricţii privitoare la relaţiile cu clienţii din aceste jurisdicţii, Société Générale a adoptat de mai mulţi ani o politică proactivă pentru a se asigura că activităţile sale respectă cele mai ridicate standarde în materie de luptă împotriva fraudei şi evaziunii fiscale"
 se precizează într-un comunicat al băncii franceze.

Ministrul francez de Finanţe, Michel Sapin, a solicitat Société Générale să "pună totul la vedere"
 legat de societăţile offshore intermediate de bancă. Société Générale, unul dintre cele mai mari grupuri europene de servicii financiare, are 154000 de angajaţi şi 32 milioane de clienţi în toată lumea.
Damascul a ocolit sancţiunile internaţionale prin firme-fantomă

Regimul sirian al preşedintelui Bashar al-Assad a reuşit sa ocoleasca sancţiunile internaţionale cu ajutorul a trei firme-fantomă având sediul in Seychelles, ale căror nume au fost dezvăluite de ancheta jurnalistică "Panama Papers". Înregistrarea de firme în paradisuri fiscale a fost o practică de lungă durată a lui Rami Makhlouf, vărul foarte bogat al lui Bashar al-Assad şi unul dintre personajele cele mai acuzate de opozanţii regimului.

Potrivit anchetei desfăşurate de Consorţiul Internaţional al Jurnaliştilor de Investigaţii,, trei societăţi siriene indicate de Trezoreria americană ca "susţinătoare ale maşinăriei represive siriene” au recurs la serviciile firmei panameze de avocatură Mossack Fonseca „pentru a înfiinţa firme-fantomă în Seychelles". În plus, firmele-fantomă erau "o modalitate, pentru regimul sirian, de a ocoli sancţiunile internaţionale (...) şi de a camufla averea familiei Assad" aflată la putere în Siria de aproape o jumătate de secol. Cele trei firme siriene - Pangates International, Maxima Middle East Trading şi Morgan Additives Manufacturing - “au furnizat carburant aviaţiei militare a regimului, ale cărei bombardamente (...) au ucis zeci de mii de civili de la începutul conflictului”.  Firmele figurează, din iulie 2014, pe “lista neagră” a Departamentului american al Trezoreriei, iar “una dintre ele, Pangates, specializată în produse petroliere rafinate, aparţine grupului Abdulkarim, considerat ca apropiat de puterea siriană şi având sediul la Damasc”. Corespondenţa electronică între Pangates şi Mossack Fonseca evidenţiază faptul că legăturile dintre acestea datau din anul 1999, însa doar în august 2015 firma panameză de avocatură şi-a manifestat  îngrijorarea faţă de proprietarii, activităţile şi sancţiunile care vizează societatea cu sediul în Emiratele Arabe Unite.

Miliardarul Rami Makhlouf, deţinătorul cele mai mari averi din Siria, a recurs şi la firme-fantomă precum Drex Techonologies SA, înregistrată în anul 2000 în Insulele Virgine britanice. Conform unor e-mailuri interne ale Mossack Fonseca, “responsabilul departamentului de control de conformitate (“compliance”) a insistat în sensul tăierii imediate a punţilor cu firma respectivă”, însă, “din cauza reticenţelor unui alt angajat, această ruptură a intervenit abia în septembrie 2011”
.

Printre clienţii Mossack Fonseca, o societate-ecran din Coreea de Nord 

O "societate-ecran" nord-coreeană folosită pentru finanţarea programului nuclear al Phenianului a figurat printre clienţii casei de avocatură Mossack Fonseca. Printre  documente analizate în scandalul „Panama Papers”, unele se referă la compania DCB Finance. Având sediul la Phenian, aceasta a fost înregistrată în Insulele Virgine Britanice în anul 2006 şi a fost constituită legal de Mossack Fonseca. În anul 2006, Coreea de Nord a desfăşurat primul său test nuclear, ceea ce i-a atras sancţiuni din partea Consiliului de Securitate al ONU. DCB Finance fusese înregistrată de cetăţeanul nord-coreean Kim Chol-Sam şi de Nigel Cowie, un bancher britanic  stabilit în Coreea de Nord în anul 1995. Nigel Cowie a condus prima bancă străină din Coreea de Nord, Daedong Credit Bank, iar DCB Finance era o filială a acesteia.

În pofida faptului că DCB Finance avea sediul la Phenian, Mossack Fonseca nu a părut a remarca legătura cu Coreea de Nord înainte de 2010, an în care Agenţia de investigaţii financiare din Insulele Virgine Britanice i-a trimis casei de avocatură o scrisoare prin care cerea informaţii despre societatea respectivă. Ulterior, Mossack Fonseca a încetat să mai reprezinte interesele DCB Finance. În anul 2011, Nigel Cowie, care susţine că nu avea cunoştinţă de existenţa unor tranzacţii ilegale, a vândut partea sa de acţiuni detinute la Daedong Credit Bank unui consorţiu din China. Banca DCB Finance şi Kim Chol-Sam au fost vizaţi, începând din iunie 2013, de sancţiunile Washingtonului care bănuia că furnizarea de servicii financiare celor două entităţi nord-coreene juca un „rol central”
 în dezvoltarea programelor nucleare şi balistice nord-coreene.

Panama va participa la schimbul automat de informaţii fiscale între ţări 

Panama va adopta până în 2018 standarde internaţionale de raportare fiscală şi va participa la schimbul automat de informaţii fiscale între ţări, a afirmat preşedintele Juan Carlos Varela pe fondul dezvăluirilor din scandalul "Panama Papers". "Pentru a preveni utilizarea ilegală a serviciilor financiare din Panama, dorim să cooperăm cu alte state pentru a îmbunătăţi transparenţa".

O delegaţie OCDE - organizaţia care a ajutat la înfiinţarea schimbului de informaţii fiscale, - s-a deplasat în Panama pentru a negocia metode specifice privind schimbul de informaţii. Acordul privind schimbul automat de informaţii fiscale, la care s-au alăturat aproximativ 100 de ţări, va intra în vigoare în 2017.

Panama va înfiinţa în următoarele şase luni un comitet alcătuit din experţi locali şi străini pentru a face sistemul financiar al ţării mai transparent, a precizat Carlos Varela. La rândul său, vicepreşedintele Isabel De Saint Malo a dat asigurări că Panama va aprofunda dialogul cu Organizaţia de Cooperare şi Dezvoltare Economică  privind schimburile de informaţii fiscale. Pe de altă parte, oficialul a subliniat că trebuie acţionat "prudent şi atent"
 pentru a nu prejudicia sistemul bancar al ţării, care asigură 7% din Produsul Intern Brut.
ATENŢIONĂRI ŞI PREVIZIUNI NELINIŞTITOARE LA SUMMIT-UL FONDULUI MONETAR INTERNAŢIONAL ŞI BĂNCII MONDIALE

Summit-ul de primăvară al Fondului Monetar Internaţional şi Băncii Mondiale s-a  desfăşurat la Washington în perioada 12-17 aprilie. Pe agenda discuţiilor au figurat noile prognoze ale FMI privind evoluţia economiei mondiale şi încetinirea economiei chineze - fenomen  care afectează economiile dependente de exporturile de materii prime precum Rusia şi Brazilia, dar şi alte pieţe emergente. În ultimele sale estimări, publicate în luna ianuarie, Fondul Monetar Internaţional şi-a revizuit prognozele privind avansul economiei mondiale cu 0,2 puncte procentuale - până la 3,4% în 2016 şi 3,6% în 2017. "Desigur, agenda discuţiilor este concentrată pe pieţele emergente, cu un accent puternic pe Brazilia. În ceea ce priveşte economiile avansate, principala preocupare este „Brexit”, ieşirea Marii Britanii din Uniunea Europeană"
 a declarat expertil centrului de analiză Peterson Institute for International Economics, Jacob Kirkegaard. „Ieşirea Marii Britanii din blocul comunitar, ar duce la grave pertubări regionale şi mondiale”
 potrivit economistului şef al Fondului Monetar Internaţional, Maurice Obstfeld. 
Pe de altă parte, documentele dezvăluite în urma scandalului „Panama Papers” au figurat pe agenda summit-ului. Documentele arată că firma de avocatură Mossack Fonseca a înfiinţat mai multe societăţi offshore pentru a ajuta personalităţi din întreaga lume să beneficieze de avantaje fiscale. "FMI împreună cu Organizaţia pentru Cooperare şi Dezvoltare Economică va dori să scoată în evidenţă eforturile făcute pentru a promova transparenţa fiscală"
 a precizat Jacob Kirkegaard. 

În primele două zile ale summit-ului, Fondul Monetar Internaţional a prezentat Raportul privind perspectivele economiei globale şi Raportul Stabilităţii Financiare şi Monitorizarea Fiscală. Dincolo de discuţiile pe teme general valabile, legate de situaţia mondială actuală, au fost abordate probleme punctuale – precum situaţia din Ucraina şi Grecia. Există diferenţe notabile între valorile rezultatelor aplicării celui de al doilea acord pentru evitarea intrării Greciei în incapacitate de plată, încheiat de FMI, Uniunea Europeană şi Grecia. FMI consideră că rezultatele obţinute de Grecia sunt supraevaluate - atât de Atena, cât şi de Uniunea Europeană - şi cere, în continuare, austeritate. Grecia are nevoie de ajutorul financiar al unui al treilea acord, cât mai curând posibil.În cadrul reuniunii au fost organizate şi seminarii, briefinguri, conferinţe de presă şi alte evenimente având ca subiect central economia globală, dezvoltarea la nivel internaţional şi pieţele monetare globale. 

Nota generală a summit-ului a fost anticipată de directorul general al FMI, Christine Lagarde, într-un discurs rostit la Frankfurt, la o manifestare organizată de Bundestag şi Universitatea Goethe. "Vestea bună este continuarea revenirii, a refacerii - a se înţelege după criză. Avem creştere, nu suntem într-o perioadă de criză. Vestea mai puţin bună este că revenirea este lentă, prea fragilă, iar riscurile vizavi de stabilitatea acestei tendinţe sunt în creştere. Ceea ce nu înseamnă  că situaţia este roz, pentru că acest ritm lent de revenire poate duce la frustare şi la instalarea unei stări de nouă mediocritate, cu repercursiuni asupra mediului social şi politic în multe ţări, inclusiv în Germania, a cărei economie a fost puternică"
. FMI nu se aşteaptă la o nouă recesiune planetară, dar aceasta s-ar putea apropia dacă situaţia generală continuă să se deterioreze. 

Principalele ameninţări la adresa economiei mondiale

Fondul Monetar Internaţional a înrăutăţit estimarea de creştere în acest an şi a avertizat că o ieşire a Marii Britanii din UE ar fi o nouă lovitură pentru economia mondială, potrivit celui mai nou raport World Economic Outlook, publicat în prima zi a summit-ului de instituţia financiară internaţională. Anul acesta, economia mondială ar urma să înregistreze o creştere de 3,2%, faţă de un avans de 3,4% estimat de FMI în ianuarie, în timp ce în anul 2017 creşterea ar urma să ajungă la 3,5%, faţă de un avans de 3,6% prognozat în urmă cu trei luni.  "Incertitudinile au sporit şi riscurile la adresa unei creşteri mai reduse devin mai evidente. Conjunctura fragilă sporeşte urgenţa adoptării unui răspuns amplu pentru a stimula economia şi a gestiona vulnerabilităţile"
 se arată în raport.  FMI a revizuit în scădere, cu 0,2%, estimările privind evoluţia economiilor dezvoltate în 2016, la 1,9%, iar pentru statele emergente şi cele în curs de dezvoltare tot cu 0,2 puncte procentuale, la 4,1%. 
Criza imigraţiei din Europa şi conflictele din Orientul Mijlociu alimentează fluxurile de refugiaţi iar fenomenele meteo extreme, precum El Nino, reprezintă riscuri suplimentare la adresa perspectivelor globale de creştere, a avertizat economistul şef al FMI, Maurice Obstfeld.  FMI le cere economiilor avansate să adopte reforme structurale pentru a sprijini creşterea economică şi Băncilor centrale să menţină politica monetară relaxată. Maurice Obstfeld a apreciat că investiţiile guvernamentale în proiecte de infrastructură şi încurajarea cercetării vor stimula PIB-ul mondial. 

În Marea Britanie, referendumul din 23 iunie privind apartenenţa la UE a creat  incertitudini pentru investitori. Un Brexit ar putea provoca pagube regionale şi globale severe prin perturbarea actualelor legăturilor comerciale, a avertizat Maurice Obstfeld.  FMI a înrăutăţit estimarea de creştere a PIB-ului Marii Britanii în acest an la 1,9%, faţă de un avans de 2,2% previzionat anterior. În 2015 economia britanică a crescut cu 2,3%. Britanicii se vor pronunţa pe 23 iunie, într-un referendum, cu privire la oportunitatea părăsirii Uniunii Europene de către Marea Britanie, una dintre cele mai importante decizii ale ţării în ultimele decenii.
Comitetul de coordonare al Fondului Monetar Internaţional a cerut ţărilor membre să intensifice cheltuielile "favorabile creşterii economice" şi a declarat că instituţia ar trebui sa exploreze noi instrumente de creditare pentru a lupta cu încetinirea ritmului de creştere la nivel mondial. Potrivit directorului general al FMI, Christine Lagarde, calmarea pieţelor financiare începând cu luna februarie a redus tensiunea la reuniunea de primăvară a FMI şi Băncii Mondiale. Pe de altă parte, însă, se menţine perspectiva riscurilor negative din cauza cererii slabe, a potenţialei ieşiri a Marii Britanii din Uniunea Europeana şi din cauza preţurilor scăzute la petrol şi materii prime.  Atmosfera reuniunii "nu a fost la un nivel înalt de anxietate, dar cred ca a existat un nivel de îngrijorare şi un efort colectiv pentru a identifica soluţia şi răspunsurile la situaţia economică la nivel mondial"
 a declarat Christine Lagarde. 

Marile economii au un grad de îndatorare superior celui din timpul Marii Depresiuni

Gradul de îndatorare al ţărilor continuă să crească în întreaga lume şi în special în ţările bogate, unde se apropie de nivelul înregistrat după Al Doilea Război Mondial, a avertizat Fondul Monetar Internaţional. "În medie, datoria publică depăşeşte acum nivelul atins în timpul Marii Depresiuni - în anii 1930 - şi se apropie de nivelul de după Al Doilea Război Mondial" a precizat FMI în raportul semestrial privind datoria.

Lovite din plin de scăderea cotaţiilor petrolului, ţările exportatoare se confruntă cu o îndatorare în creştere pentru a-şi compensa veniturile, a subliniat raportul publicat în marja reuniunii de primăvară FMI - Banca Mondiala, desfăşurată la Washington. Potrivit estimărilor, „datoria producătorilor de petrol din Maghreb şi din Orientul Mijlociu” ar urma să ajungă la 2.000 de miliarde de dolari în următorii cinci ani. "Finanţele publice au avut un an dificil. O nouă realitate este în curs de apariţie" a rezumat Vitor Gaspar, principalul autor al raportului, care subliniază şi impactul încetinirii economiei mondiale. "Riscurile cresc, practic, peste tot".

Datoria publică ar urma să atingă, astfel, în acest an, aproape 250% din PIB în Japonia, 133% în Itlaia, 107% în Statele Unite şi peste 98% în Franţa, potrivit previziunilor. FMI le cere statelor membre să fie pregătite să "răspundă rapid" pentru a susţine creşterea economică şi să "reducă vulnerabilităţile" alimentate de îndatorare, recunoscând, însă, că marja de manevră este redusă. "Calendarul electoral şi blocajele politice ar putea complica aplicarea măsurilor şi ar putea frâna politicile ambiţioase în anul 2016 în mai multe mari economii"
.
Economiile emergente, confruntate cu mari ieşiri de capital

Ieşirile de capital de pe pieţele emergente în ultimii ani sunt strâns legate de încetinirea ritmului de creştere a economiilor în curs de dezvoltare şi ar putea să aibă ca efect o criză financiară în ţările afectate, a avertizat Fondul Monetar Internaţional. Instituţia financiară internaţională susţine că intrările de capital în principalele 45 de economii emergente au scăzut cu 1100 miliarde de dolari în perioada 2010-2015 - “sumă  echivalentă cu 4,9% din Produsul Intern Brut combinat al acestor ţări”. China şi Rusia au fost responsabile pentru ieşiri de capital în valoare de 675 miliarde de dolari, reprezentând jumătate din ieşirile mondiale.
Potrivit FMI, aceasta este a treia mare "fugă" a capitalului cu care s-au confruntat pieţele emergente în ultimele trei decenii. "O perspectivă istorică oferă motive de îngrijorare. Încetinirea intrărilor de capital după expansiuni susţinute au fost asociate cu crize economice costisitoare"
. 

Cifrele prezentate de FMI arată că, în termeni relativi, actualul declin este mai accentuat decât ieşirile de capital cu care s-au confruntat pieţele emergente în timpul crizei financiare asiatice de la finalul anilor 1990 sau în timpul crizei datoriilor ţărilor din America Latină în anii 1980. În schimb, de data aceasta au existat amortizoare care au redus impactul şocului, precum nivelul ridicat al rezervelor valutare, a subliniat FMI. În plus, cursurile de schimb în pieţele emergente sunt mult mai flexibile decât erau în precedentele episoade, iar preţurile interne par a fi mai bine ancorate, în parte şi datorită regimurilor de ţintire a inflaţiei adoptate de Băncile centrale, a adaugat Fondul Monetar Internaţional. 

„Statele Unite sunt aproape să predea ştafeta puterilor economice în creştere”

Preocuparea că Statele Unite pierd, treptat, supremaţia la conducerea economiei mondiale a fost în creştere în perioada în care liderii celor mai importante economii din lume s-au află la Washington, pentru summit-ul de primăvară al Fondului Monetar Internaţional şi Băncii Mondiale. Întâlnirile din cadrul summit-ului  „au umplut Washington-ul de coloane şi ambuteiaje, dar şi de liste încărcate de angajamente ale preşedintelui Obama şi ale secretarul Trezoreriei, Jacob J. Lew”. 

„Statele Unite sunt aproape să predea ştafeta puterilor economice în creştere” a declarat Arvind Subramanian, consilier economic şef al Guvernului Indiei, subliniind că „aceste lucruri nu se spun public, dar par a fi problema cea mai importantă a acestor reuniuni de primăvară”. Posibila retragere a Washington-ului „nu este neapărat una intenţionată”, a mai afirmat oficialul indian Arvind Subramanian, fiind „mai degrabă rezultatul unor disfuncţii şi a unei lipse de resurse pentru a-şi proiecta puterea economică aşa cum a făcut-o odată”. Alţi oficiali prezenţi la reuniune, care au preferat să-şi păstreze anonimatul, au admis că rolul Statelor Unite în economia lumii face obiectul preocupărilor lor. 

Experţii consideră că aceste aspecte dau naştere unei schimbări oarecum haotice la nivel mondial, mai ales în beneficiul Chinei. Administraţia Obama este îngrijorată de extinderea influenţei economice chineze în Asia şi în alte zone, în condiţiile în care economia Chinei se dezvoltă în lipsa unor standarde ridicate privind protecţia mediului, drepturile lucrătorilor şi transparenţa în afaceri, care au devenit norme occidentale. Provocarea a fost admisă şi de preşedintele american, Barack Obama: „Pieţele cu cea mai rapidă creştere şi cele mai populate vor fi în Asia, iar dacă nu reuşim să modelăm regulile astfel încât afacerile şi lucrătorii noştri să poată concura pe aceste pieţe, atunci China va stabili normele care vor constitui un avantaj pentru lucrătorii chinezi şi afacerile din China”
.
Miniştrii de Finanţe din G20, în ofensivă

Miniştrii de Finanţe din statele G20 au dat prima replică internaţională în scandalul „Panama Papers” referindu-se, ferm, la Washington, la societăţile offshore şi privind vigilent către Brexit şi economia mondială. În comunicatul final, marile puteri industriale şi statele emergente membre ale G20 au reafirmat "importanţa prioritară acordată transparenţei financiare". Insistând asupra principalelor puncte ale unei acţiuni europene, miniştrii de Finanţe din G20 au insistat asupra necesităţii identificării persoanelor aflate în spatele societăţilor-paravan, în urma situaţiilor relevate de scandalul „Panama Papers”. "Sporirea transparenţei este (...) vitală pentru protejarea integrităţii sistemului financiar internaţional"
 se precizează în comunicat.  În prezent, societăţile-paravan pot fi create fără dezvăluirea identităţii beneficiarului real, ceea ce complică sarcina administraţiilor fiscale. 

În vederea remedierii situaţiei se aşteaptă ca, până în luna octombrie, să fie formulate "primele propuneri" vizând posibilităţi de a oferi statelor un acces sporit la informaţiile privind beneficiarii de drept şi posibilitatea "schimbului informaţional" la nivel internaţional. Potrivit comunicatului final, miniştrii de Finanţe ai statelor  G20 au solicitat Organizaţiei pentru Cooperare şi Dezvoltare Economică să identifice, până în luna iulie, paradisurile fiscale care refuză să coopereze cu comunitatea internaţională. "Membrii G20 au în vedere măsuri constrângătoare" se menţionează în comunicat. "Trebuie să acţionăm în sensul observării atente a paradisurilor fiscale şi a slăbiciunilor fiscalităţii internaţionale care permit dezvoltarea paradisurilor fiscale" a subliniat secretarul Trazoreriei americane, Jack Lew, cu precizarea că acest sistem a fost perceput ca "pur şi simplu nedrept"
 a precizat o sursă apropiată discuţiilor. 

Într-un moment în care creşterea economică mondială dă semne de slăbiciune, miniştrii de Finanţe din statele G20 au „exprimat nelinişte” în legătură cu un posibil Brexit, în urma referendumului care va decide viitorul european al Marii Britanii. "Şocul unei posibile ieşiri a Regatului Unit din Uniunea Europeană complică (...) situaţia economiei mondiale" se menţionează în comunicatul final.

Brexit-ul a fost unul dintre principalele subiecte dezbătute la Washington, în cadrul summit-ului de primăvară al FMI şi Băncii Mondiale. Este "fără îndoială, un risc la orizont" a afirmat directorul general al FMI, Christine Lagarde, în contextul în care economia europeană se află, încă, în convalescenţă. "Mai avem mult de aşteptat până când multe ţări din zona euro vor reuşi să scadă nivelul şomajului aflat, în prezent, la niveluri inacceptabile" a declarat directorul Departamentului Europa din cadrul FMI, Poul Thomsen - care, în egală măsură, a adresat un apel către ţările europene în sensul de a privi „cu realism”
 situaţia Greciei. 

Brexit-ul nu a fost unicul risc identificat de miniştrii de Finanţe din statele G20. Printre riscurile importante au fost menţionate "conflictele geopolitice", "terorismul" şi criza imigranţilor, deopotrivă cu precaritatea redresării economice mondiale. "Creşterea continuă să fie modestă şi inegală, iar riscurile de şubrezire şi incertitudinile persistă în contextul volatilităţii financiare, provocărilor pentru exportatorii de materii prime şi inflaţiei scăzute"
 au precizat miniştrii de Finanţe din statele G20.

Numeroase ţări sunt destabilizate în urma scăderii preţurilor materiilor prime, proces care s-a accelerat ca efect al încetinirii economice a Chinei. În context, ţările din G20 au subliniat că vor folosi "toate instrumentele" monetare, bugetare şi structurale de care dispun. „Toate economiile importante trebuie să folosească la maximum instrumentele de care dispun pentru a lua măsuri economice" a subliniat Jack Lew. 

Ministrul german de Finanţe a apreciat ca fiind "deosebit de neliniştitor" faptul că „elanul” pentru aplicarea reformelor structurale „s-a diminuat” în "numeroase ţări", lăsând creşterea econoimică „pe seama” politicilor monetare. "Limitele şi efectele perverse ale măsurilor macroeconomice expansioniste sunt vizibile" a afirmat Wolfgang Schäuble.

Preşedintele Băncii Centrale Europene, Mario Draghi, a replicat indirect, apărând relansarea monetară în Europa, în pofida "efectelor indezirabile". "În prezent, nu se observă nici un semn de exces în comportamentul băncilor şi al altor instituţii financiare"
 a precizat Mario Draghi.
Primele cinci economii din UE vor face schimb de informaţii legat de firmele-paravan

Cele mai mari cinci economii din Uniunea Europeană au ajuns la un acord de a face schimb de informaţii cu privire la beneficiari reali ai companiilor şi fundaţiilor de pe teritoriul lor.  Este prima dată când „nucleul dur” al Europei se angajează la o astfel de acţiune prin care companiile care operează în mai multe ţări să poate fi verificate concomitent în mai multe state.

Marea Britanie, Germania, Franţa, Italia şi Spania au decis să pună la comun toate informaţiile legate de beneficiarii reali ai entităţilor juridice, ca răspuns la dezvăluirile din scandalul „Panama Papers”. Cele cinci state nu au stabilit încă un termen până la care ar urma să fie implementat acordul. Oficiali ai Trezoreriei britanice au precizat că măsura ar îngreuna operaţiunile companiilor şi ale persoanelor înstărite de a evita plata unor taxe şi impozite datorate bugetelor naţionale ale statelor în care operează. 

Guvernul britanic a anunţat că va face public registrul beneficiarilor, încercând să-i convingă şi pe ceilalţi patru semnatari ai acordului să permită liberul acces la acest tip de informaţii. ”Astăzi le dăm o nouă lovitură celor care îşi ascund evaziunea fiscală ilegală în colţuri întunecate ale sistemului financiar” a declarat George Osborne la summit-ul de primăvară al Fondului Monetar Internaţional. ”Marea Britanie va lucra alături de alţi parteneri europeni importanţi pentru a afla cine deţine în realitate companiile şi trusturile paravan care au fost folosite pentru evaziune fiscală, spălare de bani şi pentru a ascunde beneficiile corupţiei”
 a adăugat George Osborne. La rândul său, Jeremy Corbyn, liderul laburiştilor, a sugerat că anumite paradisuri fiscale aflate sub jurisdicţie britanică, precum Insulele Virgine Britanice, ar trebui să fie reglementate direct de Marea Britanie în cazul în care refuză să-şi reformeze codurile fiscale.

Memento

O iniţiativă similară a fost deja aprobată la nivel european. La jumătatea anului trecut, în Jurnalul Oficial al UE a fost publicată directiva revizuită de combatere a spălării banilor şi a finanţării terorismului. Principala noutate adusă de documentul ce trebuie transpus în legislaţia naţională până la jumătatea anului 2017 se referă la înfiinţarea unui registru comun la nivel european în care să fie identificaţi ”beneficiarii reali” ai unor entităţi juridice, mai exact, persoanele care îşi exercită dreptul de proprietate sau de control asupra acestor entităţi. 
”În vederea consolidării transparenţei, pentru combaterea utilizării abuzive a entităţilor juridice, statele membre ar trebui să se asigure că informaţiile cu privire la beneficiarii reali sunt stocate într-un registru central situat în afara societăţii, în deplină conformitate cu dreptul Uniunii. Statele membre pot utiliza în acest scop o bază de date centrală care colectează informaţii privind beneficiarii reali, sau registrul comerţului sau orice alt registru central. Statele membre pot decide ca entităţile obligate să fie responsabile pentru completarea registrului. Statele membre ar trebui să se asigure că informaţiile respective sunt puse la dispoziţia autorităţilor competente şi a unităţilor de informaţii financiare în toate cazurile şi sunt furnizate entităţilor obligate atunci când acestea din urmă iau măsuri de precauţie privind clientela”
 se arată în Directiva 849 din 2015. 
În registrul comun ar urma să fie incluse informaţii precum: numele beneficiarilor reali, data naşterii, naţionalitatea, ţara de reşedinţă, precum şi natura şi amploarea interesului generator de beneficii deţinut. La acest registru ar urma să aibă acces autorităţile competente şi unităţile de informaţii financiare, fără nici o restricţie, entităţile obligate, în cadrul aplicării măsurilor de precauţie privind clientela, precum şi orice persoane sau organizaţii care pot demonstra un interes legitim. 

Împrumuturi de la Banca Mondială au tranzitat paradisuri fiscale

Trei sferturi din companiile care au primit împrumuturi de la Banca Mondială pentru finanţarea proiectelor de dezvoltare în Africa subsahariană au tranzitat aceste fonduri prin paradisuri fiscale, a dezvăluit ONG-ul britanic Oxfam. „Din 68 de companii care au primit în 2015 împrumuturi de la Societatea Financiară Internaţională, filială a Băncii Mondiale ce oferă împrumuturi companiilor private, 51 au trecut banii prin teritorii considerate paradisuri fiscale, în principal Insula Mauritius” se afirmă într-un comunicat. 

Prin acest procedeu, a denunţat Oxfam, societăţile "au camuflat aceste fonduri în investiţii străine directe", obţinând relaxări fiscale şi alte avantaje, acolo unde regiunea cea mai săracă din lume "are nevoie disperată de impozitarea companiilor pentru a investi în servicii publice şi infrastructură".  "Nu are nici un sens ca Banca Mondială să cheltuiască bani pentru a încuraja companiile să investească în dezvoltare, dacă ea închide ochii la faptul că aceste societăţi ar putea înşela ţările sărace asupra veniturilor fiscale care sunt necesare pentru a lupta împotriva sărăciei şi inegalităţii"
 a precizat Susana Ruiz, consilier pentru politică fiscală la Oxfam. 

Dezvăluirile au survenit în plin scandal „Panama Papers” privind sistemul offshore, aflat pe agenda de discuţii la reuniunea de primavară a FMI şi Băncii Mondiale, de la Washington.  În fapt, cele 51 de companii la care s-a făcut referire au primit o finanţare de 84% de la SFI, pentru regiune, în 2015.  Aceasta filială a Băncii Mondiale a dublat creditele pentru aceste companii care tranzitează fonduri prin paradisuri fiscale, de la 1,20 miliarde de dolari în 2010 la 2,87 miliarde în 2015, a precizat Oxfam. Destinaţia a peste jumătate din fondurile alocate de SFI nu este cunoscută publicului, "întrucât se face prin intermediari financiari opaci".
FMI: Grecia nu va putea să respecte excedentul bugetar prevăzut în planul de salvare

Conducerea FMI a precizat în cadrul summit-ului de primăvară de la Washington că Grecia nu va putea niciodată să degajeze, începând cu 2018, un excedent bugetar de 3,5%, aşa cum prevede cel de al treilea plan de salvare. Aducerea excedentului bugetar la 1,5% sau 2%, cum propune FMI, presupune reducerea datoriei elene. Până acum, liderii europeni au refuzat aceasta opţiune, considerând-o extrem de greu de aprobat de parlamentele naţionale. Cealaltă opţiune europeană cere  Atenei realizarea strictă a excedentului bugetar de 3,5%, ceea ce presupune noi sacrificii, extrem de severe, pe care guvernul Tsipras, aflat în plină gestionare a crizei refugiaţilor, nu le poate accepta. O astfel de opţiune implică noi măsuri de austeritate, vizând realizarea de economii suplimentare de până la 3,5 miliarde euro ce pot fi atinse doar prin reduceri de pensii şi salarii, impozite, creşterea TVA la carburanţi.

Grecia insistă asupra necesităţii respectării deciziilor din august 2015. "Guvernul de la Atena va accepta opţiunea  ce implică noi sacrificii doar dacă creditorii acceptă să intre în discuţii privind datoria elenă" a afirmat un oficial european. Concret, Grecia încearcă să ajungă la o înţelegere cu UE şi FMI „pentru a rămâne sub perfuzie financiară şi a obţine o uşurare privind plata datoriilor”
 având în vedere amploarea noilor sacrificii ce-i sunt solicitate de creditori în plin efort pentru gestionarea crizei refugiaţilor.  
Republica Moldova, reprezentată la summit-ul de la Washington

În perioada 14-17 aprilie 2016, delegaţia Republicii Moldova reprezentată de ministrul de Finanţe, Octavian Armaşu, guvernatorul Băncii Naţionale a Moldovei, Sergiu Cioclea şi consilierul guvernatorului, Marin Moloşag a participat la reuniunea de primăvară a FMI şi Băncii Mondiale. În cadrul întîlnirilor bilaterale, oficialii Republicii Moldova au purtat convorbiri cu membri ai board-ului FMI şi al Grupului Băncii Mondiale, cu reprezentanţi au departamentelor responsabile pentru Republica Moldova. Tematicile abordate au vizat cadrul macroeconomic, aspecte ale politicii monetare şi ale celei fiscale, sectorul financiar-bancar şi programul de reforme în derulare. De asemenea, s-a discutat despre faptul că autorităţile Republicii Moldova urmează să adreseze Fondului Monetar Internaţional o invitaţie pentru o misiune în scop de negociere a unui program de cooperare.
Banca Mondială va acorda asistenţă în valoare de 80 milioane dolari pentru reabilitarea a peste 300 de kilometri de drumuri locale din Moldova. Instituţia financiară a semnat Acordul de finanţare privind proiectul de îmbunătăţire a drumurilor locale din Republica Moldova, acesta urmând a fi semnat şi ratificat şi de autorităţile Republicii Moldova Anunţul a fost făcut de managerul de ţară al Băncii Mondiale în Moldova, Alex Kremer, în cadrul unei întrevederi cu premierul Pavel Filip. În cadrul întrevederii, oficialii au avut un schimb de opinii legat de evoluţiile dezvoltării social-economice a Republicii Moldova,  precum şi cu privire la cadrul de parteneriat cu Banca Mondială. Astfel, Alex Kremer a evidenţiat interesul Băncii Mondiale de a sprijini reformele economice şi instituţionale, precum şi îmbunătăţirea nivelului de trai al populaţiei din Republica Moldova. La rândul său, premierul de la Chişinău,  Pavel Filip a apreciat Analiza performanţei şi lecţiilor învăţate - document elaborat de experţii Băncii Mondiale, reprezentând un rezumat al implementării Strategiei de parteneriat cu Republica Moldova pentru perioada 2014-2017. „Constatările notificate  reflectă pe deplin şi preocupările noastre. Am dispus o examinare profundă a tuturor evaluărilor şi elaborarea unui plan de măsuri pentru atingerea rezultatelor la care sunt restanţe în implementare”
 a menţionat Pavel Filip. De asemenea, au fost abordate aspecte privind implementarea proiectelor ce vizează reformele de modernizare a sistemului fiscal şi a sectorului energetic, dar şi a pregătirii unui nou proiect de suport bugetar în perspectiva semnării noului Acord cu Fondul Monetar Internaţional. 
Guvernul de la Chişinău „a îndeplinit condiţiile preliminare pentru începerea negocierilor cu Fondul Monetar Internaţional, pentru un nou acord de finanţare”
, potrivit ambasadorului Statelor Unite în Republica Moldova, James Pettit. Condiţiile preliminare au vizat lichidarea celor trei bănci implicate în deturnarea a aproximativ 1 miliard de dolari la sfârşitul anului 2014 - Banca de Economii, Banca Socială şi Unibank, numirea unui guvernator experimentat la Banca Naţională a Moldovei, precum şi realizarea unui audit la alte trei bănci aflate sub supravegherea specială a BNM, a precizat diplomatul american. 

În context, James Pettit a subliniat faptul că restabilirea relaţiei cu FMI este crucială pentru Chişinău în contextul crizei bugetare cu care se confruntă Republica Moldova, apreciind că guvernul moldovean va putea face faţă situaţiei până va ajunge la un acord cu Fondul Monetar Internaţional.  Republica Moldova nu are un acord cu FMI din toamna anului 2013, după căderea  guvernului condus de Chiril Gaburici şi a demisiei conducerii BNM în septembrie 2015 în contextul scandalului legat de deturnarea a aproximativ 1 miliard de dolari, denumit de presa locală „jaful secolului”, care a condus la o criză bancară, politică şi socială în Republica Moldova.
TURNEU INTERNAŢIONAL AL PREŞEDINTELUI SUA, BARACK OBAMA

Preşedintele american Barack Obama a întreprins un turneu de şase zile, care a inclus Arabia Saudită, Marea Britanie şi Germania. În Arabia Saudită, Barack Obama s-a întâlnit cu Regele Salman, pe agenda discuţiilor figurând lupta împotriva jihadiştilor, conflictele din Siria şi Yemen, precum şi relaţia cu Iranul. De asemenea, preşedintele american a participat la un summit al Consiliului de Cooperare din Golf (CCG), din care fac parte Arabia Saudită, Bahrein, Emiratele Arabe Unite, Kuweit, Qatar şi Oman. Vizita de două zile, pe care Washingtonul şi-a propus să o axeze pe lupta împotriva grupărilor jihadiste şi pe stabilizarea conflictelor regionale din Siria, Irak şi Yemen, este cea de a patra efectuată de Barack Obama în Regatul Saudit de la instalarea sa la Casa Albă. Secretarul american al apărării, Ashton Carter, s-a întâlnit, la Riad, cu omologii săi din statele din Golf pentru a discuta modalităţile de luptă împotriva Statului Islamic, cu câteva ore înaintea sosirii preşedintelui Barack Obama în capitala Arabiei Saudite. 

Preşedintele SUA s-a deplasat, apoi, la Londra, în perioada 21-24 aprilie, unde a reafirmat îndemnul pentru menţinerea Regatului Unit în Uniunea Europeană şi a participat la un dineu cu Regina Elisabeta a II-a. Fostul secretar al Trezoreriei americane, Larry Summers, a afirmat că relaţiile speciale dintre SUA şi Marea Britanie ar fi ”semnificativ afectate” dacă Regatul Unit va decide să părăsească Uniunea Europeană.

În ultima etapă a turneului său, Barack Obama s-a aflat în Germania, unde s-a întâlnit cu cancelarul german, Angela Merkel. Liderul de la Casa Albă a participat la inaugurarea Târgului de Tehnologie Industrială de la Hanovra.  
Barack Obama, primit cu rezerve în Arabia Saudită

Barack Obama a fost primit cu rezerve în Arabia Saudita, „vizita sa fiind marcată de tensiunile tot mai evidente dintre cele două ţări în contextul crizei din Siria, dar şi al sancţiunilor faţă de Iran”
. Regele Salman, cu care liderul american urma să se întâlnească în cursul după-amiezii, nu a fost prezent la aeroport pentru a-l întâmpina.  Mai mult, sosirea preşedintelui american nu a fost transmisă în direct de televiziunea naţională saudită, aşa cum se întâmplă cu vizitele liderilor străini.

La Riad, liderul american a încercat să aplaneze tensiunile cu acest aliat istoric ofensat de deschiderea arătată de Washington faţă de Teheran. Monarhiile din Golf, în majoritate sunnite, cu exceptia Omanului, văd în Iranul şiit o ameninţare la adresa securităţii lor, susţinând că implicarea Teheranului în Irak, Siria, Liban şi Yemen a alimentat conflictele şi a adâncit divizările sectare.

Barack Obama a participat, în 21 aprilie, la un summit al Consiliului de Cooperare al Golfului (Arabia Saudita, Bahrein, Emiratele Arabe Unite, Kuweit, Qatar, Oman), cu o agendă dominată de probleme de securitate şi apărare. Barack Obama şi secretarul american al Apărării, Ashton Carter au încercat să liniştească monarhiile din Golf în sensul că SUA le împărtăşesc interesele şi vor continua să le asigure securitatea, au precizat oficiali americani. 

Secretarul American al Apărării şi miniştrii Apărării din Consiliului de Cooperare al Golfului au convenit asupra înfiinţării unor patrule comune pentru a stopa transporturile de armament iranian spre Yemen, a declarat secretarul general al Organizaţiei, Abdullatif al-Zayani, la finalul reuniunii. Oficialii au mai convenit să coopereze în construirea sistemelor de apărare antirachetă comune ale statelor din Consiliului de Cooperare al Golfului şi în dezvoltarea forţelor speciale, însă nu au fost anunţate noi contracte de armament. Vizita lui Ashton Carter la Riad a vizat şi obţinerea de sprijin din partea aliaţilor din Golf pentru finanţarea reconstrucţiei în zone din Irak distruse de luptele cu combatanţii Statului Islamic.
Arabia Saudită ameninţă cu retragerea din mediul american de afaceri

Vizita preşedintelui SUA, Barack Obama, în Arabia Saudită a devenit “foarte delicată” din cauza unui proiect de lege american care ar permite aducerea liderilor saudiţi în faţa tribunalelor americane pentru atentatele din 11 septembrie 2001. Textul - susţinut atât de democraţi cât şi de republicani - nu a fost încă supus unui vot în Congres, dar suscită deja tensiuni. 

Ministrul saudit de Externe, Adel al-Jubeir, i-a avertizat pe congresmenii americani, în timpul unei vizite întreprinse la Washington în luna martie, asupra posibilelor consecinţe care ar apărea în cazul în care proiectul va fi adoptat. Potrivit The New York Times, oficialul saudit a ameninţat chiar cu vânzarea a aproximativ 750 de miliarde de dolari plasaţi în acţiuni la Trezoreria americană şi alte bunuri deţinute în SUA. Dacă va fi adoptat, acest proiect de lege le va permite familiilor victimelor atentatelor din 11 septembrie 2001 să dea în judecată inclusiv guvernul saudit pentru a obţine despăgubiri. Implicarea Arabiei Saudite în acele atentate nu a fost demonstrată, însă 15 dintre cei 19 piraţi ai aerului erau saudiţi. 

Casa Albă se opune acestui proiect de lege - Justice Against Sponsors of Terrorism Act - şi a avertizat că Barack Obama se va opune prin veto dacă acest text va fi supus votului în Congres. '”Îngrijorarea noastră cu privire la această lege nu are legătură cu impactul asupra relaţiilor noastre cu o ţară anume, ci cu un principiu important al dreptului internaţional: imunitatea statelor” a subliniat Josh Earnest, purtătorul de cuvânt al administraţiei americane. Punerea în discuţie a acestui principiu ar putea, “dacă alte ţări vor adopta o lege similară, reprezenta un risc semnificativ pentru SUA, contribuabilii, militarii şi diplomaţii niştri', a adăugat Josh Earnest, cu precizarea că acest principiu “le permite ţărilor să-şi rezolve disensiunile pe cale diplomatică, nu prin intermediul tribunalelor”. 

Reprezentanţii serviciilor secrete americane „au atenţionat juriştii Casei Albe şi ai Congresului în privinţa unor consecinţe catastrofale, cauzate de o astfel de posibilitate”
. Riadul încearcă să-l convingă pe Batack Obama să nu permită Congresului avizarea proiectul de lege care ar da posibilitatea tribunalelor americane să judece guvernul saudit pentru implicarea în atentatele din 11 septembrie 2001. Potrivit CNN, reprezentanţi ai Pentagonului şi ai Departamentului de Stat s-au întâlnit, în secret, cu congresmeni americani, atenţionându-i în legătură cu consecinţele dezastruoase, economico-financiare, care vor urma dacă proiectul de lege va fi avizat de Congres. Mai exact, „saudiţii ameninţă cu îngheţarea unor conturi şi a altor active de pe teritoriul american şi vânzarea tuturor activelor deţinute în SUA, care includ şi obligaţiuni de stat americane”
.
Ben Rhodes, adjunct al consilierului prezidenţial american pentru Siguranţa Naţională, a afirmat că Arabia Saudită, un aliat strategic al SUA, a tolerat susţinerea financiară acordată reţelei teroriste Al-Qaida înainte de comiterea atentatelor din 11 septembrie 2001 în oraşele americane Washington şi New York. Arabia Saudită a oferit "atenţie insuficientă" fondurilor care au contribuit la ascensiunea reţelei teroriste Al-Qaida, a precizat Ben Rhodes. "Guvernul Arabiei Saudite nu are are o politică oficială de susţinere a organizaţiei teroriste Al-Qaida, dar au existat indivizi foarte bogaţi din Arabia Saudită care au contribuit, uneori direct, la finanţarea grupurilor extremiste" a menţionat oficialul american. "Nu se poate spune că a existat vreo intenţionalitate din partea Arabiei Saudite de a oferi susţinere organizaţiei teroriste Al-Qaida"
. Preşedintele Barack Obama este supus unor presiuni din ce în ce mai puternice pentru a desecretiza fragmente ale concluziilor anchetei Comisiei 11 septembrie 2001 care ar demonstra ca oficiali saudiţi au oferit susţinere autorilor atentatelor din Statele Unite ale Americii. 
Fost şef al serviciilor saudite de informaţii: „Relaţia dintre Arabia Saudită şi SUA trebuie recalibrată”


“Zilele bune de altădată” ale alianţei istorice dintre SUA şi Arabia Saudită s-au terminat, iar relaţia lor trebuie “recalibrată”, a declarat un fost şef al serviciilor saudite de informaţii, prinţul Turki Al-Fayçal, în timpul vizitei la Ryad a preşedintelui american Barack Obama. "Nu putem miza pe o revenire la zilele bune de altădată" a afirmat prinţul Turki Al-Fayçal, membru al familiei regale saudite şi fost ambasador al ţării sale la Washington. "Până unde putem merge cu dependenţa noastră faţă de America? Până la ce nivel putem miza pe tenacitatea liderilor americani? Care sunt beneficiile reciproce care ne aduc împreună? Sunt lucruri care trebuie recalibrate" a afirmat prinţul Turki Al-Fayçal. Subliniind că "declaraţiile şi conduita preşedintelui Obama au trezit Ryadul în privinţa schimbării din America", a precizat că alianţa dintre cele două puteri nu va mai fi niciodată ca înainte, chiar şi după alegerea succesorului lui Barack Obama. "Nu cred că trebuie să ne aşteptăm de la noul preşedinte al Americii la o revenire, cum am spus, la zilele de altădată, din moment ce lucrurile sunt diferite"
 a insistat Turki Al-Fayçal.

Deciziile administraţiei americane - de la refuzul din 2013 de a interveni în Siria împotriva regimului al-Assad la acordul în dosarul nuclear iranian din 2015 - au deranjat monarhiile sunnite, al caror lider este Arabia Saudită. Într-un articol publicat la mijlocul lunii martie în revista The Atlantic, Barack Obama a făcut apel la “prietenii” săi saudiţi să găsească „mijlocele necesare de a-şi împărtăşi vecinătatea cu rivalii lor de la Teheran”
. Formularea nu a fost bine primită la Ryad.

Obama la Londra: „Marea Britanie trebuie să rămână în UE”

Preşedintele american, Barack Obama, i-a sfătuit pe britanici să respingă Brexit-ul şi să rămână în Uniunea Europeană. "Uniunea Europeană nu limitează influenţa Marii Britanii, o măreşte. O Europă puternică nu este o ameninţare la adresa statutului de lider global al Marii Britanii, ci o ajută să-şi impună şi mai puternic acest lucru" a afirmat Barack Obama.

Referendumul organizat în 23 iunie privind rămânerea - sau ieşirea - Regatului Unit din UE, pune în balanţă încrederea populară în Executivul de la Londra. Guvernul condus de David Cameron susţine rămânerea în UE şi speră ca intervenţia lui Obama să convingă poporul britanic. "Spun cu prietenie că rezultatul deciziei referendumului este de interes profund pentru Statele Unite"
 a subliniat Barack Obama.
Barack Obama a  subliniat că apartenenţa Marii Britanii la Uniunea Europeană  consolidează "relaţia specială" cu Statele Unite. "Cred că Marea Britanie consolidează prosperitatea noastră colectivă prin intermediul Uniunii Europene" a declarat Barack Obama într-o conferinţă de presă organizată alături de premierul britanic, David Cameron. "Nu cred că Uniunea Europeană diminuează influenţa britanică în lume. Cred că o amplifică", a adăugat preşedintele american, subliniind că astfel este consolidată şi "relaţia specială" a Marii Britanii cu Statele Unite. "Marea Britanie are o poziţie foarte bună prin contribuţia adusă la conducerea unei Europe puternice" a subliniat liderul american.
La rândul său, premierul britanic, David Cameron, a declarat după întâlnirea cu preşedintele SUA, Barack Obama, că relaţia "specială" a Marii Britanii cu Statele Unite este consolidată de Uniunea Europeană. "Relaţia specială a Marii Britanii cu Statele Unite este consolidată de Uniunea Europeană" a afirmat David Cameron. "Uniunea Europeană face Marea Britanie mai mai puternică şi mai bogată" a adăugat şeful guvernului de la Londra, în contextul apropierii referendumului din iunie, pe tema apartenenţei ţării la Uniunea Europeană. "Puterea noastră colectivă şi amploarea acesteia sunt amplificate de apartenenţa la Uniunea Europeană. Apartenenţa Marii Britanii la UE este un instrument puternic pentru atingerea prosperităţii şi securităţii; trebuie să apărăm valorile comune ale ţărilor noastre"
 a subliniat premierul britanic.
Dacă Marea Britanie părăseşte UE, relaţiile comerciale cu SUA ar fi prejudiciate

Eventuala ieşire a Marii Britanii din Uniunea Europeană ar afecta grav relaţiile comerciale cu Statele Unite, a avertizat preşedintele american, Barack Obama, în cursul vizitei la Londra. "Este corect să spunem că la un moment dat ar putea exista un acord comercial SUA-Marea Britanie, dar acest lucru nu se va întâmpla curând pentru că noi ne concentrăm pe finalizarea Acordului cu Uniunea Europeană"
 a declarat Barack Obama referindu-se la Parteneriatul Transatlantic pentru Comerţ şi Investiţii (TTIP). "Marea Britanie riscă să ajungă la capătul rândului, nu pentru că nu am avea o relaţie specială, ci din cauza impactului major al unui acord comercial de acest tip. Este mai eficient să avem un acord pentru acces pe o piaţă mare, în care sunt multe ţări, decât să semnăm acorduri bilaterale mici"
 a subliniat preşedintele SUA.
Preşedintele american, Barack Obama, a anunţat că ar dura până la 10 ani ca Marea Britanie şi Statele Unite să negocieze o nouă înţelegere comercială în cazul în care britanicii votează pentru Brexit. ”Marea Britanie nu va putea negocia un acord cu Statele Unite mai rapid decât cu Uniunea Europeană. Nu ne vom abandona eforturile să negociem cu cel mai mare partener comercial, dar poate dura până la 5-10 ani să reuşim să finalizăm ceva”
 a afirmat Barack Obama.  Remarcile preşedintelui american sunt cele mai detaliate, de până acum, ca argument că Brexit-ul ar afecta puternic economia Marii Britanii.
Fostul vicepremier Nick Cleg a afirmat, la rândul său, că relaţiile dintre Marea Britanie şi Statele Unite ar fi slăbite dacă votul pentru Brexit este favorabil. Abilitatea Marii Britanii de a influenţa politici legate de comerţ, schimbări climatice sau contraterorism şi ”spionaj” este sporită de apartenenţa la Uniunea Europeană, a susţinut Nick Clegg. „Dacă vom alege să părăsim UE, vom vota pentru a ne diminua poziţia şi influenţa. Vom reduce relaţiile cu vecinii apropiaţi şi ne vom face mai puţin influenţi, şi, prin urmare, mai puţin valoroşi pentru verii noştri americani”
.
Barack Obama, primit călduros de Angela Merkel

Preşedintele american, Barack Obama, a fost întâmpinat în Germania cu toate onorurile de cancelarul Angela Merkel. Cei doi au susţinut o conferinţă de presă comună, iar Barack Obama a devenit apoi primul preşedinte american care a participat la inaugurarea Târgului de Tehnologie Industrială de la Hanovra.

„Angela şi cu mine am fost de acord că Statele Unite şi Uniunea Europeană trebuie să progreseze cu negocierile pentru Parteneriatul Transatlantic pentru Comerţ şi Investiţii” a declarat Barack Obama. „Susţinem Acordul de la Minsk şi vreau să se pună accentul pe importanţa implementării depline a acestuia, cât mai repede posibil. Ne unim eforturile în acest proces de negocieri cu partea ucraineană, dar mai ales cu Rusia” a precizat, la rândul său, Angela Merkel.

Ziua s-a încheiat într-o atmosferă relaxată pentru Barack Obama, care a asistat la deschiderea oficială a Târgului de Tehnologie Industrială de la Hanovra, cel mai mare de profil din lume. Barack Obama este primul preşedinte american care participă la inaugurarea târgului de la Hanovra. În plus, a anunţat că va marca şi un alt eveniment important pentru Germania. „Este, de asemenea, o adevărată plăcere să fiu aici în momentul în care germanii serbează aniversarea a 500 de ani de la Legea Purităţii Berii. Mă voi alătura vouă pentru această sărbătorire”
 a afirmat Barack Obama.
Statele Unite sunt partenerul oficial al Târgului de Tehnologie Industrială de la Hanovra de anul acesta. Evenimentul a reprezentat o ocazie pentru Angela Merkel şi Barack Obama de a da un nou impuls negocierilor privind Parteneriatul Transatlantic pentru Comerţ şi Investiţii (TTIP). Cei doi lideri încurajează semnarea acordului până la sfârşitul acestui an. "Este bun pentru economia germană, dar şi pentru întreaga economie europeană"
 a apreciat cancelarul german,  Angela Merkel.

Acordul reprezintă o "şansă uriaşă" de consolidare a spaţiului transatlantic, de stimulare a creşterii economice şi a pieţei muncii. Cu toate acestea, "nu cred că acordul va fi ratificat până la sfârşitul anului" a afirmat Barack Obama. Preşedintele american a menţionat, pe de altă parte, că “face tot ce poate” pentru a încheia  tratatul de comerţ cu Uniunea Europeană în ultimele sale opt luni de mandat, avertizând că timpul este scurt. "Beneficiile pe termen lung ale Acordului transatlantic nu sunt percepute de oamenii de rând, care văd consecinţe negative pe termen scurt; dar, pe termen lung, Acordul transatlantic este soluţia corectă, mai ales pentru state exportatoare precum SUA şi Germania" a declarat preşedintele SUA la Hanovra.
Barack Obama vrea să încheie două tratate înainte de expirarea mandatului său pe 20 ianuarie - cu ţările din Pacific şi cu Uniunea Europeană. "Timpul nu este de partea noastră. Dacă nu finalizăm negocierile anul acesta, tranziţia politică din SUA şi Europa înseamnă că decalajul va fi destul de lung până vom avea o nouă şansă"
 a precizat Barack Obama, care a promovat în Germania Parteneriatul Transatlantic de Comerţ şi Investiţii, împreună cu cancelarul german Angela Merkel.
În cadrul ceremoniei de inaugurare a Târgului de la Hanovra, Angela Merkel a reiterat necesitatea informării populaţiei asupra avantajelor viitorului parteneriat. Ministrul german al Economiei, Sigmar Gabriel, a afirmat anterior vizitei preşedintelui american, că TTIP va eşua în lipsa unor concesii din partea SUA. “Americanii nu doresc să îşi deschidă licitaţiile publice pentru companiile din Europa. Acest lucru este contrar, în opinia mea, liberului schimb”
 a declarat Sigmar Gabriel 
Proteste la Hanovra, înaintea vizitei preşedintelui american

Zeci de mii de manifestanti au luat parte, la Hanovra, la proteste împotriva  acordului de liber-schimb între UE şi Statele Unite (TTIP). Potrivit autorităţilor, 35000 de persoane au participat la demontraţia împotriva Parteneriatului Transatlantic pentru Comerţ şi Investiţii. Conform organizatorilor, la proteste au participat 90000 de persoane. Manifestaţia s-a desfăşurat cu o zi înainte de vizita preşedintelui american, Barack Obama. 

Numeroşi fermieri au mers cu tractoarele la biroul local al Ministerului Agriculturii şi au protestat faţă de produsele modificate genetic ce ar urma să fie importate din SUA, dar şi faţă de avantajele pe care ar urma să le aibă companiile mari. Organizatorii au împărţit steguleţe pe care era scris "Da, putem - opri TTIP"
- cu trimitere la sloganul folosit de Barack Obama în campania electorala (Yes, we can!). Organizaţiile pentru apărarea mediului şi pentru protecţia consumatorilor, precum şi reprezentanţi ai statelor în curs de dezvoltare, au îndemnat oamenii să participe la marşul împotriva a ceea ce au considerat a fi o posibilă reducere a standardelor ecologice şi sociale din Europa.

Tot mai putini germani si americani sustin acordul, care ar crea cea mai mare zona de liber-schimb din lume, ce va include aproximativ 800 de milioane de persoane. Unul din trei germani respinge Parteneriatul Transatlantic pentru Comerţ şi Investiţii (TTIP), arată un sondaj dat publicităţii de Fundaţia Bertelsmann.
În rândul americanilor, susţinerea faţă de liberul schimb, în general, este în creştere, dar atitudinea nu este valabilă în cazul TTIP. Doar 15% dintre americani sunt de acord cu tratatul, faţă de peste 50% în 2014. 

„SUA şi lumea întreagă au nevoie de o Europă puternică”

Preşedintele american, Barack Obama, a declarat la Hanovra că lumea are nevoie de o “Europă puternică şi unită”, în timp ce proiectul european este slăbit de o recrudescenţă a populismului şi de ameninţarea retragerii Marii Britanii din Uniunea Europeană. “Statele Unite şi lumea întreagă au nevoie de o Europă puternică, democratic şi unită' a declarat liderul american. “O Europă unită rămâne o necesitate pentru noi toţi” a subliniat preşedintele SUA.  “Poate aveţi nevoie de cineva din exterior ca mine să vă amintească de progresul pe care l-aţi făcut” a afirmat liderul de la Casa Albă înainte de întâlnirea cu cancelarul german, Angela Merkel, preşedintele francez, François Hollande şi premierii britanic şi italian, David Cameron, respectiv Matteo Renzi. 

Barack Obama a insistat în discursul său pe faptul că “tot ceea ce se întâmplă pe acest continent are consecinţe asupra lumii întregi”.  În acelaşi timp, Barack Obama a îndemnat ţările europene să suplimenteze cheltuielile militare şi să nu cedeze sentimentului de “automulţumire” în materie de apărare. Europa trebuie să asume partea sa de sarcină la nivel mondial pentru a asigura securitatea internaţională. De asemenea, NATO şi naţiunile europene în general ar putea face mai mult pentru a ajuta la lupta împotriva grupării jihadiste Statul Islamic. “Europa a avut uneori un sentiment de automulţumire cu privire la propria apărare” a afirmat Barack Obama, adăugând că toate ţările membre NATO 'trebuie să asume responsabilităţile'
. 

În acelaşi discurs, preşedintele SUA a acuzat Rusia că recurge la intimidări în relaţiile internaţionale, afirmând că sancţiunile împotriva Moscovei vor rămâne în vigoare până când Kremlinul va pune în aplicare acordurile de la Minsk, destinate stopării conflictului din estul Ucrainei. “Trebuie să menţinem sancţiunile împotriva Rusiei” a precizat Barack Obama, subliniind că Rusia va trebui să recunoască faptul că “adevărata măreţie nu vine din intimidare, ci din cooperare”
.
Preşedintele Statelor Unite, Barack Obama, a estimat că omologul său rus, Vladimir Putin, nu este pe deplin convins de ideea unei Europe unite. "Domnul Putin vede NATO, Uniunea Europeană şi unitatea transatlantică drept o ameninţare la adresa puterii ruse" a declarat Batack Obama. "Ei bine, cred că el greseşte aici. I-am spus că, de fapt, o Europă puternică şi unită care colaborează cu o Rusie puternică şi deschisă către exterior este soluţia cea bună" a continuat preşedintele american. "În acest moment, el nu este pe deplin convins"
 a adăugat Barack Obama.
Mini-summit G5

Oficial, vizita lui Barack Obama la Hanovra ar fi trebuit să se încheie după inaugurarea Târgului. S-a decis, totuşi, şi organizarea unui mini-summit. La reuniune au fost invitaţi să ia parte preşedintele Franţei, François Hollande, premierul britanic, David Cameron şi premierul italian, Matteo Renzi. Summit-ul a avut loc la Palatul Herrenhausen. Pe agenda întâlnirii au figurat actualele crize politice internaţionale. Cei cinci lideri au încercat să găsească soluţii la o serie de probleme internaţionale, printre care pericolul reprezentat de gruparea teroristă Statul Islamic. Liderii au discutat, de asemenea, despre modul în care poate fi susţinut noul guvern libian, în condiţiile în care grupările militante, inclusiv Statulul Islamic, s-au infiltrat în ţara nord-africană. 

Situaţia din Siria a fost unul dintre subiectele de discuţie ale reuniunii de la Herrenhausen. Liderii politici şi-au manifestat îngrijorarea în legătură cu situaţia din Siria, regretând încălcarea armistiţiului. În opinia cancelarului Angela Merkel, unica soluţie de aplanare a conflictului este procesul de pace de la Geneva. 
De pe agenda convorbirilor nu a lipsit viitorul NATO. Cu două luni şi jumătate înaintea summit-ului de la Varşovia, Barack Obama a reafirmat necesitatea creşterii cheltuielilor pentru apărare la 2% din PIB în ţările Alianţei. Propunerea a fost lansată în 2014 la summit-ul din Ţara Galilor şi vizează, cu precădere, partenerii europeni. "Ştim că va trebui să ne sporim eforturile în domeniul apărării, inclusiv în privinţa resurselor materiale, şi chiar ne străduim în acest sens"
 a afirmat Angela Merkel.
Surse de la Casa Albă au afirmat că, la întâlnirea găzduită de Angela Merkel,  preşedintele american Barack Obama le-a solicitat liderilor europeni prezenţi întărirea efectivelor militare prezente în statele baltice şi în Europa centrală şi de est, ca răspuns la tensiunile dintre Federaţia Rusă şi statele occidentale. Printre statele în care ar urma să fie suplimentate efectivele NATO se numără România, Polonia şi ţările baltice. Un anunţ oficial în acest sens ar putea fi făcut în urma summit-ului NATO care va avea loc la Varşovia în perioada 8-9 iulie.
Cererea preşedintelui SUA face parte dintr-o serie de solicitări privind suplimentarea forţelor militare NATO în regiune, pe fondul tensiunilor privind acţiunile militare ale Rusiei. La finalul lunii martie, Pentagonul a anunţat că SUA vor trimite trupe suplimentare în statele est-europene, inclusiv în România, începând cu 2017.

Secretarul general al NATO, Jens Stoltenberg, a afirmat la rândul său, la jumătatea lunii februarie, că alianţa va suplimenta prezenţa militară în zona Mării Negre, inclusiv prin staţionarea unor avioane de recunoaştere Awacs în România, Bulgaria şi Turcia. Totodată, miniştrii Apărării din statele membre UE s-au reunit în februarie la Bruxelles pentru a discuta despre noul plan de întărire a securităţii din centrul, nordul şi estul Europei. Panurile Uniunii Europene implică trimiterea unor batalioane de luptă în Estonia, Letonia, Lituania, Polonia, România şi Bulgaria.
În cadrul întâlnirii de la Palatul Herrenhausen, preşedintele american şi-a manifestat sprijinul pentru o misiune NATO în largul coastei libiene pentru a bloca imigraţia ilegală spre Italia. În plus, a cerut Europei să înfrunte “momentul său definitoriu” pe fondul unei serii de evenimente politice. Mii de imigranţi au sosit în sudul Italiei de la începutul acestui an, marcând o creştere masivă a numărului refugiaţilor comparativ cu aceeaşi perioadă a anului trecut, potrivit Ministerului italian de Interne. 
După întâlnire, Matteo Renzi a declarat că Barack Obama a susţinut că va implica activele NATO pentru a bloca traficul de fiinţe umane şi traficanţii de persoane. Casa Albă a confirmat declaraţia lui Matteo Renzi, susţinând că liderii au cerut NATO şi UE “să folosească experienţa lor din Marea Egee pentru a explora modul în care ar putea lucra împreună pentru a soluţiona într-o manieră ordonată şi umană fluxurile de imigranţi din centrul Mediteranei”
. 

Angela Merkel a declarat că orice misiune în Marea Mediterană ar trebui să aibă loc într-un cadru UE, nu în cadrul NATO. “Prin misiunea NATO în Marea Egee, SUA a demonstrat dorinţa de a participa la combaterea imigraţiei ilegale de aici” a precizat Angela Merkel. “Statele Unite sunt pe deplin implicate şi pregătite - în privinţa rutei de migrare din Libia în Italia - să împartă responsabilitatea dacă este necesar. Totuşi, acum avem o misiune europeană, EUNAVFOR, numită de asemenea Sophia, care funcţionează destul de bine”
 a adăugat cancelarul german.  
VARIA

ALEGERI ÎN SIRIA: PARTIDUL LUI BASHAR AL ASSAD OBŢINE O MAJORITATE ZDORBITOARE ÎN PARLAMENT

Partidul Baas al preşedintelui Bashar al-Assad a obţinut o majoritate zdrobitoare în Parlamentul sirian în urma alegerilor generale din 13 aprilie. Potrivit Comisiei Electorale, candidaţii Baas - formaţiune politică aflată la putere de 50 de ani - „au obţinut 200 de mandate în Parlament, din total de 250”
. La alegerile organizate în zonele aflate sub controlul guvernului sirian, „prezenţa la vot a fost de 57,56%”
, potrivit Comisiei Electorale. 
Peste 7000 de birouri de vot s-au deschis în Siria, în condiţii sporite de securitate, în 13 dintre cele 15 provincii. „Excepţie au făcut regiunile Raqqa şi Idlib, aflate sub controlul grupărilor jihadiste Statul Islamic şi Frontul Al-Nosra”
, ramura siriană a Al Qaida. 
Zidurile Damascului au fost acoperite cu afişe ale candidaţilor. Pe cea mai înaltă clădire a dominat un banner electoral al partidului Baas, cu sloganul "Alegerile rezistenţei". Pe toata durata zilei, “pe strazile din Damasc au fost distribuite pliante electorale, ale candidaţilor şi formaţiunilor politice”. În unele zone ale oraşului “s-au auzit imnuri patriotice, pentru a mobiliza cetăţenii să iasă la vot”
. Scrutinul a coincis cu deschiderea celei de a doua sesiuni a negocierilor indirecte între regimul de la Damasc şi opoziţie, sub egida Organizaţiei Naţiunilor Unite, la Geneva.

La acest scrutin, 11341 de candidaţi cu vârste de peste 25 de ani au decis iniţial să candideze pentru 250 de locuri în Parlament. În final au rămas doar 3500. Ceilalţi s-au retras, "estimând că nu au şanse să câştige"
 a declarat preşedintele Comitetului juridic suprem electoral, judecătorul Hicham al-Chaar.  La alegerile parlamentare din 13 aprilie au avut voie să participe, pentru prima oară, militarii sirieni. Alegerile anterioare din Siria s-au defăşurat în anul 2012.
Alegerile sunt legitime - alegerile sunt ilegitime

Ministrul rus de Externe, Serghei Lavrov, a susţinut că alegerile parlamentare din Siria au fost legitime, având ca scop evitarea “un vacuum legislativ”. Se presupune că „va exista o nouă Constituţie rezultată în urma procesului politic declanşat prin aceste noi alegeri parlamentare”
 a declarat Serghei Lavrov. 
Opoziţia anti-Assad, Occidentul şi ţările arabe au considerat alegerile din Siria „un joc politic” menit să confirme „legitimitatea guvernării”
 de la Damasc. “Aceste alegeri nu sunt corecte. Vocea poporului ar trebui să se facă auzită. Poporul sirian strigă de cinci ani că doreşte o ţară liberă”
 a afimat Salem al-Meslet, purtător de cuvânt pentru Înaltul Comitet de Negociere Sirian. Opoziţia siriană a acuzat, de asemenea, că aceste alegeri contribuie la climatul nefavorabil al negocierilor de la Geneva, pe lângă luptele care ar putea duce la intensificarea conflictului armat.

Samantha Power, ambasadorul SUA la Organizaţia Naţiunilor Unite, este de părere că „alegerile şi negocierile de pace vor fi umbrite de noile conflicte ce ameninţă acordul de încetare a focului care s-a încheiat între Rusia şi Atatele Unite ale Americii cu scopul de a păstra procesul politic echilibrat”
. Purtătorul de cuvânt al Ministrului francez de Externe, Romain Nadal, a afirmat că “alegerile au fost organizate fără campanie, sub auspiciile unui regim opresiv şi fără monitorizare internaţională”
.

În opinia contestarilor, alegerile parlamentare din din Siria eludează termenii acordului de încetare a ostilităţilor  Conform punctului 1 al termenilor Acordului, „toţi actorii implicaţi în conflict se angajează să participe in procesul de tranziţie politică facilitat de ONU”. 
În baza Rezoluţiei 2254 a Consiliului de Securitate al ONU, adoptată în decembrie 2015, la şase luni de la semnarea acordului de încetare a ostilităţilor  părţile ar urma să coopereze în vederea formării unui guvern care să excludă discriminările de natură etnică şi religioasă. După formarea acestui guvern, o nouă Constituţie ar urma să fie adoptată, în baza căreia, în cel mult 18 luni se vor organiza alegeri prezidenţiale supravegheate de Organizaţia Naţiunilor Unite, la care să participe toţi cetăţenii sirieni cu drept de vot, inclusiv  diaspora.
OLANDEZII RESPING ACORDUL DE ASOCIERE UE-UCRAINA
Olandezii au respins prin referendum acordul de asociere Uniunea Europeană-Ucraina - tratatul pentru care a izbucnit mişcarea Euromaidan în 2014. Mai precis, 61% dintre cei care s-au prezentat la urne au spus NU şi doar 38% au votat pentru. Cu o prezenţă de 32,2%, referendumul a putut fi validat. 
Votul pentru ratificarea acordului a fost generat de partidele eurosceptice, care au strâns suficiente semnături pentru lansarea consultării în condiţiile în care Parlamentul votase deja ratificarea. Olanda este ultima ţară UE care  trebuie să aprobe tratatul. Acordul de asociere şi liber-schimb între Uniunea Europeană şi Ucraina trebuie ratificat de toate statele membre UE pentru a intra în vigoare. Plebiscitul din Olanda, organizat la iniţiativa mişcărilor politice eurosceptice, este considerat un test la nivelul Uniunii Europene cu scurt timp înainte ca, în Marea Britanie, cetăţenii să stabilească, prin referendum, dacă ţara rămâne sau nu în blocul comunitar. Plebiscitul olandez demonstrează că opinia împărtăşită de o minoritate eurosceptică poate fi impusă pe agenda publică prin metode democratice. Referendumul mai scoate în evidenţă faptul că politica UE faţă de ţările Parteneriatului Estic este neînţeleasă de mulţi cetăţeni europeni.
Chiar dacă referendumul are rol consultativ, rezultatul negativ pune guvernul olandez într-o situaţie delicată, cu mai puţin de un an înainte de alegeri. „Înseamnă că ratificarea nu mai poate continua aşa cum ne aşteptam, aşa că trebuie să mergem din aproape în aproape. Trebuie să avem discuţii în cadrul Guvernului, cu Parlamentul, cu partenerii europeni, cu Ucraina, să vedem care ar putea fi consecinţele”
 a declarat ministrul olandez de Externe, Bert Koenders. 

Referendum iniţiat de un site antieuropean de satiră


Site-ul antieuropean de satiră GeenStijl a iniţiat referendumul prin colectarea celor aproximativ 450000 de semnături online - din 300000 necesare. Aşa cum recunosc,  iniţiatorii sunt nemulţumiţi de Uniunea Europeană şi de felul în care gestionează multiplele crize cu care se confruntă. 

Cel mai important argument al celor care susţin Acordul de Asociere al UE cu Ucraina este că facilitează comerţul. Olanda este descrisă de premierul Mark Rutte că fiind o naţiune a comerţului. Alte argumente în favoarea acordului sunt legate de nevoia de a sprijini Kievul în procesul de reformare, unde asocierea cu UE este văzută ca un element principal pentru reforme şi modernizare, depăşirea corupţiei şi respectarea drepturilor omului.

Pe de altă parte, cei care se opun îşi argumentează poziţia prin faptul că Acordul de asociere vizează aderarea Ucrainei la Uniunea Europeană, iar prin ratificarea acordului, Kievul va fi la un pas de a obţine calitatea de membru UE. Este adevărat că Ucraina, depotrivă cu Moldova şi Georgia, au solicitat o menţiune expresă în textul acordului privind perspectiva de aderare. Însă, Uniunea Europeană a oferit doar asocierea politică şi economică, fără a viza aderarea. Mai mult, oponenţii acordului susţin că Uniunea Europeană nu trebuie să-şi adâncească relaţiile cu un stat profund corupt, în care drepturile omului nu sunt respectate.
PAPA FRANCISC ÎN TABĂRA IMIGRANŢILOR DIN LESBOS: “DARUL PE CARE NI-L PUTEM OFERI RECIPROC E IUBIREA”
Papa Francisc a ajuns pe insula elenă Lesbos pentru a vizita o tabăra în care se află peste 3000 de imigranţi ce riscă să fie deportaţi în Turcia, pentru a-şi exprima solidaritatea cu cei care încearcă să ajungă în Europa. Papa a menţionat motivele pentru care a ales să meargă în insula elenă devenită poartă de intrare în Europa pentru numeroşi refugiaţi din Orientul Mijlociu: „Vrem să ne manifestăm apropierea şi solidaritatea cu imigranţii, cu locuitorii din Lesbos şi cu tot poporul Greciei pentru că acesta a fost mereu o gazdă primitoare”
. Insula Lesbos este una dintre principalele porţi de intrare în Grecia - pe teritoriul Uniunii Europene - pentru milioane de imigranţi care au ajuns în Europa anul trecut. Dar, în baza acordului UE-Turcia încheiat pe 18 martie, care prevede returnarea imigranţilor clandestini în Turcia, mii de persoane sunt blocate pe insulă, aşteptând procesarea solicitărilor de azil şi pentru a afla dacă pot rămâne în ţară sau urmează să fie deportate în Turcia. 
Vaticanul a subliniat că vizita Papei este pur umanitară şi religioasă şi nu trebuie percepută ca o critică la adresa deportărilor. Suveranul Pontif a efectuat o vizită asemănătoare în insula Lampedusa din Italia, în 2013, pentru a-şi manifesta susţinerea faţă de imigranţi, după ce mulţi au murit în încercarea de a traversa Mediterana. Presa a comentat elogios vizita Suveranului Pontif în Lesbos. „Este o vizită extrem de importantă. Faptul în sine că Papa, Patriarhul Bartolomeu şi Arhiepiscopul de Atena s-au întâlnit şi au vorbit faţă în faţă cu sute de persoane (…) reprezintă un moment simbolic şi un apel la trezirea conştiinţei europene. E nevoie de o reacţie puternică din partea europenilor, din partea cetăţenilor europeni. Trebuie să-şi reamintească valorile care au stat la baza Uniunii Europene. Este trist să vezi cum lideri politici creştini se gândesc să ridice ziduri. Europa a trecut prin multe momente de cumpănă, iar acesta este unul dintre ele”
.
Papa Francisc a fost primit pe aeroportul din Lesbos de premierul grec, Alexis Tsipras, de Patriarhul Bartolomeu al Constantinopolului şi de Arhiepiscopul Ieronim al II-lea al Atenei. "Este o călătorie puţin diferită de celelalte. Este o călătorie marcată de tristeţe (...) Ne confruntăm cu cea mai gravă criză umanitară după cel de Al Doilea Război Mondial"
 a menţionat Papa Francisc. În Declaraţia comună pe care au semnat-o, cei trei înalţi prelaţi au cerui comunităţii internaţionale să dea dovadă de curaj în faţa acestei crize umanitare colosale, într-o manifestare de unitate între catolici şi ortodocşi. 
În tabăra de imigranţi, Papa Francisc s-a întâlnit cu minori neînsoţiţi care au ajuns pe insulă şi a ţinut un minut de reculegere pentru cei care au murit în încercarea de a traversarea Mediterana, în căutarea unei vieţi mai bune. În centrul de detenţie din Moria, pe care l-a vizitat împreună cu Patriarhul Bartolomeu, se află peste 3000 de imigranţi care stau în condiţii deplorabile, potrivit lucrătorilor umanitari. Suvernaul Pontif a dat mâna cu zeci de oameni care au fugit din calea războiul, a discutat cu ei şi a îmbrăţişat un bebeluş. În ajunul vizitei Suveranului Pontif, un imigrant sirian a încercat să se sinucidă în centrul respectiv după ce i s-a spus că trebuie să fie deportat în Turcia, dar a fost oprit de poliţia greacă. 

Papa Francisc le-a cerut oamenilor care au fugit din calea războiului şi care, acum, caută, cu eforturi, să-şi clădească o viaţă mai bună, să nu-şi piardă speranţa. „Am venit aici pentru a atrage atenţia întregii lumi asupra acestei grave crize umanitare şi pentru a cere fierbinte rezvolvarea ei. Ca oameni de credinţă, dorim să ne unim vocile şi să vorbim deschis în numele vostru. Sperăm că lumea va deveni atentă faţă de aceste situaţii în care lipsurile sunt tragice, cu adevărat disperate, şi că va răspunde într-un mod demn de umanitatea noastră comună. Acesta este mesajul pe care doresc să vi-l transmit astăzi: Nu vă pierdeţi speranţa!” a afirmat Suveranul Pontif. 
La rândul său, Patriarhul Bartolomeu al Constantinopolului a transmis un mesaj de încurajare.  „Am călătorit până aici ca să vă spunem că ne pasă. Am călătorit până aici pentru că lumea nu v-a dat uitării. Împreună cu fraţii noştri, Papa Francisc şi Arhiepiscopul Ieronim, suntem aici ca să ne exprimăm solidaritatea şi sprijinul pentru poporul grec care v-a primit bine şi a avut grijă de voi. Suntem aici ca să vă aducem aminte că Dumnezeu rămâne liman şi putere”
. 

Papa Francisc:  “Dumnezeu a creat umanitatea pentru a forma o singură familie”

"Refugiaţii nu sunt numere, ci personae. Sunt chipuri, poveşti de viaţă şi trebuie să fie trataţi ca atare" a afirmat Papa Francisc într-un discurs rostit în portul Mytilene. de pe insula elenă Lesbos. Într-o rugăciune comună cu Patriarhul Bartolomeu I al Constantinopolului şi cu Arhiepiscopul Ieronim al II-lea al Atenei şi al Întregii Grecii, Suveranul Pontif a amintit că ''noi suntem toţi imigranţi''. Apoi, cei trei înalţi prelaţi religioşi au aruncat în apă coroane de flori, ca un omagiu adus miilor de imigranţi care şi-au pierdut viaţa în mare. 

"Azi am dorit să stau cu voi. Vreau să vă spun că nu sunteţi singuri. În aceste luni şi săptămâni aţi îndurat multe suferinţe în căutarea unei vieţi mai bune. Mulţi dintre voi v-aţi simţit constrânşi să fugiţi de situaţii de conflict şi de persecuţii, mai ales pentru a vă salva fiii, pe micuţii voştri. Aţi făcut mari sacrificii pentru familiile voastre. Ştiţi ce înseamnă durerea de a fi lăsat în urmă tot ceea ce vă era drag şi - ceea ce este, poate, şi mai dificil - fără a şti ce vă rezervă viitorul"
 a afirmat Papa Francisc. 
Amintind motivul vizitei, Sfântul Părinte le-a spus imigranţilor din acest centru că a venit împreună cu Patriarhul Bartolomeu şi cu Arhiepiscopul Ieronim pentru a atrage atenţia asupra gravei crize umanitare şi pentru a încerca să sprijine rezolvarea acesteia. "Am venit pentru a atrage lumii atenţia asupra acestei grave crize umanitare şi pentru a susţine rezolvarea ei. Ca persoane de credinţă, dorim să ne unim glasurile pentru a vorbi deschis în numele vostru. Sperăm ca lumea să-şi dea seama de această situaţie de necesitate dramatic şi să răspundă în mod demn de umanitatea noastră" a menţionat Papa Francisc.  "Dumnezeu a creat umanitatea pentru ca aceasta să formeze o singură familie. Când o soră sau un frate suferă, cu toţii suntem afectaţi. Cu toţii ştim, din experienţă, cât este de uşor pentru unele persoane să ignore suferinţele altora şi chiar să exploateze vulnerabilitatea lor. Însă, ştim că aceste crize pot face să iasă la iveală ceea ce este mai bun în noi" a afirmat Suveranul Pontif, evocând scopul pentru care a fost creată omenirea. "Darul cel mai mare pe care ni-l putem oferi reciproc este iubirea: o privire îndurătoare, grija iubitoare exprimată prin ascultarea şi înţelegerea celuilalt, un cuvânt de încurajare, o rugăciune. Să împărtăşiţi acest dar unii cu ceilalţi'' i-a îndemnat Papa pe imigranţi, amintind de episodul Bunului Samaritean - un străin care a văzut un om în suferinţă s-a oprit imediat pentru a-l ajuta. ''Pentru noi este o parabolă care vorbeşte despre milostivenia lui Dumnezeu, care se adresează tuturor. (...) Este totodată un îndemn de a arăta aceeaşi milă faţă de cei care se află în nevoie. Fie ca toţi fraţii şi surorile noastre de pe acest continent să vină în ajutorul vostru, asemenea Bunului Samaritean, cu acelaşi spirit de fraternitate, solidaritate şi respect faţă de demnitatea omului, care a caracterizat timp de multă vreme lunga sa istorie"
. 

Papa Francisc şi-a încheiat vizita pe insula elenă Lesbos şi a decolat spre Roma luând cu el, în avion, trei familii de refugiaţi sirieni de confesiune musulmană, pentru fi cazaţi la Vatican. "Papa a dorit să facă un gest de bun venit în ceea ce priveşte imigranţii, însoţind în avionul său spre Roma trei familii de refugiaţi din Siria, 12 persoane în total, între care şase copii"
 se menţionează într-o declaraţie difuzată de Vatican. Două familii sunt originare din Damasc şi a treia din Deir Azzor, din teritoriile ocupate de organizaţia Statul Islamic, mai precizează Vaticanul. 

Memento

În iunie 2015, într-un moment de vârf al crizei refugiaţilor, Papa Francisc le-a cerut liderilor europeni care au închis graniţele în faţa refugiaţilor să se “căiască pentru păcatul de a-i alunga pe fugari”. Câteva luni mai târziu, când dezbaterea politică despre gestionarea fluxului de imigranţi diviza Europa, Suveranul Pontif a lansat un apel către toate parohiile catolice şi comunităţile religioase europene pentru a le acorda adăpost celor fugiţi din calea războiului. „Confruntaţi cu tragedia a zeci de mii de refugiaţi care fug de moarte, război şi foamete şi care sunt pe drum în căutarea unei vieţi mai bune, Evanghelia ne cheamă şi ne cere să arătăm solidaritate celor abandonaţi şi să le oferim şansa de a spera la ceva real”. Papa Francisc le-a reamintit europenilor în ianuarie, la întâlnirea cu ambasadorii acreditaţi la Vatican, că ţările lor pot face faţă fluxului de refugiaţi fără să sacrifice securitatea propriilor cetăţeni sau valorile culturale europene. În ziua Floriilor catolice le-a transmis credinciosilor că trebuie să dea dovadă de responsabilitate. „Sunt atâţia oameni marginalizaţi, oameni care au nevoie de azil, atât de mulţi refugiaţi. Şi sunt atâţia alţii care nu vor să-şi asume responsabilitatea pentru soarta lor”
.  
JOHN KERRY - VIZITĂ FĂRĂ PRECEDENT LA HIROSHIMA

Secretarul de stat american, John Kerry, a sosit în Japonia pentru o reuniune G7 la Hiroshima. Temele aflate pe agenda reuniunii au fost situaţia din Siria, gruparea teroristă Statul Islamic, dosarele asiatice regionale şi principalele ameninţări globale. Este o vizită fără precedent a unui ministru american în acest oraş lovit de atacul nuclear lansat de SUA în 1945, la sfârşitul celui de Al Doilea Război Mondial. La baza militară Iwakuni, unde a ajuns după o escală neaşteptată la Kabul, şeful diplomaţiei americane a afimat că doreşte să meargă la memorialul oraşului-martir.  
John Kerry a pledat cauza unei lumi "fără arme nucleare"
, precizând că şi preşedintele american, Barack Obama, ar dori să viziteze Hiroşima, însă nu ştie dacă programul liderului american va permite acest lucru în timpul vizitei sale în Japonia cu ocazia summit-ului sefilor de stat si de guvern, desfăşurat în perioada 26-27 mai la Iseshima - un mic oraş din centrul arhipelagului nipon.

John Kerry a vizitat Muzeul şi Memorialul pentru Pace din Hiroshima, unde sunt expuse fotografii cu victimele desfigurate ale atacului nuclear din 1945. "Este o expoziţie cutremurătoare. Este o expoziţie care sfidează violenţele. (...) Ne reaminteşte cât de mare este obligaţia pe care o are fiecare dintre noi în viaţa public (…) aceea de a crea şi a asigura o lume fără arme nucleare"
 a declarat secretarul de stat american..

John Kerry şi miniştrii de Externe ai statelor membre G7 au reafirmat angajamentul de a crea o lume fără arme nucleare, obiectiv greu de îndeplinit din cauza provocărilor repetate ale Coreei de Nord şi a destabilizărilor la nivelul securităţii în Siria şi Ucraina. Şefii diplomaţiilor din Marea Britanie, Canada, Franţa, Germania, Italia, Japonia şi Statele Unite au depus coroane de flori albe şi au păstrat un moment de reculegere la Memorialul victimelor atacului nuclear din 6 august 1945, soldat cu 140000 de morţi până la finalul acelui an. Miniştrii de Externe au vizitat, de asemenea, Bomb Dome - locul în care a explodat bomba A - . dar şi Muzeul Hiroshima, în a cărui carte John Keery a scris ”a fost un moment aspru, puternic, este obligaţia noastră să punem capăt ameninţărilor cu arme nucleare, dar să ne îndreptăm eforturile şi pentru a evita orice formă de război”
. 

Departamentul de Stat s-a manifestat, iniţial, cu discreţie privitor la acest eveniment încărcat de simboluri. ”John Kerry are prevăzută o întâlnire cu ministrul japonez Fumio Kishida”, originar din Hiroshima,”dar şi cu alţi miniştri din G7” a afirmat adjunctul purtătorului de cuvânt al diplomaţiei americane, Mark Toner. ”Nu cred că are intenţia de a ţine un discurs sau de a face un gest separat”
 a menţionat Mark Toner. Totuşi, John Kerry a luat parte la o conferinţă de presă înainte de a pleca spre Statele Unite ale Americii. 
Anterior vizitei lui John Kerry, un oficial american a precizat că secretarul de stat american nu se va afla la Hiroshima “pentru a-şi cere scuze”. Pe de altă parte, a menţionat că “toţi americanii şi toţi japonezii sunt îndureraţi în legătură cu tragediile care i-au lovit pe atât de mulţi dintre conaţionalii noştri”
.  
SUMMIT AL ORGANIZAŢIEI COOPERĂRII ISLAMICE
Reuniune a miniştrilor de Externe, în preambulul summit-ului

Miniştrii de Externe din statele membre ale Organizaţiei Cooperării Islamice (OCI), reuniţi la Istanbul, s-au angajat să lupte împotriva terorismului şi extremismului.”'Vom continua să luptăm împotriva forţelor întunericului şi extremismului care nu reprezintă adevărata învăţătură a islamului, ce se bazează pe toleranţă' a declarat şeful diplomaţiei egiptene, Sameh Shoukry, în discursul de deschidere. Oficialul egiptean a apreciat că lumea islamică are nevoie de modernizare şi de o strategie integrată pentru o luptă eficientă împotriva terorismului şi extremismului. Sameh Shoukry a făcut apel la un dialog între civilizaţii şi religii în vederea depăşirii provocărilor cu care se confruntă regiunea. “Sperăm că vom învinge, indiferent de sacrificiile pe care trebuie să le facem” a adăugat. 

La rândul său, ministrul turc de Externe, Mevlut Cavusoglu, a precizat că, în cadrul summit-ului, urmează să fie adoptat un plan de acţiune care va trasa o foaie de parcurs pentru Organizaţia Cooperării Islamice pe următorii 10 ani. „Cred că lumea islamică va atinge obiectivele planului de acţiune, într-un spirit de unitate şi solidaritate”
 a afirmat Mevlut Cavusoglu. La reuniunea miniştrilor de Externe, şeful diplomaţiei egiptene i-a predat omologului său turc preşedinţia Organizaţiei Cooperării Islamice. 

Turcia face eforturi pentru a-şi consolida imaginea în lumea musulmană

Cea de a 13-a ediţie a summit-ului Organizaţiei Cooperării Islamice - la care au participat peste 50 de şefi de stat sau de guvern, printre care regele Arabiei Saudite, Salman, şi preşedintele Iranului, Hassan Rouhani - s-a desfăşurat la Centrul de Congrese din Istanbul. Printre temele aflate pe agenda discuţiilor au figurat lupta împotriva terorismului, a jihadismului şi conflictul israelo-palestinian. Un alt subiect a fost legat de comunităţile musulmane din Occident  care “sunt privite cu prudenţă pe fondul atentatelor jihadiste comise în ultimul timp în Europa”
. De asemenea, participanţii la summit au făcut propuneri, în contextul altor eforturi internaţionale, pentru lansarea unui "proces politic colectiv". Summit-ul “s-a desfăşurat în condiţii de maximală securitate”. Peste 5.000 de poliţişti au fost mobilizaţi special în acest scop, iar “zona a fost survolată de elicoptere”
. Turcia se află de mai multe luni în stare de alertă sporită din cauza unei serii de atentate atribuite grupării Stat Islamic sau legate de reluarea conflictului kurd. 

Guvernul turc şi, mai ales, preşedintele  Recep Tayyip Erdogan încearcă să joace un rol unificator al lumii musulmane, divizată confesional între şiiţii minoritari, al căror lider este Iranul, şi suniţii majoritari. În ultimul timp, Turcia a făcut eforturi pentru a-şi consolida imaginea în lumea musulmană, decizând să strângă relaţiile cu Arabia Saudită. Regele Salman al Arabiei Saudite a fost primit cu cele mai mari onoruri în Turcia pentru o vizită oficială înainte de summit. Turcia speră ca, prin Arabia Saudită, să se reconcilieze cu Egiptul, al cărui preşedinte, Abdel Fattah al-Sissi, nu a participat la summit-ul de la Istanbul. 

Abordări elogioase în presa turcă


Referindu-se la summit-ul OCI, publicaţia Yeni Şafak îi aduce un elogiu preşedintelui Erdogan. “Astăzi, în momentul în care geografia Islamică este în criză, Istanbul este găzda unui summit istoric. Mai mult de 50 de lideri şi reprezentanţi din lume vor participa la reuniunile Organizaţiei de Cooperare Islamică, unde vor avea posibilitatea să repare legăturile dintre ţările musulmane. Summit-ul se va desfăşura sub conducerea preşedintelui Recep Tayyip Erdogan iar pentru Organizaţia Cooperării Islamice va începe o perioadă dinamică. Tema şi problemele discutate în cadrul summit-ului poartă semnătura lui Erdogan. Sub instrucţiunile preşedintelui Erdogan se va acorda o atenţie deosebită tinerilor şi problemelor femeilor”
.
Cotidianul Haberturk a subliniat forţa economică a ţărilor din Organizaţia Cooperării Islamice. “Ţările participante la Summitul Islamic realizează un comerţ extern în valoare de 4,2 trilioane de dolari iar începând cu anul 2014, 18,7 trilioane de dolari, echivalând cu 22% din comerţul mondial. Conform datelor ,Comitetului Permanent al Organizaţiei ţărilor islamice pentru cooperare economică şi comercială (ISEDAK), volumul de export al celor 57 de ţări a ajuns la 2,1 trilioane de dolari”
.
Apel la unitatea musulmană

În discursul de deschidere, preşedintele Turciei, Recep Tayyip Erdogan, şi-a exprimat dorinţa ca “acest summit să aducă prosperitate, securitate, un viitor mai bun pentru toţi musulmanii şi pentru întreaga omenire”. Recep Tayyip Erdogan le-a cerut liderilor musulmani să-şi depăşească diferenţele confesionale, despre care a spus că reprezintă principala provocare pentru lumea musulmană. ''Principala provocare pe care trebuie s-o depăşim este confesionalismul. Religia mea nu este sunnită sau şiită. Este islamul'' a declarat Erdogan în faţa participanţilor la summit. ''Nu trebuie să ne învrăjbim, ci să ne unim. De ce să aşteptăm un ajutor extern pentru a aborda diferendele noastre şi pentru a face faţă unor acte teroriste? Trebuie să ne ocupăm de noi înşine'' a adăugat Recep Tayyip Erdogan.  Preşedintele Turciei a subliniat faptul că Islamul este o religie a păcii, "Organizaţiile care în numele Islamului au atacat şi au asuprit în fiecare zi vieţi omeneşti, au jefuit proprietăţile nu pot fi niciodată reprezentanţi ai acestei religii sfinte"
. 

Summit-ul are ca tema "justiţia” şi "pacea", două “concepte ce trebuie abordate” a menţionat Erdogan, cu precizarea că, în urma conflictelor, musulmanii şi ţările islamice suferă cel mai mult: "Noi, în calitate de musulmani, cu cât vom fi mai uniţi unii cu alţii cu atât mai mult cei care speră un ajutor din partea noastră nu vor suferi atât de mult. Ei nu trebuie să plătească un preţ atât de greu. Trebuie să fim uniţi, nu dezbinaţi. Trebuie să consolidăm alianţa şi afecţiunea, nu animozitatea. Pentru că, din cauza conflictului şi a disputelor, doar musulmanii şi Islamul sunt victime ale urii"
.

Preşedintele turc a abordat şi problema palestiniană. "Scopul este asigurarea păcii durabile în întreaga regiune din Palestina. Aceasta este singura modalitate de a pune capăt ocupaţiei cât mai curând posibil iar cu capitala Ierusalimul de Est să fie instituită Palestina independentă".

Erdogan a deplâns rasismul şi islamofobia în creştere în ţările occidentale, despre care a afirmat că au o atitudine „bivalentă”. A afirmat că ţările occidentale vorbesc despre atentatele teroriste de la Paris şi Bruxelles şi s-a întrebat retoric de ce nu vorbesc şi despre cele de la Ankara sau Lahore, în Pakistan. "Şi în atacurile teroriste de la Ankara, Istanbul şi Lahore au murit sute de oameni. La Bruxelles, la Paris, au murit mulţi oameni. Atunci când o persoană moare e ca şi cum ar muri omenirea. Dar, când spuneţi acele oraşe, de ce nu pomeniţi şi de Ankara, Istanbul, Lahore? Ne întristează acest comportament bivalent. Terorismul trebuie combătut cu aceeaşi hotărâre”
.
Preşedintele Erdogan a anunţat că membrii OCI au fost de acord cu propunerea sa de creare a unui Centru de Cooperare şi Coordonare a poliţiilor din statele membre, pentru a putea coordona lupta antiteroristă, pentru a lupta mai eficient împotriva Statului Islamic şi a „tuturor organizaţiilor teroriste care servesc aceeaşi cauză malefică”
 a subliniat preşedintele turc. Viitorul Centru de Cooperare şi Coordonare va avea sediul la Istanbul. Pentru moment, nu se cunosc alte detalii şi nici data la care va începe să funcţioneze.
Iranul, criticat pentru „sprijinul acordt terorismului”

Organizaţia Cooperării Islamice a condamnat „ingerinţa Iranului în problemele interne ale statelor din regiune” şi „sprijinul acordat terorismului”. „Conferinţa a deplâns ingerinţa Iranului în treburile interne ale statelor din regiune şi ale altor state membre OCI, inclusiv în Bahrein, Yemen, Siria şi Somalia şi a denunţat sprijinul oferit de Teheran terorismului” se precizează într-un comunicat al Organizaţiei. 

De asemenea, OCI a „condamnat mişcarea Hezbollah pentru actele teroriste pe care le-a comis şi pentru sprijinul oferit mişcărilor şi grupărilor teroriste care încearcă să destabilizeze şi să ameninţe securitatea unor state membre ale Organizaţiei”
. Hezbollah, condusă de libanezul Hassan Nasrallah, îmbină o mişcare politică şi un grup armat care participă în special la luptele din Siria, alături de trupele preşedintelui Bashar al-Assad, susţinut de Teheran, dar a cărui plecare de la putere este cerută de Ankara şi de Riad. 

Preşedintele iranian, Hassan Rohani, şi delegaţia l-a însoţit nu au participat la reuniunea de închidere a summit-ului OCI, „pentru a protesta împotriva acestor acuzaţii”
. Însă, după summit, Hassan Rohani a efectuat o vizită oficială la Ankara, unde a fost primit de preşedintele Recep Tayyip Erdogan. 

FLASH. OPINII DE PRESĂ
“Incursiune inedită în cutia neagră a paradisurilor fiscale”


Peste 370 de jurnalişti de investigaţie de la 107 publicaţii din 76 de ţări au lucrat la analizarea a 11,5 milioane de documente interne ale firmei de avocatură Mossack Fonseca, înregistrată în Panama. The New York Times afirmă că “scandalul numit Panama Papers, care vizează o mare schemă de evaziune fiscală, este cea mai amplă scurgere de informaţii exploatate vreodată de media”
. 
Le Soir subliniază, comparativ, dimensiunile investigaţiilor în scandalul Panama Papers. “Este o anchetă de opt ori mai amplă decât OffshoreLeaks şi de 1500 de ori mai extinsă decât Cablegate din cadrul WikiLeaks”. Cotidianul afirmă că este vorba de o veritabilă „undă de şoc a unei anchete mondiale”, întrucât „ancheta, cea mai amplă realizată vreodată în materie de investigaţie, cu participarea a peste 100 de structuri media, a zdruncinat realmente opinia publică şi a adus la rampă mulţi lideri”
.
Le Monde, care a analizat activ o bună parte din documentele parte a scurgerii de informaţii, apreciază situaţia plastic. “O incursiune inedită în „cutia neagră” a paradisurilor fiscale, o gaură neagră a finanţelor mondiale” - în total, “205 ţări sunt implicate în acest nou scandal al dezvăluirilor”. Ziarul se opreşte asupra celor „979 de societăţi create de Société Générale în paradisuri fiscale”
 evidenţiind personalităţi politice implicate în scandalul Panama Papers. Jurnalul parizian detaliază cum au scos bani din Franţa apropiaţi ai liderului Frontului Naţional, Marine Le Pen.  
EUObserver subliniază că dezvăluirile din scandalul Panama Papers “vor cauza, probabil, disconfort Comisiei Europene, mai ales după scandalul anterior, numit LuxLeaks.” Informaţiile obţinute iniţial de Süddeutsche Zeitung acoperă mai multe decenii şi arată cum “o serie de celebrităţi, dar şi infractori profesionişti sau dictatori din Africa şi Orientul Mijlociu s-au folosit de aceeaşi companie ca şi unii demnitari europeni şi rudele lor, pentru a-şi ascunde banii”. În total, 140 de personalităţi internaţionale au recurs la societăţi offshore pentru evitarea taxelor. “Reacţiile au fost imediate: seism politic în Islanda, lansarea de anchete în Franţa, Spania, Austria, Brazilia şi Australia, indignare în  Rusia, dezminţiri în cascadă”
 menţionează publicaţia.
Diario de Noticias se întreabă dacă scandalul Panama Papers reprezintă, cu adevărat, o ştire. „Până la urmă, de ce suntem scandalizaţi?”, se întreabă ziarul lusitan. „Oare nu ştiam că există companii offshore? Nu ştiam că acestea slujesc la spălarea banilor obţinuţi prin corupţie, furt, violenţă, trafic? Nu ştiam că o parte a marilor averi personale din lume, precum şi încasările îndoielnice ale unor conglomerate economice se folosesc de companiile offshore pentru a înşela statele, pentru a-i fura pe contribuabili?”. Publicaţia precizează că „printre numele implicate se află 143 de politicieni, dintre care 12 şefi de stat şi de guvern dar şi 30 de multimilionari de pe lista celor mai bogaţi 500 ai revistei Forbes şi bănci dintre cele mai active 10 din Europa”. Ziarul afirmă, ironic, că politicienii “fac striptease fiscal”
.

Potrivit The Daily Mail, Mossack Fonseca, firma panameză de avocatură care a înlesnit crearea unor companii offshore şi disimularea unor importante sume s-a declarat a fi victima unui atac cibernetic. „Scurgerea de date a fost cauzată de hackeri din exteriorul companiei, existând dovezi tehnice în acest sens”
 a afirmat unul dintre fondatorii companiei.
El Periodico punctează că preşedintele panamez a cerut „respect şi diplomaţie” în ceea ce priveşte „greşit numitele dosare Panama”. Potrivit declaraţiei sale, situaţia reprezintă o „problemă globală” pe care „guvernul său este dispus să o înfrunte împreună cu celelalte naţiuni”
.  
La Razon precizează că „Executivul european susţine că în şase luni va beneficia de o listă europeană a paradisurilor fiscale”. Publicaţia menţionează posibilitatea stabilirii de sancţiuni adecvate pentru astfel de activităţi considerate „în mod cert imorale”, dar „încă nu se ştie care dintre ele pot fi considerate ilegale”
.
EUObserver preia opinia Comisiei Europene, potrivit căreia “companiile multinaţionale ar trebui să publice informaţii detaliate privind profiturile şi taxele înregistrate în paradisuri fiscale”. Publicaţia estimează că “practica multor corporaţii de a folosi paradisurile fiscale privează bugetele statelor membre ale UE cu până la 70 de miliarde de euro pe an”
. Parlamentul European a solicitat, la rândul său, “lansarea unei investigaţii speciale a aranjamentelor fiscale făcute de cei menţionaţi de Panama Papers”
 precizează European Voice.
Europe Online Magazine semnalează că ideea Comisiei Europene a fost întâmpinată de voci critice. „Asociaţia BusinessEurope a criticat planul, argumentând că ar pune companiile care operează în UE într-un dezanvantaj concurenţial”
.
The Times evidenţiază situaţia problematică a premierului britanic, David Cameron, în urma faptului că în scandalul Panama Papers apare numele tatălui său.  „După ce a recunoscut că a profitat de pe urma fondului de investiţii offshore deschis de defunctul său, tată”, şeful guvernului de la Londra „se confruntă cu noi apeluri la demisie din partea Opoziţiei”
. 
The Telegraph atrage atenţia asupra reverbaraţiilor, în opinia publică britanică, a ştirii legate de implicarea familiei lui David Cameron în scandalul Panama Papers.  „Popularitatea lui Cameron a scăzut sub cea a liderului laburiştilor”, 

The Guardian apreciază că „în calitate de contribuabil, premierul este nevinovat, dar în calitate de legislator, este vinovat”. Ziarul londonez îşi argumentază afirmaţia. „Este logic să încerci să-ţi reduci factura fiscală, dar nu şi în cazul în care eşti premierul Marii Britanii şi închizi ochii la evaziunea fiscală offshore de mare amploare”. Publicaţia afirmă, cu referire la banii ascunşi în firme offshore, că “de la miliardarii americani până la baronii City-ului londonez, marii bogătaşi cumpără influenţă politică într-o măsură fără precedent”. Concluzia este că „politicienii noştri lucrează acum pentru ei, nu pentru noi, oamenii simpli”
.
The Financial Times menţionează că premierul de la Londra „promite o nouă lege a evaziunii fiscale”. Pe de altă parte, însă, „apelul la publicarea veniturilor fiscale îi nemulţumeşte pe parlamentari”
.
După ce premierul islandez şi-a anunţat demisia în ruma faptului că numele său a apărut în scandalul Panama Papers, ministrului Industriei şi turismului din Spania a procedat la fel.Potrivit  La Stampa, oficialul spaniol şi-a recunoscut, într-o scrisoare, „vina de a nu fi furnizat informaţii precise despre faptele petrecute acum mai bine de 20 de ani”
. 
La Libre Belgique relevă reacţia vehement a Moscovei faţă de dezvăluirile din Dosarele Panama. „Preşedintele Vladimir Putin este „principala ţintă” a dezvăluirilor, iar „ancheta jurnalistică este plină de invenţii şi falsificări şi vizează destabilizarea Rusiei”
 a afirmat purtătorul de cuvânt al Kremlinului
Legat de scandalul Panama Papers, Vladimir Putin, acuză Statele Unite că s-ar afla în spatele unui „mecanism de diseminare a unor informaţii menite să discrediteze Rusia”. Sub titlul „Putin denunţă „provocările” Statelor Unite”, Le Figaro precizează că liderul de la Kremlin a admis că informaţiile din anchetă sunt adevărate, însă nu dezvăluie nimic ilegal. În opinia lui Vladimir Putin, scopul acestei anchete jurnalistice este să „genereze tulburări” privind activităţile prietenilor săi, sugerându-se că fondurile sunt destinate unor „responsabili, inclusiv preşedintelui”
. 
Potrivit El Periodico, guvernul de la Beijing a conchis că „dosarele Panama cuprind acuzaţii nefondate”
. Pe cale de consecinţă, „în China cenzura s-a intensificat asupra site-urilor care au publicat documente ce vizează offshore-uri secrete ale elitei politice”
 menţionează The Guardian. 

„Rusia şi NATO se acuză reciproc”

The New York Times semnalează relaţiile încordate dintre Rusia şi NATO, menţionând că „Rusia îşi întăreşte flota de submarine iar tensiunile cu SUA sunt în creştere”. Potrivit ziarului, patrulele ruseşti din Marea Mediterană, nordul Atlanticului sau de lângă Scoţia „demonstrează în modul cel mai grăitor interesul retrezit al preşedintelui Putin faţă de războiul submarin, guvernul său cheltuind miliarde de dolari pentru noi tipuri de submarine de atac”. Pe de altă parte, referindu-se la Consiliului NATO-Rusia, care s-a întrunit la Bruxelles, The New York Times precizează că Ucraina s-a aflat în centrul discuţiilor. Concluzia cotodianului este că „dacă Occidentul şi Rusia rămân pe poziţii potrivnice în privinţa estului Ucrainei, unde peste 9.000 de oameni au fost ucişi în luptele cu separatiştii, despre care NATO crede că beneficiază de sprijin de la Moscova, întâlnirea a fost totuşi un semn că există disponibilitate pentru îmbunătăţirea relaţiilor”
.
EUobserver abordează subiectul Consiliului NATO-Rusia - primul după aproape doi ani - soldat cu dezacordul părţilor. Sub titlul „Rusia şi NATO se acuză reciproc”, publicaţia de la Bruxelles precizează, preluând afirmaţiile secretarului general al  Alianţei Nord-Atlantice, că „discuţiile NATO-Rusia s-au încheiat cu un profund dezacord cu privire la Ucraina şi la hărţuirea de către Rusia a activelor NATO”. Pe de altă parte, ambasadorul Rusiei la NATO s-a plâns de existenţa instructorilor militari ai NATO în Ucraina, cu precizarea că “prezenţa navei americane USS Donald Cook în apropierea enclavei ruseşti Kaliningrad” echivalează cu o „presiune militară”
. 

Le Monde remarcă un „dezgheţ glacial între NATO şi Rusia”
. Pe de altă parte, Nezavisimaia Gazeta menţionează că întrunirea Consiliului NATO-Rusia „trezeşte temeri Lituaniei, neliniştită că obiectivul Moscovei ar fi putut fi descurajarea aliaţilor”
 în legătură cu amplasarea de noi forţe în Europa de Est. 

Rzeczpospolita consemnează declaraţiile miniştrilor de Extrene şi Apărării din Rusia, care au criticat acţiunile NATO în Europa de Est. Oficialii ruşi au apreciat că şedinţa Consiliului NATO-Rusia „nu a adăugat optimism”, iar în sfera securităţii europene “există un impas”
.
International Business Times  semnalează că, în ajunul întâlnirii NATO - Rusia, la Bruxelles, în încercarea de a dezgheţa relaţia din ce în ce mai tensionată, ministrul polonez de Externe a declarat că „Rusia lui Vladimir Putin” este o „ameninţare existenţială” mai periculoasă decât Statul Islamic, ca urmare a tensiunilor în creştere din Marea Baltică. Witold Waszczykowski a făcut comentariile după ce două avioane de atac ruseşti SU-24 au efectuat „atacuri simulate”
 deasupra navei de război americane USS Donald Cook.
Reprezentanţii Germaniei şi Statelor Unite, care au participat la conferinţa Globsec de la Bratislava, au afirmat că “nu vor fi construite noi baze NATO în Polonia”. Participanţii la conferinţă au făcut trimitere la considerente de ordin tactic şi politic. „Vom sprijini o prezenţă mai mare, dar fără baze” a afirmat James Townsend, reprezentantul Pentagonului, citat de Rzeczpospolita. „Nu se pune problema bazelor permanente, ci a unei mişcări mai înţelepte” a afirmat ministrul german al Apărării, Ursula von der Leyen. Pe de altă Rzeczpospolita subliniază că „sancţiunile împotriva Rusiei vor fi menţinute până la înapoierea Crimeei”
, potrivit declaraţiei Victoriei Nuland. 
Miniştrii de Externe ai Rusiei, Chinei şi Indiei s-au întâlnit la Moscova, la al 14-lea summit trilateral (RIC), “pentru o analiză a parteneriatului lor strategic”, precizează Sputnik. “New Delhi şi Moscova au trecut în revistă progresele în participarea Rusiei la sectorul apărării din India, după ce un acord de cooperare a fost semnat la sfârşitul anului trecut pentru construcţia de elicoptere ruseşti Kamov Ka-226 în India”
.
Kommersant menţionează că “la Moscova s-a desfăşurat Conferinţa internaţională anuală pentru securitate, care reuneşte militari de rang înalt din 80 de ţări şi reprezentanţi ai unor organizaţii care au ca obiect de activitate pericolele globale”. De la cel de al cincilea forum pentru securitate de la Moscova “au lipsit miniştrii Apărării ai ţărilor membre NATO, care au ignorat forumul, date fiind tensiunile sporite în relaţia Rusia - NATO”
.
“Moscova susţine că amplasarea elementelor scutului american antirachetă ar constitui un risc real pentru forţele sale de descurajare nucleară”, precizează Rzeczpospolita. Kremlinul a ameninţat de nenumărate ori că, în cazul unei evoluţii nefavorabile a situaţiei pentru Rusia, ca urmare a construirii scutului antirachetă în Europa,”Moscova va renunţa la măsurile în sfera dezarmării şi a controlului înarmării, şi va trece la contramăsuri”. Totodată, proiectul creării Flotilei Mării Negre a NATO „subminează considerabil securitatea şi stabilitatea în această parte a continentului şi obligă Rusia să ia măsuri de răspuns adecvate pentru asigurarea propriei securităţi”
, a subliniat Ministerul rus de Externe.

Potrivit EUobserver, cheltuielile militare ale Moscovei au continuat să crească. Publicaţia a precizat că „bugetul militar al Rusiei pe 2015 a fost cu un incredibil 91% mai mare decât cel din 2006, fapt ce reflectă amploarea programului de reînarmare dezvoltat de Vladimir Putin pe parcursul ultimului deceniu”
. 

„Graniţele NATO se apropie de Rusia, şi nu invers”, a subliniat ministrul rus de Externe, Serghei Lavrov, într-un interviu acordat cotidianului suedez Dagens Nyheter, cu referire la intenţia Suediei de a se alătura Alianţei Nord-Atlantice. “Este dreptul oricărei ţări de a decide asupra propriului model de securitate, dar trebuie să înţeleagă toată lumea că Rusia va lua măsurile militare necesare, dacă o structură militară se apropie de graniţele sale”
 a precizat şeful diplomaţiei ruse.
The Local preia replica pe care premierul suedez, Stefan Löfven, i-a dat-o ministrului rus de Externe.  „Suedia decide singură asupra politicilor sale de apărare şi de securitate şi cere respect în acest sens”. Fostul ministru suedez al Apărării a apreciat că „este important un dialog direct cu Rusia, nu prin declaraţii de presă”. Un europarlamentar suedez a menţionat că afirmaţiile lui Serghei Lavrov relevă “clar de ce Suedia ar trebui să adere la NATO”
. 
Russia Today afirmă că „motivul pentru care NATO are nevoie de noi membri este simplu”. Aţianţa Nord-Atlantică doreşte “un spaţiu geopolitic în continuă expansiune, pentru a încercui acele state care îi dezaprobă politicille, precum Rusia şi Serbia”
. 
Stars and Stripes apreciază că Finlanda se poate aştepta, la rândul ei, la reacţii dure din partea Rusiei dacă va decide să se alăture NATO. “Aşadar, dacă va dori acest lucru, ar fi mai bine să adere împreună cu vecina sa Suedia”
.
Provocări economice şi financiare la nivel mondial
Time menţionează că „oficialii finanţelor lumii, de la FMI, Banca Mondială şi G20” care s-au reunit la Washington, „se confruntă cu un peisaj sumbru”. La opt ani de la izbucnirea crizei financiare, „economia globală rămâne fragilă, existând riscul unei noi recesiuni”. Fondul Monetar Internaţional şi-a redus prognoza de creştere pentru majoritatea regiunilor şi pentru economia globală, ca întreg. FMI estimează o creştere globală de 3,2% în acest an, faţă de previziunea de 3,4% din ianuarie. „Există şi temeri legate de volatilitatea pieţelor financiare, criza refugiaţilor, violenţele din Orientul Mjilociu şi riscul ieşirii Marii Britanii din Uniunea Europeană”
.
Le Figaro precizează că “în clasamentul FMI al PIB-ului ca paritate a puterii de cumpărare, China deţine prima poziţie, cu 17,1% din PIB-ul mondial”
. Este urmată de SUA, cu 15,8%, Spania cu 3,4%, Rusia, cu 3,3%, Brazilia, cu 2,8%, Marea Britanie, cu 2,4%, Franţa cu 2,3% din PIB-ul mondial.
China Daily subliniază că directorul FMI, Christine Lagarde, şi-a susţinut viziunea pozitivă privind economia chineză, la reuniunea liderilor FMI şi Băncii Mondiale de la Washington. „Economia chineză suferă o transformare masivă”
 a afirmat Christine Lagarde, cu sublinierea că Fondul Monetar Internaţional a revizuit rata de creştere pentru China de la 6,3%, la 6,5% în acest an.
Speranţele principalilor producători de petrol din lume, reuniţi la Doha, în Qatar, pentru a examina un acord de îngheţare a producţiei, în vederea stăvilirii scăderii preţurilor,  au fost de scurtă durată. A doua zi după reuniune, “cursul ţiţeiului a scăzut cu 7% la deschiderea pieţelor asiatice, înainte de reveni la 42 de dolari barilul Brent”
, precizează The Financial Times. La summit au participat membrii OPEC şi nemembri ai Organizaţiei, precum Rusia şi Mexic, care reprezintă 70% din producţia globală de petrol

Negocierile dintre Rusia, Arabia Saudită şi alte 15 state “au eşuat în mod lamentabil” afirmă Kommersant, referindu-se la reuniunea de la Doha, Publicaţia anunţă o nouă reuniune în iunie, dar şi “o posibilă scădere a preţurilor la 30-35 de dolari barilul”
.
Decizia Iranului de a nu participa a diminuat şansele unui acord, a apreciat The Wall Street Journal. Saudiţii, ruşii şi alţii susţin plafonarea producţiei până la creşterea preţurilor, care au scăzut radical în ultimii patru ani. “Iranul nu este de acord, fiind decis să profite de ridicarea sancţiunilor internaţionale pentru a accesa pieţele pe care le-a pierdut”
.
The Economist apreciază că, la Doha, „este posibil ca saudiţii să fi avut reticenţe şi din cauza unui acord implicând Rusia, rivala lor la producţia de petrol şi la cotele de piaţă din lume”
. Pe de altă parte, „producţia americană ar putea scădea de la 9,4 milioane de barili pe zi, anul trecut, la 8,6 milioane în 2016 şi la 8 milioane în 2017, estimează Agenţia americană pentru energie”
, potrivit The Wall Street Journal.

China Daily subliniază că directorul FMI, Christine Lagarde, şi-a susţinut viziunea pozitivă privind economia chineză, la reuniunea liderilor FMI şi Băncii Mondiale de la Washington. „Economia chineză suferă o transformare masivă”
 a afirmat Christine Lagarde, cu sublinierea că Fondul Monetar Internaţional a revizuit rata de creştere pentru China de la 6,3%, la 6,5% în acest an.
“Ţările europene nu au succes în lupta antiteroristă întrucât n-au înţeles ce înseamnă jihadul”


Reuters preia un raport publicat de Centrul Internaţional Antiterorism de la Haga, care precizează că doar la nivelul Europei “se înregistrează un număr de aproximativ 4000 de indivizi care s-au radicalizat, mergând să lupte în Irak şi Siria alături de Statul Islamic”. Dintre aceştia, “3000 provin din Belgia, Franţa, Germania şi Marea Britanie”
. Peste 1000 de luptători străini s-au întors acasă, mai relevă studiul.

Potrivit The Independent, pentru a preveni atacuri teroriste pe teritoriul Marii Britanii, “premierul David Cameron a anunţat că intenţionează să majoreze cu câteva sute numărul agenţilor de poliţie înarmaţi”. Aceşti poliţişti sunt cuprinşi în “planul de prevenire a atacurilor iminente, axat pe desfăşurarea a până la 10000 de membri ai forţelor de intervenţie”
.


Referindu-se la pericolul terorist care pândeşte nu numai Turcia dar şi Uniunea Europeană, Recep Tayyip Erdoğan a afirmat că „statele europene nu ştiu ce înseamnă jihadul”. Potrivit Haberturk, preşedintele Turciei a subliniat că „statele europene nu au succes în lupta împotriva terorismului din cauză că nu au înţeles încă ce înseamnă jihadul”
.
Terorismul a fost subiectul central al summit-ului statelor membre ale Organizaţiei Cooperării Islamice, care s-a desfăşurat la Istanbul. Publicaţia Habertürk menţionează că „în declaraţia finală a celei de a 13-a reuniuni a Organizaţiei, Iranul este acuzat că sprijină terorismul şi că se amestecă în problemele interne ale statelor din regiune”
.  
Potrivit The Tehran Times, Iranul acuză lipsa de unitate a statelor islamice în problemele importante. Adjunctul ministrului iranian de Externe a apreciat că Organizaţia Cooperării Islamice „a eşuat în a aduce unitate între statele membre”. Responsabilul iranian şi-a exprimat regretul că unii membri ai Organizaţiei „caută doar să-şi îndeplinească propriile interese în detrimentul unităţii islamice”
.
Cotidianul Expressen a precizat că Suedia a primit informaţii cu privire la un posibil atac terorist. Un înalt responsabil pentru securitate din Irak a indica că guvernul irakian a avertizat Suedia în legătură cu „un proiect al Statului Islamic vizând capitala suedeză Stockholm” şi implicând “şapte-opt cetăţeni irakieni, foşti membri ai reţelei Al-Qaeda în Irak”
. 
Il Giornale menţionează că autorităţile italiene au reţinut mai multe persoane suspectate de legături cu Statul Islamic, “inclusiv un bărbat care primise instrucţiuni de a comite atacuri la Roma, cu ocazia pelerinajelor creştine”
. Totodată, “în regiunea Lombardia au fost arestate şase persoane care voiau să se alăture Statului Islamic”
, precizează Panorama. La rândul lor, autorităţile de la Moscova şi-au manifestat îngrijorarea privind “extinderea sferei de influenţă a Statului Islamic în Afganistan”
 menţionează Russia Today.
Belgia a comemorat atacurile din 22 martie de pe aeroportul Zaventem din Bruxelles şi la staţia de metrou Maelbeek. „Totul este securizat”, a declarat directorul aeroportului Zaventem, după redeschiderea parţială a terminalului distrus. Le Soir Publucaţiile Le Soir şi De Standaard au publicat un document amplu, reconstituind  secvenţele evenimentelor tragice din 22 martie, „pentru a înţelege exact cum s-au întâmplat lucrurile”, după cum afirmă cele două publicaţii. „20 de jurnalişti de la ambele ziare au luat peste 70 de interviuri unor anchetatori, medici, pompieri, victime, martori oculari, politicieni, reprezentanţi ai forţelor armate, de poliţie şi speciale. Foarte multe persoane, cetăţeni belgieni şi străini, oficiali, oameni din zona publică şi zona privată au fost implicaţi şi marcaţi într-un fel sau altul de aceste atacuri. În interviuri, martorii sau participanţii deapănă amintiri şocante din ziua atacurilor, groaza prin care au trecut, momentele de curaj extrem şi soluţiile pe muchie de cuţit, dorinţa de a rămâne în viaţă şi de a salva, dacă se poate, viaţa celorlalţi”, menţionează, pe prima pagină, cele două jurnale.
Autorităţile belgiene l-au extrădat pe Salah Abdeslam, suspect în cazul atacurilor de la Paris. Diario Economico avertizează că „Statul Islamic are celule teroriste în Anglia, în Germania şi în Italia”. Aceste celule “s-au folosit de mişcările refugiaţilor care intră zilnic în Europa pentru a se infiltra”.

Business Insider  menţionează că secretarul american al Apărării, Ashton Carter, a anunţat că va discuta cu comandanţii militari “în vederea identificării unor căi suplimentare prin care SUA să intensifice lupta împotriva Statului Islamic în Irak şi Siria, incluzând mai multe atacuri aeriene, atacuri cibernetice şi trupe terestre”. Pentagonul a afirmat că în zonă se află aproximativ 3400 de militari americani. Ashton Carter a asigurat că preşedintele Barack Obama şi alţi lideri americani “vor încuraja ţările din Golf (…) să contribuie economic la efortul de reconstrucţie în zonă, după înfrângerea Statului Islamic”
.
Provocări pentru Uniunea Europeană

Rezultatul negativ al referendumului din Olanda privind Acordul de asociere UE-Ucraina a generat numeroase reacţii. „Un nou semn de respingere a Europei”
, a titrat Le Monde. 
Le Figaro a apreciat că “plebiscitul olandez se transformă rapid într-un vot simbolic asupra legitimităţii integrării comunitare”
. 
The Washington Post a precizat că „olandezii au respins un acord comercial din cauza resentimentelor faţă de UE”
. 
Potrivit The Financial Times, rezultatul referendumului “pune sub semnul întrebării poziţia unită a Europei în faţa amestecului Kremlinului”
. Premierul olandez a declarat că „ratificarea nu poate pur şi simplu merge mai departe”
. 
Publicaţia olandeză Volkskrant  titrează „Mânia capătă o voce”
.
Cotidianul Trouw are un comentariu ce denotă revoltă. „Jenă este cuvântul-cheie pentru Olanda, acasă, în Europa şi în lume. Are logică: Olanda în Europa este ca un participant la un tur în grup organizat al Florenţei care, brusc, are chef să schimbe direcţia spre Neapole”
.

Ukrainska Pravda a precizat că „referendumul din Olanda este un duş rece pentru Ucraina”. Ziarul a apreciat că: „acest referendum este o lovitură dată ambiţiilor conducerilor Republicii Moldova şi Georgiei de a intra în comunitatea europeană. Lărgirea UE s-a încheiat”
.
Kiev Post a considerat regretabil că “Ucraina s-a întâmplat să fie subiectul unui referendum care, în cele din urmă, nu are nimic de a face cu ea”. Publicaţia consideră că „în realitate, votul olandez a fost folosit ca o ocazie pentru euroscepticii olandezi de a se exprima împotriva direcţiei în care se îndreaptă Europa”
.

Criza refugiaţilor creează probleme, iar acordul UE-Turcia pare departe de a fi perfect. The Wall Street Journal menţionează că preşedintele Consiliului European, Donald Tusk, a făcut o declaraţie în sensul menţionat. „Acordul cu Turcia nu este perfect şi suntem absolut conştenţi de riscurile şi defectele sale. Am făcut totul ca să ajungem la un acord care să respecte demnitatea umană, dar sunt conştient că totul va depinde de modul în care va fi aplicat”
.

Sub titlul „Turcia face presiuni în timp ce Europa este precaută”, ziarul Habertürk menţionează că acordul dintre Uniunea Europeană şi Turcia pe tema crizei refugiaţilor “ajunge acum să ofere mai multe prilejuri de acuzaţii reciproce şi de neîncredere”. În context, Ankara avertizează că “în cazul în care nu sunt anulate, până în luna iunie, vizele pentru turcii care călătoresc în UE, acordul va fi suspendat”. Ziarul Sabah citează declaraţia preşedintelui Erdogan, potricit căruia „Uniunea Europeană are mai multă nevoie de Turcia decât are Turcia nevoie de Uniunea Europeană”
.

Dnevnik preia declaraţia Înaltului Repezentant UE, Federica Mogherini, referitor la cerinţele Turciei privind regimul vizelor. „Trebuie îndeplinite toate cerinţele, nu vor exista excepţii”, a afirmat Federica Mogherini, cu precizarea că “Turcia este încă departe de a fi membru UE”
.  


Progresele înregistrate în soluţionarea crizei imigranţilor în Europa sunt precare. The Daily Mail precizează că „la graniţa Greciei cu Macedonia, poliţia macedoneană i-a întâmpinat pe imigranţi cu gaze lacrimogene”. Publicaţia britanică afirmă că „potrivit poliţiştilor macedoneni, gazele nu au fost lansate de partea macedoneană, ei dând vina pe colegii greci”
.

Un sondaj publicat de Die Welt relevă o creştere a scepticismului germanilor în privinţa acordului convenit de Bruxelles cu Ankara pentru gestionarea refugiaţilor: Astfel, “56% din populaţia Germaniei consideră că acordul este inadecvat şi doar 39% din germani îl aprobă”
.

Diario Economico subliniază, sub titlul „Uniunea Europeană încearcă să ascundă expulzarea emigranţilor”, că „autorităţile comunitare au făcut totul pentru a împiedica producerea unui contact între refugiaţii expulzaţi din Europa şi orice martori europeni” – indifferent de faptul că aceştia ar putea fi jurnalişti sau activişti ai unor ONG-uri. Din Turcia, de la începutul anului, peste 65000 de imigranţi ilegali au fost reţinuţi pe „drumul speranţei”
.
Regulamentul de la Dublin, vechi de peste 25 de ani, nu mai răspunde provocărilor actuale cu care se confruntă Europa în privinţa refugiaţilor. Le Monde  apreciază că preşedintele Consiliului European s-a temut ca o propunere de modificare mai amplă a regulamentului „să nu dezbine şi mai mult ţările europene în privinţa imigraţiei şi să nu ducă la eşuarea acordului dintre Uniunea Europeană şi Ankara vizând returnarea sirienilor în Turcia”. Două propuneri au fost lansate de Comisia Europeană. “O variantă ar fi menţinerea regulamentului şi amendarea sa cu prevederea că, în cazul unui flux masiv de refugiaţi, va fi activat un mecanism temporar de solidaritate în baza căruia cererile de azil vor fi repartizate în toate ţările din UE, în funcţie de PIB, de ajutorul de şomaj, de numărul refugiaţilor deja sosiţi”. A doua propunere constă în “renunţarea la actualul  regulament Dublin şi repartizarea azilanţilor de la început între cele 28 de state membre, în funcţie de capacitatea lor de absorbţie”
.
Vizite importante, vizite simbolice

Într-un gest simbolic, Papa Francisc s-a deplasat în insula elenă Lesbos pentru a vizita o tabără de refugiaţi. La Stampa menţionează că Suveranul Pontif “a luat prânzul cu o familie de refugiaţi şi a păstrat un moment de reculegere în port, unde au fost aruncate în mare coroane de flori în memoria celor decedaţi în timpul traversării”
.

“Papa Francisc s-a întors la Vatican cu trei familii de refugiaţi sirieni”
, titrează The New York Times. 
Corriere della Sera “a salutat”
 gestul Suveranului Pontif.

 L’Unità a apreciat că “este nevoie de un miracol şi de un plan Marshall pentru rezolvarea crizei refugiaţilor”
. 
Panorama menţionează că, în timpul vizitei în Grecia, “Papa Francisc, Patriarhul Bartolomeu I al Constantinopolului şi Arhiepiscopul Atenei, Ieronim al II-lea, au semnat o declaraţie comună” în care se cere „un consens internaţional mai amplu şi un program susţinut de asistenţă”
.
„Obama vizitează Arabia Saudită pentru prima dată după acordul cu Iranul”, titrează El Pais. Publicaţia punctează că „majoritatea observatorilor pun pe seama rivalităţii dintre Riad şi Teheran agravarea conflictelor din Irak şi Siria”
. 

The Washington Post menţionează că „vizita lui Obama în Arabia Saudită este umbrită” de „documentele aflate la dispoziţia Congresului”. Acestea “ar putea sugera posibilitatea ca saudiţii să fi jucat un rol în atacurile din 11 septembrie 2001”
.
Diario de Noticias precizează că „guvernul saudit îl primeşte pe Obama într-o atmosferă de răceală”. Referindu-se la vizita preşedintelui american în Arabia Saudită, publicaţia menţionează că „relaţia dintre Washington şi Riad trece printr-un moment marcat de suspiciuni reciproce”, cu precizarea că „sosirea preşedintelui Barack Obama la Riad nu a fost prezentată în direct la televiziunea saudită şi nu au fost anunate noi acorduri în sfera economică şi în cea de securitate, cum obişnuieşte să se întâmple cu prilejul unor vizite de acest gen”. Iar „singurul punct de convergenţă între liderul american şi regele Salman se referă la combaterea influenţei Iranului în regiunea Golfului şi la ameninţarea reprezentată de Statul Islamic”
.
După Orientul Mijlociu, Barack Obama a făcit o vizită în Marea Britanie, “urmărind să transmită un mesaj de susţinere” pentru rămânerea Regatului Unit în Uniunea Europeană. The Guardian afirmă că „Fiind aliatul cel mai îndreptăţit să avertizeze ţara că prosperitatea şi influenţa ei se vor reduce ireversibil în afara UE”, Barack Obama adresează Regatului Unit “un apel calm, dar ferm în sprijinul rămânerii sale în Uniune”
.
Rzeczpospolita subliniază că „America salvează din nou Europa”. Pe de altă parte, publicaţia face precizarea că „Obama se teme de dezmembrarea Uniunii. Pentru a o preveni, face o vizită la Londra şi Berlin”
 cu puţin timp înaintea referendumului britanic.
„Obama transmite un puternic mesaj împotriva Brexit-ului”
 - titrează The Financial Times. Dacă Marea Britanie votează pentru ieşirea din UE, „va rămâne de căruţă” în privinţa negocierii unui acord comercial, a atras atenţia Barack Obama.
The Guardian menţionează conferinţa de presă comună a preşedintelui american şi a premierului britanic. „Premierul David Cameron s-a alăturat argumentelor preşedintelui Obama şi a insistat că influenţa Marii Britanii în lume este amplificată tocmai de statutul ei de membru al UE”. Ziarul punctează, pe de altă parte, poziţia celor care vor ieşirea din UE. „Obama cere poporului britanic să accepte o situaţie pe care el însuşi nu ar avea curajul să o recomande poporului american”
.
USA Today abordează subiectul vizitei liderului de la Casa Albă în Germania. „Preşedintele Statelor Unite, Barack Obama, vizitează cel mai mare târg internaţional tehnologic, dar unde va încerca mai ales să obţină sprijin în vederea unui acord comercial între SUA şi Uniunea Europeană”
.
“Preşedintele american i-a adus laude cancelarului german Angela Merkel”, precizează Bild, în special pentru modul în care gestionează criza refugiaţilor: „A dat dovadă de un real spirit de iniţiativă atât din punct de vedere politic, cât şi din punct de vedere moral. Abordarea politicii pe tema refugiaţilor şi imigraţiei e dificilă pentru orice ţară, dar eu cred că liderii cei mai buni vor să dea piept cu problemele cele mai dure, mai ales dacă efortul se anunţă dificil”
 a subliniat Barack Obama.
„Statele Unite şi lumea întreagă au nevoie de o Europă unită”. Declaraţia aparţine preşedintelui american, Barack Obama, şi s-a înscris într-un discurs rostit  în Germania, la Hanovra, preluat de The New York Times. “Forţe periculoase ameninţă să tragă lumea înapoi, iar progresul nostru nu este absolut inevitabil. Nu suntem imuni în faţa forţelor schimbării care acţionează în lume”
, a mai spus preşedintele Statelor Unite.
Reiterând declaraţiile preşedintelui american în sprijinul unei Europa unite, The Guardian apreciiază că „discursul de la Hanovra va fi considerat drept un nou apel în sprijinul rămânerii Marii Britanii în Uniunea Europeană”. De asemenea, laudele preşedintelui Obama la adresa cancelarului german au atras atenţia. „O prietenă, un om de încredere, o voce elocventă”
, sunt cuvintele de laudă ale preşedintelui Obama la adresa Angelei Merkel.

